"Election In Hedhee Dhogu, Thahugeegu Kuran Jehey Varuge Massala Husha'halhaafai Ebahuri" - Vaguthu\n"އިލެކްޝަނުން ހެދީ ދޮގު - ތަހުގީގު ކުރަން ޖެހޭވަރުގެ މައްސަލަ ހުށައަޅާފައި އެބަހުރި"\nއިލެކްޝަން ކޮމްޕްލެއިންސް ބިއުރޯގެ ވަޒީފާއިން ވަކި ކުރުމަށް އަލުން ވަޒީފާދިން މުއައްޒަފެއް - ވަގުތު އިމޭޖަސް: އަހުމަދު އަލީ\nސެޕްޓެމްބަރު 23 ވަނަ ދުވަހު ބޭއްވި ރިޔާސީ އިންތިހާބާއި ގުޅިގެން ތަހުގީގު ކުރަން ޖެހޭ ވަރުގެ ބޮޑެތި ޖިނާއި މައްސަލަ ތަކެއް އިލެކްޝަން ކޮމްޕްލެއިންސް ބިއުރޯ އަށް ހުށައެޅިފައިވާ ކަމަށާއި އެ މައްސަލަ ތަކަކީ ތަހުގީގު ކުރަން ޖެހޭ ވަރުގެ ބޮޑެތި މައްސަލަތަކެއް ކަމަށް އިލެކްޝަން ކޮމްޕްލެއިންސް ބިއުރޯގެ ވަޒީފާއިން ވަކި ކުރުމަށްފަހު އަލުން ވަޒީފާދިން މުއައްޒަފަކު މިއަދު ބުނެފިއެވެ.\nއިންތިހާބާއި ބެހޭ މަރުކަޒު، ބާ ޖަމާލުއްދީން ބޭރުގައި ހުންނަވައިގެން ނޫސްވެރިންނަށް މައުލޫމާތު ދެއްވަމުން އެ މުވައްޒަފު ބުނީ، އޭނާ ވަޒީފާއިން ކަނޑާލާފައިވަނީ ގާނޫނާއި ހިލާފަށް ކަމަށާއި ވަޒީފާއިން ކަނޑާލާ ކަމުގައި ވަނީ ނަމަ ދެ ހަފްތާގެ ނޯޓިސް އެއް ދޭން ޖެހޭނެ ކަމަށެވެ.\n"އަޅުގަނޑު ހަމަ އެރެއިން އެރެއަށް ކަނޑާލުމަށް ފަހު އަނެއްކާވެސް ހަމަ އެރޭ އަލުން ވަޒީފާ ދިނީ, އަޅުގަނޑަށް އެކަނި ދިނީ އަޅުގަނޑާއި އެކު ވަކި ކުރި ދެންހުރި ކުއްޖާއަކަށް ނުދޭ ވަޒީފާ،" އޭނާ ބުންޏެވެ.\nއޭނާ އިތުރަށް ބުނެފައި ވަނީ އެނާ އަދި އެކުގައި މައްސަކަތް ކުރި މުއަޒަފުންވެސް މައްސަކަތް ކުރީ ވަރަށް އިހުލާސްތެރިކަމާއި އެކު މިއީ ގައުމީ މައްސަކަތެއް ކަމަށް ދެކިގެން ކަމަށާއި ވަޒީފާއިން ވަކިކުރަން ޖެހޭ ވަރުގެ އެއްވެސް ކަމެއް ކޮށްފައި ނުވާނެ ކަމަށެވެ.\n"އިލެކްޝަން ކޮމިޝަނުން ނެރުނު ބަޔާނެއްގަ އެބަވޭ އިންތިހާބާއި ގުޅިގެން އެއްވެސް މައްސަލައެއް ހުށައެޅިފައެއް ނެތޭ, އެކަމަކު އަޅުގަނޑު މިދަންނަވަނީ އިންތިހާބާއި ގުޅިގެން ހުށައަޅާފައިވާ މައްސަލަތަށް އަދި އިލެކްޝަންސް ކޮމްޕްލެއިން ބިއުރޯއިން ބަލާނުނިމެއޭ ވަރަށް ބައިވަރު މައްސަލަ އެބަހުރި އެ މައްސަލަތަކަކީ ތަހުގީގު ކުރަން ޖެހޭ މައްސަލަތަައް،" އޭނާ ބުންޏެވެ.\nއޭނާ ބުނީ މިއަދު 105 ޝަކުވާ ފޯމް ހިފައިގެން އިލެކްޝަން ހެޑް އޮފީހަށް ދިޔަ ކަމަށާއި އެއީ ތަހުގީގު ކުރަން ޖެހޭ ޝަކުވާގެ މައްސަލަތަށް ވީ ނަމަވެސް އެ ފޯމުތައް އިލެކްޝަންސް ހެޑް އޮފީހުން ބަލައިނުގަތް ކަމަށެވެ. އޭނާ ބުނީ އިލެކްޝަން ކޮމިޝަނުގެ އަމަލުތައް ހުންނަ ގޮތުން އެ ޝަކުވާގެ ފޯމް ތަކަކީ އެއީ މި ބިއުރޯއަށް އައި އެއްޗެހި ކަމަަށް ހަދަން ވެސް ކޮމިޝަނުން ބޭނުން ނުވާ ކަމަށެވެ.\n"އަޅުގަނޑަށް ވަރަށް ބިރުވެސް އެބައޮތް މިތަނުގެ ތަޅުދަޑި އޮންނަނީ އަޅުގަނޑުގެ އަތަކުއެއް ނޫން, ބިއުރޯގެ މީހުންގެ އަތުގަވެސް ނޫން ކޮންމެ ވަގުތަކުވެސް ބަޔަކު އައިސް މި ލިޔުންތަށް ނައްތާލުންވެސް އެކަށީގެންވޭ،" އޭނާ ބުންޏެވެ.\nއޭނާ އިތުރަށް ބުނީ 23 ވަނަ ދުވަހުން ފެށިގެން 27 ވަނަ ދުވަހާއި ހަމައަށް ދަރުބާރުގެއަށް ކޮމްޕްލެއިންސް ބިއުރޯ ބަދަލު ކުރެވުނު ހިސާބުން މުއަޒަފުންނަށް މަސައްކަތް ކުރިއަށް ގެންދަން ފެސިލިޓީއެެއް ދެވިފައި ނެތް ކަމަށެވެ.\n"އަޅުގަނޑުމެންގެ މައްސަކަތަށް ހުރަސް އަޅަން ވަރަށް ގިނަ ޕްރެޝަރުތަށް ވަނީ ކުރިމަތި ކުރުވާފައި, މިތަނުން ޖަވާބު ދޭން ޖެހޭ އިރު އެ ޖަވާބު އެބަޖެހޭ ފުރަތަމަ އެޕްރޫވް ކުރުމަަށް ފޮނުވަން ވެސް" އޭނާ ބުންޏެވެ.\nއިލެކްޝަންސް ކޮމިޝަނުން އިއްޔެ ނެރުނު ބަޔާނެއްގައި ވިދާޅުވީ ރަސްމީ ސިފައެއްގައި އިންތިހާބުގެ ވަގުތީ އަދި ރަސްމީ ނަތީޖާއާ ގުޅޭ އެއްވެސް ޝަކުވާއެއް މިއަދާ ހަމައަށްވެސް ކޮމިޝަނަށް ހުށަހަޅާފައިނުވާއިރު ކޮމިޝަނުގެ މެމްބަރުންގެ އިސްތަށިފުޅުގައި ތަފާތު އިލްޒާމުތައް އަޅުވައި، އިންތިހާބުގެ ސައްހަ ކަމާމެދު ސުވާލު އުފެއްދުމުގެ ގޮތުން އެކި ފަރާތްތަކުން ކެނޑިނޭޅި ތަފާތު މަސައްކަތްތައް ކުރަމުންދާ ކަމަށެވެ.\nއީސީން މިހެން ވިދާޅުވެފައިވާއިރު އިންތިހާބުގެ ނަތީޖާ އޮޅުވާލި ކަމަށް ބުނެ ރާއްޖޭގެ ހުރިހާ ކަންކޮޅެއްގައި މުޒާހަރާ ކުރުމަށް ޕީޕީއެމް އިން ވަނީ ގޮވާލައްވާފައެވެ. ޕީޕީއެމުން މިގޮތަށް ނިންމާފައިވަނީ، އިލެކްޝަންސް އިން ވޯޓު އޮޅުވާލުމަށް މަސައްކަތް ކޮށްފައިވާ ހެކިތަކާއި އެކު، އެކަމާއި ގުޅޭ އޯޑިއޯއެއް ލީކުވެފައިވާ ދަނޑިވަޅެއްގައިކަން ފާހަގަކޮށްލެވެއެވެ.\nއޮކްޓޯބަރ 3, 2018 19:37\nތީ ޔާމީނުގެ ކަންތައް\nއޮކްޓޯބަރ 3, 2018 19:49\nޢީސީ އަތަށް ގޮވަނީ މިޔޮތް. ކުރި ވައްކަން ފަޅާ އަރަނީ. ކޮބާ ލަސްތަކެއް ވެއްޖެ؟؟ މިހުރިހާ ކަމެއް މިޖެހުނީ ހަސަން ލަތީފުގެ އަނގަ ގަދަ ކަމުން. ޢަހަރެމެންނަށް މިފަހަރު ރާކަނި މަސްކެވޭނެ\nއޮކްޓޯބަރ 3, 2018 19:53\nއީސީގެ ރައީސް ވެއްޖެ ހަމަމަގަށް އަންނަން! ޢިތުބާރުކުރެވޭ މަޤާމްތައް ލިބުނީމާ ފައިސާއަށް ވިކި ވާހަކަބަދަލުކުރުމަކުން ނުފެދޭ! ވަރަށް ސާފްކޮށް އެބައެނގޭ އީސީގެ ރައީސް ވޯޓުގައި ގޯސް ހައްދަވައިފިކަން!\nއޮކްޓޯބަރ 3, 2018 20:03\nދެންކުރާނެ ކަމެއްނެތް، ﷲއަށް ވަކީލުކުރޭ މިގައުމުގެ ހުރިހާކަމެއް މިއޮތީ މިމީހުންގެ އަތްމަށްޗަށް ގޮއްސަ، ޢަދުލު އިންސާފެއް ނޯންނާނެ، ކުށްކުރާ މީހުންނެއްނުތިބޭނެ، އެބަޔަކު ހިތުހުރިގޮތަކަށް އުޅެންވީ، މިމީހުން މިކިޔާ "މިނިވަންކަން" މި އޮތީ ލިބިފަ، ވެރިކަން މިގޮތަށް ބީވެގެން ދިއުން މިވީ ދުނިޔެމަތަީ ތިބި ބަޔަކަށް ޢިބްރަތެއްގެ ގޮތުން މާތްﷲ މިކަން މިންވަރުކުރެއްވި ގޮތްކަމުގަ.\nއޮކްޓޯބަރ 5, 2018 08:17\nހުރިހިތާމަ އެއްގެ ބޮޑުކަމާއެވެ. ޢެބާ މީހުނާ ވެރިކަން ހަވާލު ނުކުރޭ.\nއޮކްޓޯބަރ 3, 2018 20:05\nމީކާކު؟ ކޮންފެންވަރެއްގެ މީހެއް؟ އޭނަޔަށް ކޮން ހައިސިއްޔަތަކުން ނިންމެނީ ބަލަގަންނަން ޖެހޭ ތަކެތި ބަލަންޖެހޭ މައްސަލަތައް؟5މެންބަރުންގެ މައްޗައް ހުރި މީހެއްތަ؟\nއޮކްޓޯބަރ 3, 2018 20:08\nއޮކްޓޯބަރ 3, 2018 20:19\nކޮބާ ލިބުނު ލާރިގަނޑު\nކޮބަ ހެދި ދޮގުތައް\nކޮބާ ރަޢިއްޔަތުން ނިންމިގޮތް\nކޮބާ ރަޢިއްޔްތުންގެ ހައްގު\nޝަރީފް ހިފާ ހައްޔަރު ކުރޭ މައްސަލަ ތަހުގީގު ކުރޭ\nއޮކްޓޯބަރ 3, 2018 20:21\nއީސީން މައްސަލަ ބަލައިނުގެންފިނަމަ ދެން އިން މަރުހަލާއަށް ދިއުން ބުއްދިވެރި. ނޫސް ބަޔާން ދިނުމަކުން ވާނެ އެއްވެސް ކަމެއްނޯންނާނެހިން ހީވަނީ.\nއޮކްޓޯބަރ 4, 2018 07:43\nގާނޫނާއި ގަވާއިދުގައި އެބަވޭ ޝަކުވާ ހުށަހަޅަން ޖެހޭގޮތް. އެގޮތް ދިމާ ނުވާނަމަ ޝަކުވާ ބަލައިގަންނާކަށް ނުޖެހޭ.\nއޮކްޓޯބަރ 3, 2018 20:31\nތިކަހަލަ އަދ ކިތަންމެ ކަމެއް ތިލަވާނި. ރިޝްވަތާ ފަސާދަނުލައި އެއްކަމެއްވެސް މިގައުމުގަ ނުހިނގާ. ދުވަސްކޮޅަކުން އަދި މިތަން އަޅުވެތިވާ ހިސާބަށް ދާނެ.\nއޮކްޓޯބަރ 3, 2018 20:37\nފެނޭ ދޯ އެކްޓިވިސްޓުން ލީމަ ވާގޮށް ދެން ވެސް ވިސްނާ ތި މިކަހަލަ ކަންކަން ކުރާއިރު\nއޮކްޓޯބަރ 3, 2018 20:38\nފެނަކަ ކޯޕަރޭޝަންގެ އެމްޑީގެ ކޮއްކޮ ވީމަ ހީވާނީ ތިކަހަލަ ގޮތަކަށް....\nއޮކްޓޯބަރ 3, 2018 20:44\nއީސީގެ ރައީސް މިހާރުނ މިހާރަށް އިސްތިއުފާ\nދިނުމަށް ގޮވާލަން ދައުލަތުގެ މުއައްސަސާތަކަކީ\nމިނިވަން އިންސާފްވެރި ތަންތަނަށް ވާންޖެހޭއިރު\nމިއާ ޚިލާފްވާ މުއަްސަސާތަކުން އެކަންކަމުގެ\nއޮކްޓޯބަރ 3, 2018 21:31\nމިކަހަލަ އެކްޓިވިސްޓުންލައިގެން މުޅި އިންތިޚާބު ބޭއްވީ، އެކަމަކު އަދިވެސް ނަތީޖާ ގަބޫލު ނުކުރާން އެ އުޅެނީ!\nއޮކްޓޯބަރ 3, 2018 21:42\nތިހެންތިބޭނީ ނުވިކެ ތިބޭ ޒުވާނުން، އެހެން ދުވަހެއް އޮތްކަން މަގޭދަރިފުޅު ހަނދާންކޮށްފި ސާބަހޭ ދަރިފުޅާ\nއޮކްޓޯބަރ 3, 2018 22:24\nއިންތިޙާބުން ބަލިވީމަ އިލެކްޝަން ކޮމިޝަން ގޯސްވާހަކަ ބުނަން މިއެނގުނީ.\nއޮކްޓޯބަރ 3, 2018 23:23\n2008 ވަނަ އަހަރު ގެ ފުރަތަމަ ބުރުގަ ވޯޓް އޮޅުވާލި މިކަން އެންމެ ރަނގަޅަށް އެގޭނެ އެކަކު މައުމޫނު، އެފަހު މައުމޫނު ދުކޮށްލީ އަދި ޕާޓީ މީހުން ހުއްޓުވީ، މިފަހަރު ވެސް އޮޅުވާލީ، މިފަހަރަކު ނުހުއްޓުވޭނެ. ތިމާ އަރަން ޖެހޭ އޯޑި ވަކިނުވީދޯ އަމިއްލަ އެދުމުން ފޯވީމަ. ދެންވެސް މައުމޫނު ހަމަ އެއްލާލާނީ ކަނޑަށް، ތާރީހުން އެބަހުރި އެގެން ބަލާ ބަޔަކަށް ފެންނާނެ\nއޮކްޓޯބަރ 4, 2018 07:39\nރިޔާސީ އިންތިޚާބާ ބެހޭ ޝަކުވާ އިލެކްޝަން ބޭއްވި ދުވަހުންފެށިގެން5ދުވަސް ތެރޭ ހުށަހަޅަން ޖެހޭކަން ނޭގޭ މީހަކު ދެން ކޮންވާހަކައެއް ދައްކަން.\nއޮކްޓޯބަރ 4, 2018 08:18\nއޮކްޓޯބަރ 4, 2018 08:19\nޕިންކް ކުލައިގެ ކުދީންގެ ބެލުމުގެ ދަށުން ކެންޑިޑޭޓުންގެ މަންދޫބުންގެ ހާޒިރުގައި ވޯޓްލައި އަދި ވޯޓްލާ މަރުކަޒުގައި ޕިންކް ކުދީން ވޯޓް ގުނައި އެމީހުން ނަތީޖާ ކަށަވަރުކޮށް ދެފާތުގެ މީހުންލައްވާ ސޮއިކުރުވައި ނެރެފައިވާ ނަތީޖާ އެއް ދެން ވޯޓް އޮޅުވާލީ އޭ ކިޔާނެ ޖާގައެއް ނެތް. ކުރަން އުޅުނު އެއްކަމެއް ނުކުރެވޭނެ މިވޯޓިން ނިޒާމުގައި އެހެންވެ މިނިޒާމު އަހަރެމެން ތަޢާރަފް ކުރީ،\nއޮކްޓޯބަރ 4, 2018 10:08\nމީކާކު؟ ކޮންފެންވަރެއްގެ މީހެއް؟ އޭނަޔަށް ކޮން ހައިސިއްޔަތަކުން ނިންމެނީ ބަލަގަންނަން ޖެހޭ ތަކެތި ބަލަންޖެހޭ މައްސަލަތައް؟5މެންބަރުންގެ މައްޗައް ހުރި މީހެއްތަ ވަރަށް ބޮޑަށް ޔަގީންކުރެވޭ މަސްލަތު ނަގާލަން މަސައްކަތް ކުރާ މީހަކާ\nއޮކްޓޯބަރ 5, 2018 08:20\nހިތާމަ ހުރި. ޢެބައިމީހުނާ ވެރިކަން ހަވާލުނުކުރޭ.


Yamin rasheed ge fahu vaguthu kolhu: 10 varaka sikunthuge video akun | Mihaaru\nޔާމީން ރަޝީދުގެ ފަހު ވަގުތުކޮޅު: ހަމަލާދިން މަންޒަރު ފެންނަ ވީޑިއޯއެއް ދައްކާލައިފިި\nމިއަދުގެ އަޑުއެހުމުގައި ދެއްކީ ޔާމީން ދިރިއުޅުނު ގޭގެ ސިޑި ގޮޅިންނާއި ލިފްޓުގައި ހުރި ކެމެރާގެ ބައެއް ވީޑިއޯ. ލިފްޓުގެ ކެމެރާގެ ވީޑިއޯ އިން ފެންނަނީ ލިފްޓުގެ ދޮރު ހުޅުވޭއިރު، ސިޑި ގޮޅި ތެރޭގައި މީހަކު ބިންމައްޗަށް ވައްޓާލައި ދެ މީހަކު ވެގެން ހަމަލާ ދޭ ތަން.\nޔާމީން ރަޝީދު: އޭނާއަށް ހަމަލާދޭ މަންޒަރު ފެންނަ ވީޑިއޯއެއް މިއަދު ވަނީ ކޯޓުގައި ދައްކާލާފައި\n07 ފެބުރުއަރީ 2021 - 17:32\nބްލޮގަރު ޔާމީން ރަޝީދުގެ މަރުގެ މައްސަލައިގައި، އޭނާ އަށް ހަމަލާދޭ މަންޒަރު ފެންނަ ވީޑިއޯއެއް ކްރިމިނަލް ކޯޓުގެ ޝަރީއަތުގައި މިއަދު ދައްކާލައިފި އެވެ.\nޔާމީން ދިރިއުޅުނު ގޭގެ ސިޑި ގޮޅީގައި އޭޕްރީލް، 2017 ގައި އޭނާ އަށް ތޫނު އެއްޗެހިން ހަމަލާދީ މަރައިލި މައްސަލައިގައި ދައުލަތުން ދައުވާ ކުރަނީ ހ. އަންނާރުމާގޭ އިސްމާއިލް ހައިޝަމް ރަޝީދާއި މ. އިރަސްމިކުގޭ އަހުމަދު ޒިހާން އިސްމާއިލާއި ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. ކުދެހިގޭ ހަސަން ޝިފާޒްގެ އިތުރުން މ. ތާއިފް އިސްމާއިލް ރަޝީދު އަދި މ. ކޮޅުފުށީ އީސްޓް، ހުސައިން ޒިޔާދުގެ މައްޗަށެވެ.\nކްރިމިނަލް ކޯޓުގައި މިއަދު ބޭއްވި އަޑުއެހުމުގައި ދެއްކީ ޔާމީން ދިރިއުޅުނު ގޭގެ ސިޑި ގޮޅިންނާއި ލިފްޓުގައި ހުރި ކެމެރާގެ ބައެއް ވީޑިއޯ އެވެ. ލިފްޓުގެ ކެމެރާގެ ވީޑިއޯ އިން ފެންނަނީ ލިފްޓުގެ ދޮރު ހުޅުވޭއިރު، ސިޑި ގޮޅި ތެރޭގައި މީހަކު ބިންމައްޗަށް ވައްޓާލައި ދެ މީހަކު ވެގެން ހަމަލާ ދޭ ތަނެވެ. ސިޑި ގޮޅީގެ ބޮކި ނިއްވާލާފައި ހުއްޓަސް، ލިފްޓުގެ އެތެރޭގައި ހުރި ބޮކީގެ އަލިން އެ މަންޒަރު ފެނެވެ.\nނޫކުލައިގެ ހެދުމަކާއި ކެމަފްލާޖް ޖިންސެއް ލައިގެން ހުރި މީހަކާއި އިތުރު މީހަކު ތިބެގެން ހަމަލާ ދިނަސް، އެއީ ކޮން ބައެއް ކަމެއް 10 ވަރަކަށް ސިކުންތުގެ އެ ވީޑިއޯއަކުން ނޭނގެ އެވެ. އެކަކުގެ އަތުގައި ފޯނެއް އޮއްވައި ފެނެ އެވެ. ހަމަލާ ދެމުން ދަނިކޮށް ލިފްޓުގެ ދޮރު ލެއްޕުމުން ދެން ހިނގި ކަންކަމެއް އެ ކެމެރާއަކަށް ނާރަ އެވެ.\nދެވަނަ އަށް ދެއްކި އެ ގޭގެ ގްރައުންޑް ފްލޯގެ ސިޑި ގޮޅީގައި ހުރި ކެމެރާ އިން ފެންނަ ގޮތުން ދެ މީހަކު އެ އިމާރާތަށް ވަދެ އެވެ. އިރުކޮޅަކުން އެ ކެމެރާގައި އަތުން ހިފައި، ކެމެރާ އަނބުރައިލަ އެވެ. ކެމެރާ އަނބުރައިލާ މީހާގެ އަތްތިލަ ފިޔަވައި އިތުރު އެއްޗެއް ނުފެނެ އެވެ. ތިން ވަނައަށް ދެއްކީ ސިޑި ގޮޅީގެ ބޮކި ނިއްވާލިކަން އެނގޭ ވީޑިއޯ އެކެވެ.\nއެގެއަށް ދެ މީހަކު ވަންނަ މަންޒަރު ފެންނަ ފޮޓޯއެއް -- ފޮޓޯ/ޕޮލިސް\nދައުލަތުން ބުނީ އެ ވީޑިއޯ އިން ފެންނަ މަންޒަރާއި ހެކިބަސް ދިން ބައެއް މީހުންގެ ހެކިބަހާ ދިމާވާ ކަމަށެވެ. އެ ގެ އަށް އެރޭ ވަނީ ދައުވާ ލިބޭ ހައިޝަމާއި ޒިހާން ކަމަށާއި ދައުވާ ލިބޭ އިސްމާއިލް ރަޝީދު ހުރީ އެ ގޭގެ ބޭރުގައި ކަމަށް ހެކިން ބުނާ ބުނުމަށް ބާރު ލިބޭ ކަމަށް ދައުލަތުން ބުންޏެވެ. އެ ގޭގެ ތެރެއިން ހަޅޭކުގެ އަޑެއް އިވުނު ފަހުން ދެ މީހުން ގެއިން ނުކުތް ކަމަށް އިތުރު ހެއްކަކު ބުނާ ބުނުމަށް ބާރު ލިބޭ ކަމަށް ވެސް ދައުލަތުން ބުންޏެވެ.\nއެ ވީޑިއޯ ދައްކަން މަސައްކަތް ކުރުމުން ދިފާއީ ވަކީލުން އެ ކަމަށް ދެކޮޅު ހެދި އެވެ. ދައުވާ ލިބޭ އިސްމާއިލް ރަޝީދުގެ ވަކީލު މައުމޫން ހަމީދު ވިދާޅުވީ ދައުލަތުގެ ހެކިންގެ ހެކިބަސް ނަގައި ނިމުނު ފަހުން އެ ވީޑިއޯ ނުދެއްކޭނެ ކަމަށާއި ވީޑިއޯ ދައްކަން ބޭނުންވާ ނަމަ، އެކަން ކުރެވޭނީ ދައުލަތުގެ ހެކި ހުށަހަޅާ މަރުހަލާގައި ކަމަށެވެ. މިހާރު ދިފާއީ ހެކިންގެ ހެކިބަސް ނަގައި ނިމިފައި ވަނިކޮށް، އެ ވީޑިއޯ ދައްކަން ދައުލަތުން މަސައްކަތް ކުރަނީ ކޮން ބޭނުމެއްގައިތޯ އޭނާ ސުވާލު އުފެއްދެވި އެވެ.\nޒިޔާދުގެ ވަކީލު އަބްދުﷲ ޝާއިރު ވިދާޅުވީ އެ ވީޑިއޯ ހުށަހަޅާފައި ނުވާ ކަމަށް ދައުލަތުން ކުރީގެ އަޑުއެހުމެއްގައި ބުނެފައިވާ ކަމަށެވެ. އެހެން ބައެއް ވަކީލުން ވެސް އެކަން ފާހަގަ ކުރައްވައި، ހެކިބަސް ނެގުމުގެ މަރުހަލާ ނިމޭ ފަހުން އެ ވީޑިއޯ ނުދެއްކޭނެ ކަމަށް ވިދާޅުވި އެވެ.\nދައުލަތުން ބުނީ އެއީ ކުރިން ވެސް ހުށަހަޅާފައި އޮތް ހެއްކެއް ކަމަށާއި އެ ވީޑިއޯ ދެއްކުން މި މަރުހަލާއަށް ފަސްކުރީ ކުރިން އެ މައްސަލަ ބެއްލެވި ގާޒީ އަދި މިހާރު ސުޕްރީމް ކޯޓުގެ ފަނޑިޔާރު އަލީ ރަޝީދު ކަމަށެވެ. މިހާރު އެ މައްސަލަ ބައްލަވާ ގާޒީ އާދަމް މުހައްމަދު ވެސް ވިދާޅުވީ އެގޮތަށް އޭރު ނިންމާފައި އޮތުމުން އެ ވީޑިއޯ މި މަރުހަލާގައި ދެއްކޭނެ ކަމަށެވެ.\nޖަލުގައި ފަރުވާ ނުދިނުމާއި ތަހުގީގުގައި އަނިޔާގެ ތުހުމަތުތައް\nދައުވާ ލިބޭ އިސްމާއިލް ރަޝީދު ބުނީ މިދިޔަ އަހަރުގެ މާޗް މަހު އޭނާ މާފުށީ ޖަލުގައި ހުރި ގޮޅިއަށް ކަރެކްޝަންސް އޮފިސަރުންތަކެއް ވަދެ، އޭނާ އަށް އަނިޔާ ކުރި ކަމަށާއި އެ މައްސަލަ ހިއުމަން ރައިޓްސް ކޮޮމިޝަނަށް ހުށަހެޅުމުން އޭނާ ބަޔާނެއް ނެގުން ފިޔަވައި އިތުރު އެއްވެސް އެއްޗެއް ފަހުން ނާންގާ ކަމަށެވެ. ކުށެއް ނުކުރަނީސް އޭނާ ޖަލުގައި އެކަހެރި ގޮޅިއެއްގައި ބާއްވާފައިވާ ކަމަށް އޭނާ ބުންޏެވެ.\nއޭނާ ބުނިގޮތުގައި ލޮލުގެ އިންފެކްޝަނެއް އުފެދިގެން ކުރި އޮޕަރޭޝަނަކަށް ފަހު ދޭންޖެހޭ ބޭސްތައް ގަވާއިދުން ކަރެކްޝަންސް އިން ނުދޭތީ އޭނާ ދެވަނަ އޮޕަރޭޝަނެއް ކުރަން ޑޮކްޓަރުން މިހާރު ވަނީ އަންގައިފަ އެވެ. އަދި މައްސަލައާ ގުޅޭ ލިޔުންތައް އޭނާއާ ކަރެކްޝަންސް އިން ހަވާލު ނުކުރާ ކަމަށް ވެސް އޭނާ ބުންޏެވެ.\nއޭނާގެ ވަކީލް މައުމޫން ވިދާޅުވީ ބަންދުގައި އިސްމާއިލް ހޭދަކުރި ތިން އަހަރާއި ނުވަ މަސް ދުވަހުގެ ތެރެއިން ތިން މަހާއި ހަތް ދުވަހު އޭނާ އުޅެން ޖެހިފައި އޮތީ އަނިޔާ އާއި ބޭސްފަރުވާ ނުލިބުމުގެ ޝަކުވާތަކުގައި ކަމަށެވެ. އަދި ދައުލަތަށް އޭނާގެ ބޭސްފަރުވާގެ ކަންކަން ނުކުރެވޭ ނަމަ، އޭނާ އާއިލާއާ ހަވާލުކުރަން އެދޭ ކަމަށް މައުމޫން ވިދާޅުވި އެވެ.\nދައުލަތުން ބުނީ އިސްމާއިލަށް އަނިޔާކުރި މައްސަލަ އެޗްއާރުސީއެމްއިން މިހާރު ބަލަމުންދާ ކަމަށާއި މިހާތަނަށް ބެލި ބެލުމުން އަނިޔާކުރި ކަން ފާހަގަ ނުވާ ކަމަށް އެޗްއާރުސީއެމް އިން ބުނެފައިވާ ކަމަށް ދައުލަތުން ބުންޏެވެ. އަދި އޭނާއަށް ދޭންޖެހޭ ފަރުވާ ކަރެކްޝަންސް އިން ފޯރުކޮށްދޭ ކަމަށާއި ކޮވިޑް-19 އާ ގުޅިގެން ފަރުވާ ދިނުމުގައި ބައެއް ދަތިތައް ހުރުމުން ލަސްތަކެއް ކުރިމަތިވަނީ ކަމަށް ދައުލަތުން ބުންޏެވެ.\nމައްސަލަ ބައްލަވާ ގާޒީ އާދަމް މުހައްމަދު ވިދާޅުވީ އެކަން އިތުރަށް ބެލުމަށްޓަކައި ދެން އޮންނަ އަޑުއެހުމަކަށް ކަރެކްޝަންސްގެ އިސްވެރިއަކު ހާޒިރު ކުރާނެ ކަމަށެވެ.\nދައުވާ ލިބޭ ހައިޝަމްގެ ވަކީލް އަހުމަދު ޔާމީން ވިދާޅުވީ ހައިޝަމް ހައްޔަރު ކުރުމަށް ފަހު، ފުލުހުންގެ ވެހިކަލެއްގެ ތެރޭގައި އަނިޔާކުރި ކަމަށާއި އޭނާ މާލެ އިން ހައްޔަރު ކުރުމަށް ފަހު ގެންގޮސް ބަހައްޓާފައި ހުރީ ފ. ނިލަންދޫ ޕޮލިސް ސްޓޭޝަންގައި ކަމަށެވެ. އެގޮތަށް ހެދުމުން ހައިޝަމަށް ދިފާއުވުމަށް ހުރަސް އެޅުނު ކަމަށާއި ތަހުގީގުގެ މަރުހަލާގައި ވަކީލަކަށް އުޅުނު ވަކީލް އަލީ ޝާހު ހައްޔަރު ކުރުން ފަދަ ކަންކަން ކޮށްފައިވާ ކަން ޔާމީން ފާހަގަ ކުރެއްވި އެވެ.\nދައުވާ ލިބޭ ޒިހާން ބުނިގޮތުގައި ފުލުހުން އޭނާ ލޯންޗަކަށް އަރުވައިގެން ގެންގޮސް، އިއުތިރާފުވާން މަޖުބޫރު ކުރުމުގެ ގޮތުން ތަޅައި އަނިޔާކޮށް، ދުނިޔޭގައި މިހާރު މަނާ ކޮށްފައިވާ ބާވަތުގެ އަދަބެއް ކަމަށްވާ ވޯޓާ ބޯޑިންގެ އަދަބު ވެސް އޭނާއަށް ދިނެވެ. ފަހުން އޭނާ ބަހައްޓާފައި ހުރީ އދ. މަހިބަދޫ ޕޮލިސް ސްޓޭޝަންގައި ކަމަށް އޭނާ ބުންޏެވެ.\nދައުވާ ލިބޭ އިސްމާއިލް ބުނީ އޭނާ ހައްޔަރު ކޮށްގެން ފުރަތަމަ ގެންގުޅުނީ ފުލުހުންގެ ހެޑް ކުއާޓާސްގެ ތެރޭގައި ހުރި ކޮޓަރިއެއްގައި ކަމަށެވެ. އެ ތަނުގެ ފާރެއް ކުރިމައްޗަށް ވާ ގޮތަށް ކޮންމެ ދުވަހަކު އެތައް ގަޑިއިރެއް ވަންދެން އޭނާ ބަހައްޓާ ކަމަށާއި ނިދަން ޖެހެނީ ވެސް އެތަނުގައި ސްލީޕިން ބޭގެއް އަޅައިގެން ކަމަށް ބުންޏެވެ.\nދައުލަތުން ބުނިގޮތުގައި މާލެ ނޫން އެހެން ރަށްރަށުގައި ދައުވާ ލިބޭ ބައެއް މީހުން ބަންދު ކޮށްފައި ބޭތިއްބީ ތަހުގީގީ ސްޓްރެޓެޖީއެއްގެ ގޮތުންނެވެ. އެއީ ގާނޫނާ ޚިލާފު ކަމެއް ނޫން ކަމަށް ދައުލަތުން ބުންޏެވެ. އެކަމަކު ދިފާއީ ވަކީލުން ވިދާޅުވަމުން ގެންދެވީ ދައުލަތަށް ކުރެވޭނީ ގާނޫނަކުން ހުއްދަ ކުރާ ކަމެއް ކަމަށާއި މާލެ ސަރަހައްދުގައި ޖަލުތައް ހުއްޓާ އެހެން ރަށެއްގައި އެ މީހުން ބަންދު ކޮށްފައި ނުބޭތިއްބޭނެ ކަމަށެވެ.\nގާޒީ އާދަމް ވިދާޅުވީ އެކަންކަން އިތުރަށް ބެލުމަށް ފުލުހުން ހާޒިރު ކުރަންޖެހޭ ނަމަ، އެކަން ކުރައްވާނެ ކަމަށެވެ. އެ މައްސަލާގެ އިތުރު އަޑުއެހުމެއް މި މަހު ބާއްވާނެ ކަމަށް ގާޒީ އިއުލާން ކުރެއްވި އެވެ.\nކުށްކުރުން ފުލުހުން ކްރިމިނަލް ކޯޓް މީހުން މެރުން ޔާމީން ރަޝީދު މަރާލުން\n25 ކޮމެންޓް, 56 ރިއެކްޝަންސް\nކޯޓުން ކަނޑައެޅީ ހޯމް މިނިސްޓްރީ އިން ބޭނުންތަނެއްގައި ބަންދުކުރުމަށް، ނިލަންދޫ ޕޮލިސް ސްޓޭޝަނާއި މަހިބަދޫ ޕޮލިސް ސްޓޭޝަނަކީ ހޯމް މިނިސްޓްރީ އިން އެމީހުން ބަންދުކުރަން ނިންމިތަން. ދައުވާލިބޭ ޒިހާނަށް ދުނިޔޭގައި މިހާރު މަނާ ކޮށްފައިވާ ބާވަތުގެ އަދަބެއް ކަމަށްވާ ވޯޓާ ބޯޑިންގެ އަދަބު ވެސް ދިންކަމަށް ބުނާއިރު މީގެ 1400 އެތައް އަހަރެއް ކުރިން ހައްޤަކާއި ނުލާ އެއްވެސް ނަފްސެއް ޤަތުލުކުރުން މަނާކޮށްފައި ވާކަމެއް މާ ދީންވެރިވެގެން އުޅޭއިރު ނޭގުނު އުތަ\nއިސްލާމީ ސަރީއަތެއް މި ގައުމަކު ނެތް.. ގާނޫނު ހަނދާން ކުރަނީ . ސައްތައިން ސައްތަ މުސްލިމް ގައުމެކޯމީ ހަރާން ފަދަ ވާނެ\nތިޔައަންނާރުމާގޭ ސޮރަކީ ވަރައް އައްސިއަރައިގެން ދުވާމީހެއް މި ފަހަރު ލޮލޭ ބޮލޭކިޔައިގެން ސަލާމަތްވިޔަނުދޭތި\nތިހުރިހާކަމެއްްވެސް ވަނީ ޝަރިއަތް ނިމުން ލަސްވީމާ؟\nޅަދަރިންވެސް މީހުން މަރާކަށްނުވާނެއެއްނު؟\nމި ދައުވާ ލިބޭ މީހުން ޤަބޫލު ކުރާ ގޮތުގައި، ޔާމީން ރަޝީދަކީ މަރަންޖެހޭ މީހެއް ކަމަށް ވަނީ! އެއީ އޭނަ ދީނަށް ފުރައްސާރަ ކުރާތިއްޔޯ! އެމީހުން އެއީ ކޮން ބަޔެއްތަ މިވެނި އެވެނި މީހަކީ އެ މީހުންނަށް ލޭ ހުއްދަ މީހެއް ކަމަށް ނިންމަން! ކީކޭ ދެން ފަހެ އަޅެ ބުނާނީ!\n3 ނޮވެމްބަރ 1988 ކުށެއްނެތް 19 ދިވެހިން ޝަޙިދު ކޮއްލި މީހުން މިހާރު ތިބީ ކޮންތާކު ތޯ\nގާތިލޭކިޔާފަ ބައެއްގެ ޅަދަރިންތަކެއް ގެންގޮސް ކުރާ އަނިޔާ ހުއްޓާލަން ގޮވާލަން. ޖަލުގަ ބަންދުކުރަނީ ކުށެއްނެތްބައެއްގެ އަބުރާ އިއްޒަތްކަތިލާކައްނޫން. އަދި އެމީހުންނައް ބިރުދައްކާ އަނިޔާކުރާކަށެއްވެސް ނޫން\nތަޅާ އަނިޔާކޮށް މަޖުބޫރުކޮށްގެންބާ އެގެއަށް ވަދެ މީހަކު މެރީ..............، ބޭސް ކޮށްނުދިން ވާހަކައާ، ފާރަކަށް މޫނުލަިއގެން ހުންނަން ޖެހުނުވާހަކައާ މާލެ ނޫން ތަނެއްގަ ހައްޔަރުކޮށްފަ ހުރި ވާހަކަ ބާއްވާފަ، ޔާމީންރަޝީދު ގަތުލުނުކުރާކަން ސާބިތު ކޮށްދީބަލަ.\nމިގައުމުގައި ހައްގު އޮންނާނީ ގާތޮލުންނާ ޑުރަގު ވިއްކާ މީހުންނާ ބޮޑެތި ވަގުންގެ. އެމީހުންނަށް ހުރިހާ ހައްގެއްލިބޭނެ\nއަދި މިވެސް އެޑް ކޮއްލާނަން. އިސްލާމް ދީނާ ޚިލާފު ވާހަކަ ދެއްކުމާ ބްލޮގްތައް ލިޔާ މީހުންނަށްވެސް ޙައްގު ހޯދުމަށް މިހާރު މިގައުމުގަ މިއޮތް ސަރުކާރުން މަސައްކަތްކުރޭ 24/7.


Akram ge vote Lewandoski ah, Koopman Van Dijk ah\nކޫޕްމަން އާއި އަކުރަމް\nދުނިޔޭގެ މޮޅު ކުޅުންތެރިޔާ ހޮވުމަށް ގައުމީ ޓީމުތަކުގެ ކެޕްޓަނުންނާއި ކޯޗުންނަށް ވޯޓް ދިނުމަށް ފީފާއިން ދިން ފުރުސަތުގައި، ރާއްޖޭގެ ކެޕްޓަން އަކުރަމް އަބްދުލް ޣަނީގެ އެއް ވަނަ ވޯޓް، އެވޯޑް ހޯދި ރޮބަޓް ލެވަންޑޮސްކީއަށް ދިން އިރު، ގައުމީ ކޯޗް މާޓިން ކޫޕްމަން، ވާޖިލް ވެންޑައިކަށް ވޯޓް ދީފި އެވެ.\nދުނިޔޭގެ އެންމެ މޮޅު އަންހެން އަދި ފިރިހެން ފުޓްބޯޅަ ކުޅުންތެރިޔާ ހޮވުމަށް ބޭއްވި އެވޯޑް ހަފުލާއަށް ފަހު ފީފާއިން ވަނީ ގައުމުތަކުގެ ކެޕްޓަނުންނާއި ކޯޗުންގެ އިތުރުން މީޑިއާއިން ވޯޓް ދިންގޮތް އާންމު ކޮށްފަ އެވެ.\nއަކުރަމް ދެ ވަނައަށް ވޯޓް ދިނީ، ލެވަންޑޮސްކީ އާއެކު މިދިޔަ ސީޒަންގައި ބަޔާން މިޔުނިކްގައި ހަތަރު ތަށި ކާމިޔާބު ކުރި، ތިއާގޯ އަލްކަންޓަރާ އަށެވެ. އޭނާގެ ތިން ވަނަ ވޯޓް ދިނީ މެންޗެސްޓާ ސިޓީގެ މިޑްފީލްޑާ ކެވިން ޑިބްރޮއިނާ އަށެވެ.\nހޮލެންޑަށް ނިސްބަތްވާ ކޫޕްމަން، އޭނާ އާ އެއްގައުމަކަށް ނިސްބަތްވާ ގައުމީ ޓީމުގެ ކެޕްޓަން ވެންޑައިކަށް އެއް ވަނަ ވޯޓް ދީފައިވާއިރު ދެ ވަނައަށް އޭނާ ވޯޓް ދިނީ ކެވިން ޑިބްރޮއިނާ އަށެވެ. ތިން ވަނަ އަށް އޭނާ ވޯޓް ދިނީ ކްރިސްޓިއާނޯ ރޮނާލްޑޯ އަށެވެ.\nމޮޅު ކޯޗް ހޮވުމަށް، އަކުރަމްގެ އެއް ވަނަ ވޯޓް ދިނީ، ބަޔާން މިޔުނިކަށް ސީޒަންގެ ހަތަރު ތަށި ކާމިޔާބު ކޮށްދިން ހެންސީ ޑިއެޓާ ފްލިކް އަށެވެ. ދެ ވަނަ އަށް އޭނާ ވޯޓް ދިނީ، މޮޅު ކޯޗްގެ އެވޯޑް ގެންދިޔަ ލިވަޕޫލަށް 30 އަހަރަށް ފަހު އިނގިރޭސި ލީގް ހޯދައިދިން ކޯޗް ޔާގަން ކްލޮޕް އަށެވެ. އަކުރަމްގެ ތިން ވަނައަށް ވޯޓް ދީފައި ވަނީ ލަލީގާގެ ޗެމްޕިއަންކަން ރެއާލް މެޑްރިޑަށް ހޯދައިދިން ކޯޗް ޒައިނުއްދީން ޒިދާން އަށެވެ.\nމޮޅު ކޯޗްގެ އެވޯޑަށް ވޯޓް ދޭން، މާޓިން ކޫޕްމަން އެއް ވަނައަށް ހިޔާރު ކުރީ ޔާގަން ކްލޮޕް އެވެ. އޭނާ ދެވަނަ އަށް ވޯޓް ދިނީ ފްލިކް އަށެވެ. ތިން ވަނަ ވޯޓް ދީފައި ވަނީ ސެވިއްޔާއަށް ޔޫރޮޕާ ލީގް ހޯދައިދިން ކޯޗް ހުލެން ލޮޕޮޓެގީ އަށެވެ.\nއެންމެ މޮޅު އަންހެން ކުޅުންތެރިޔާ ހޮވުމަށް، ރާއްޖޭގެ އަންހެން ގައުމީ ޓީމުގެ ކެޕްޓަން ފާތިމަތު ޝާލިޔާގެ އެއް ވަނަ ވޯޓް ދީފައި ވަނީ، އެންމެ މޮޅު އަންހެން ކުޅުންތެރިޔާގެ އެވޯޑް ހޯދި މެންޗެސްޓާ ސިޓީގެ އިނގިރޭސި ޑިފެންޑަރު ލަކީ ބްރޯންޒް އަށެވެ. ދެ ވނަ އަށް ވޯޓް ދީފައި ވަނީ އާސެނަލްގެ ހޮލެންޑްގެ ފޯވަޑް ވިވިއޭން މިޑިއޭމާ އަށެވެ. ތިން ވަނަ އަށް ޝާލިޔާ ވޯޓް ދީފައި ވަނި ފްރާންސްގެ އޮލިމްޕިކް ލިއޯންއަށް ކުޅޭ ޖަޕާންގެ މިޑްފީލްޑާ ސަކީ ކުމަގައި އަށެވެ.\nގައުމީ އަންހެން ޓީމުގައި މިވަގުތު ކޯޗެއް ހަމަޖައްސާފައި ނުވުމުން އެންމެ މޮޅު އަންހެން ކުޅުންތެރިޔާ ހޮވަން ރާއްޖޭގެ ގައުމީ އަންހެން ޓީމުގެ ކޯޗްގެ ވޯޓެއް ނުހިމެނެ އެވެ.\nއެންމެ މޮޅު ކޯޗްގެ އަންހެން ޓީމުގެ ކޯޗް ހޮވުމަށް، ޝާލިޔާގެ އެއް ވަނަ ވޯޓް ދީފައި ވަނީ، އޮލިމްޕިކް ލިއޯންގެ ކޯޗް ޖޯން ލޫކް ވަސާ އަށެވެ. ދެ ވަނައަށް އޭނާ ވޯޓް ދީފައި ވަނީ ބާސެލޯނާގެ ކޯޗް ލުއިސް ކޯޓޭސް އަށެވެ. އޭނާގެ ތިން ވަނަ ބޯޓް ދީފައި ވަނީ މޮޅު ކޯޗްގެ އެވޯޑް ހޯދި ހޮލެންޑްގެ ކޯޗް ސަރީނާ ވިއެގްމަން އަށެވެ.


2019 ވަނަ އަހަރު ހުރަވީ ސްކޫލުގެ ކެންޓީން ހިންގާނެ ފަރާތެއް ހޯދުން.\n2019 ވަނަ އަހަރު މި ސްކޫލްގެ ކެންޓީން ހިންގައި ދޭނެ ފަރާތެއް ހޯދުމަށް ބޭނުން ވެއެވެ.\nވީމާ ، ކެންޓީން ހިންގުމަށް ޝައުޤުވެރިވެ ލައްވާ ފަރާތްތަކުން ތިރީގައި މިދަންނަވާ ތާރީޚަށް މިސްކޫލަށް ވަޑައިގެން މައުލޫމާތު ސާފް ކުރެއްވުމަށް ކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީ ހިސާބު ހުށަހެޅުއްވުން އެދެމެވެ.\n06 މާރޗް 2019 ވާ ބުދަ ދުވަހު 11:00 އަށް\n12 މާރޗް 2019 ވާ އަންގާރަ ދުވަހު 11:00 އަށް\nއަދި ދަންނަވަމެވެ. މަޢުލޫމާތު ސާފު ކުރެއްވުމަށް ވަޑައި ނުގަންނަވާ ފަރާތް ތަކުގެ އަންދާސީ ހިސާބު ބަލައިގަންނަގޮތަށް ހަމަޖެހިފައެއް ނުވެއެވެ. އިތުރު މަޢުލޫމާތު ބޭނުންވެލައްވާނަމަ ރަސްމީ ގަޑީގައި މި ސްކޫލްގެ ނަންބަރު 3350711 ފޯނަށް ގުޅުއްވުން އެދެމެވެ.\n02 މާރިޗު 2019\nސުންގަޑި: 06 މާރިޗު 2019 1100


ކަކުލުހުޅު ބަދަލުކުރުމުގެ އޮޕަރޭޝަންގެ ހުރިހާ ކަމެއް މިހާރު އެންމެ 3500 ރުފިޔާއަށް އޭޑީކޭ ހޮސްޕިޓަލުން ކުރެވޭނެ!\nކަކުލުހުޅު ބަދަލުކުރަން ބޭނުންވާ މީހުންނަށް އެމީހާގެ އަތުން އެންމެ 3،500 ރުފިޔާ ޚަރަދުކޮށްގެން އޮޕަރޭޝަންގެ ހުރިހާ ކަމެއް ފުރިހަމަކޮށްގެން ހޮސްޕިޓަލުން ނުކުމެވޭނެ ޕެކޭޖެއް އޭޑީކޭ ހޮސްޕިޓަލުން ތައާރަފްކޮށްފިއެވެ.\nނޫސްވެރިންނަށް މައުލޫމާތު ދެއްވަމުން މެނޭޖިންގ ޑިރެކްޓަރ އަހްމަދު އަފްޢާލް ވިދާޅުވީ މިއަދުން ފެށިގެން ކަކުލުހުޅު ބަދަލުގެ އޮޕަރޭޝަން އެ ހޮސްޕިޓަލުން ކުރަމުން ގެންދާނީ ޚާއްޞަ ޕެކޭޖެއްގެދަށުން ކަމަށާއި މުޅި ޕެކޭޖުގެ އަގަކީ 63،500 ރުފިޔާ ކަމަށެވެ. މީގެ ތެރެއިން 60،000 ރުފިޔާ ކަވަރުކުރާނީ އާސަންދައިން ކަމަށާއި ޕޭޝަންޓަށް ދައްކަން ޖެހޭނީ އެޑްމިޓްވުމުން ފެށިގެން އޮޕަރޭޝަންކޮށްގެން ހޮސްޕިޓަލުން ނުކުތުމާއި ހަމައަށް އެންމެ 3،500 ރުފިޔާ ކަމަށެވެ.\nއަފްޢާލް ވިދާޅުވީ އޭޑީކޭ ހޮސްޕިޓަލުން މިހާރުވެސް ހަފްތާއަކު ކަކުލުހުޅު ބަދަލުކުރުމުގެ2އޮޕަރޭޝަން ކުރަމުން އަންނަ ކަމަށާއި ނަމަވެސް މިހާރު ހަފްތާއަކު4އޮޕަރޭޝަން ކުރެވޭނެ ކަމަށެވެ. "އަޅުގަނޑުމެންގެ ޑޮކްޓަރުންގެ ޓީމުގައި4ޑޮކްޓަރުން އެބަ ތިއްބެވި. ޑރ. ޙުސައިން ޝަކީލް، ޑރ. މިޝްވާ، ޑރ. އިފާޝާގެ އިތުރުން ބޭރުގެ ޑޮކްޓަރެއް ކަމަށްވާ ޑރ. ޝަފްރާޒް މިހާރުވެސް ގެންދަވަނީ ޚިދުމަތް ދެއްވަމުން."\nއަފްޢާލް ވިދާޅުވީ އޭޑީކޭ ހޮސްޕިޓަލުން އޮޕަރޭޝަން ކުރުން އިތުރު ފަރާތަކުން ހުށަހަޅަން ނުޖެހޭނެ ކަމަށާއި އޭޑީކޭ ހޮސްޕިޓަލުން ހުރިހާ ޚިދުމަތެއް ހަމަޖެހިގެންދާނެ ކަމަށެވެ. އަދި އަވަހަށް އޮޕަރޭޝަން ކުރަން ބޭނުން މީހުންނަށް މިއީ ވަރަށް ރަނގަޅު ފުރުޞަތެއް ކަމަށެވެ.\nއޭޑީކޭ ހޮސްޕިޓަލަކީ ބޮޑެތި އޮޕަރޭޝަންތައް ކާމިޔާބުކަމާއިއެކު ކުރުމުގައި ބޮޑެތި ކުރިއެރުންތަކެއް ހޯދައި ރައްޔިތުންގެ ފުރިހަމަ އިތުބާރު ހޯދާފައިވާ، ޚިދުމަތުގެ ފެންވަރު ވަރަށް ރަނގަޅުކަމަށް ރައްޔިތުން ބަލައިގެންފައިވާ ހޮސްޕިޓަލެކެވެ.


Gaidheenge Aailee Bahdhaluvunthah2Gadi Irah, Ekaheri Bahdhaluvunthah 24 Gadi Irah - Vaguthu\nކޮވިޑް-19: ފައްސި މަދުވާން ފެށުމާއި އެކު މިހާރު އޮތް ބިރު މާބޮޑު! - 11 ގަޑިއިރު ކުރިން\nގައިދީންގެ އާއިލީ ބައްދަލުވުން ދެ ގަޑިއިރަށް، އެކަހަރި ބައްދަލުވުން 24 ގަޑިއިރަށް\n1 އަހަރު ކުރިން ( ޖެނުއަރީ 2, 2019 )\nޖަލުތަކުގައި ބަންދުކޮށްފައި ތިބޭ ގައިދީންނަށް ދޭ އާއިލީ ބައްދަލުވުންތަކާއި އެކަހެރި ބައްދަލުވުންތަކުގެ ވަގުތު، މިއަދުން ފެށިގެން އިތުރު ކުރަން ނިންމައިފިއެވެ. މިކަން ހާމަކޮށްފައިވަނީ މިއަދު ބޭއްވި ޕްރެސް ކޮންފަރެންސް އެއްގައި، ހޯމް މިނިސްޓަރ ޝައިޚް އިމްރާން އަބްދުﷲ އެވެ.\nމިއަދު ބޭއްވި ޕްރެސް ކޮންފަރެންސް އެއްގައި ވާހަކަ ދައްކަވަމުން މިނިސްޓަރު ވިދާޅުވީ މީގެ ކުރިން ޖަލުތަކުގައި ގައިދީންނަށް އާއިލީ ބައްދަލުވުންތަކަށް ދެނީ އެއް ގަޑިއިރުކަމަށެވެ. އެހެންނަމަވެސް، މިއަދުން ފެށިގެން މި ބައްދަލުވުންތައް ދެ ގަޑިއިރަށް ބޭއްވޭނެކަމަށް މިނިސްޓަރު ވިދާޅިއެވެ.\nއިމްރާން އިތުރަށް ވިދާޅުވީ ކުރިން ޖަލުތަކުގައި އެކަހަރި ބައްދަލުވުންތައް ބޭއްވެނީ މަހަކު އެއް ފަހަރު 12 ގަޑިއިރަށްކަމަށެވެ. އެހެންނަމަވެސް، މިހާރު މަހަކު އެއް ފަހަރު 24 ގަޑިއިރަށް މި ބައްދަލުވުންތައް ބޭއްވޭނެކަމަށް އޭނާ ވިދާޅުވިއެވެ.\nޕްރެސް ކޮންފަރެންސްގައި ވާހަކަ ދައްކަވަމުން މިނިސްޓަރު އިތުރަށް ވިދާޅުވީ މި ފުރުޞަތުތައް ލިބުމުގައި ގައިދީންގެ މެދުގައި އެއްވެސް މިންވަރަކަށް ތަފާތު ނުކުރާނެކަމުގައެވެ.\nހަމައެހެންމެ، ކޮންމެ ގައިދީއަކަށްވެސް އެމީހެއް ވަކީލާ، ބަންދު ނޫން ކޮންމެ ދުވަހަކުވެސް ބައްދަލު ކުރެވޭ ގޮތްވެސް ވަނީ ހަދާފައެވެ. މީގެކުރިން، ވަކީލުންނާ ބައްދަލު ކުރެވެނީ ކޯޓުގައި މައްސަލައެއް ތާވަލު ކުރެވުމުންނެވެ.\nހަރުކަށި ފިކުރާއި، ދެކޮޅަށް ދިވެހި މީޑިއާތަކުގެ ފުރިހަމައަށް އެއްބާރުލާން އެދިއްޖެ\nޖެނުއަރީ 2, 2019 23:23\nކޮބާތަ އެކަހެރި ބައްދަލުވުމަކީ؟\nޖެނުއަރީ 2, 2019 23:45\nޖަލުގައި އަރާމުގަ އުޅެވެންޏާ މިރާއްޖޭގައި ކުށް ކުރުން މަދެއް ނުވާނެ..\nޖެނުއަރީ 2, 2019 23:47\nޖެނުއަރީ 3, 2019 00:31\nހަމަަައެކަނި ނަމެއް ދޯ ޖަލޭ ކިޔާކަން އެހެން ހުރިހާ ކަމެއް ފުރިހަމަ ✔???\nޖެނުއަރީ 3, 2019 13:18\nޖަލަކީ ހަމަ ނަމެއްގައި އޮންނަ ތަނެކެވެ. އެއަށްވުރެ އެތަނަށް5ތަރި ހޮޓަލެކޭ ކިއްޔާ މާ ރަނގަޅު ވާނެ އެވެ. އިރުން އިރަށް މޮޅު ކޮއްތު ކާންލިބިފަ ހަކުރުބޯ މީހުން ނަށް، އެފުރުސަތު އޮވެފައި، ޢާއިލާގެ މީހުންނަށް ފޯނުކުރެވޭނޭ ފުރުސަތު އޮންނަ ތަނެކެވެ. ޓެކްސް ޕޭޔަރުންގެ ފައިސާ އިސްރާފުކުރާތަނެކެވެ. އެތަނަށް ވަންނަ ކުށްވެރިން މަދެއްނުވެއެވެ. އަދިކިއެއްތަ ވަނީ ގިނައެވެ. ރާއްޖޭގެ އިންސާނީ ޙައްގު ތަކާ ބެހޭ ކަމިޝަނުން ދެއިރު ދެ ދަޅައިގައި އެ ހޮޓަލުގެ ހާލަތު ބަލާ ތަނެކެވެ. އެހެންބަލާއިރު އެއިން ގައިދީ އެއްގެ އެންމެ ކުޑަމިނުން ނިޔަ ރޮއްޖަކަށް ގޮތެއްވެފައި ހުއްޓަސް އެ ނިމުނީއެވެ. އިންސާނީ ޙައްގުތަކާ އެ ޚިލާފުވީ ޔޯލައެވެ.


Housing ge "Faseyha Magu" app Ooreedoo customerunah hiley beynun kurevey goiy hadhaifi | Mihaaru\nހައުސިންގެ އެޕް: މި އެޕް މިހާރު އުރީދޫގައި ހިލޭ ބޭނުންކުރެވޭނެ.\nހައުސިންގެ "ފަސޭހަ މަގު" އެޕް އުރީދޫ ކަސްޓަމަރުންނަށް ހިލޭ ބޭނުން ކުރެވޭ ގޮތް ހަދައިފި\n22 ސެޕްޓެމްބަރ 2016 - 18:50 1 comment\nމި އެޕަކީ މިނިސްޓްރީން ކުރިއަށް ގެންދާ އެކިއެކި މަސައްކަތްތަކާއި ހިދުމަތްތަކާ ގުޅިގެން އާންމުންގެ ހިޔާލާއި ޝަކުވާ ހުށަހަޅަން ހުޅުވާލި ދޮރެއް ކަމަށް ހައުސިން މިނިސްޓްރީން ބުންޏެވެ. މި އެޕުން މަގުތައް ބަންދުވާނެ ގަޑިތަކާއި މަގުތަކާ ގުޅޭ މައްސަލަތައް ރިޕޯޓު ކުރެވެ އެވެ.\nހައުސިން މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު މުހައްމަދު މުއިއްޒު ވިދާޅުވި ގޮތުގައި މި އެޕް މެދުވެރިކޮށް ގިނަ އަދަދެއްގެ ބަޔަކު އަންނަނީ މަގުމަތީގައި ހުންނަ އެކި މައްސަލަތައް ރިޕޯޓު ކުރަމުންނެވެ.\n"ލައިވްކޮށް ކުރިއަށްދާ އެޕެއް މިއީ. ދުވާލު ވިޔަސް، ރޭގަނޑު ވިޔަސް ކަމެއް ރިޕޯޓުކޮށްފިއްޔާ އެކަމެއް މިނިސްޓްރީން ބަލަމުން މި ދަނީ،" މުއިއްޒު ވިދާޅުވި އެވެ.\nއުރީދޫގެ ސީއީއޯ ވިކްރަމް ސިންހަ ވިދާޅުވީ މި އެޕްލިކޭޝަނަކީ މާލޭގައި ދިރިއުޅޭ މީހުންނަށް ވަރަށް ބޭނުންތެރި އެޕްލިކޭޝަނެއް ކަމަށެވެ. އެ ކުންފުނީގެ އަމާޒަކީ ރާއްޖެ ޑިޖިޓަލް ގައުމަކަށް ހެދުން ކަމަށާއި އެކަމަށް މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.\n"ޓެކްނޮލޮޖީގެ ޒަރިއްޔާ އިން ކުރިއެރުން ހޯދުމަށް މިނިސްޓްރީއާ އެކު މަސައްކަތް ކުރާނަން،" އޭނާ ވިދާޅުވި އެވެ.\nމަގުމައްޗާ ގުޅޭ ކަންކަމުގެ މައުލޫމާތުގެ އިތުރަށް، އެޕްގެ ޕްރޮޖެކްޓް ސެކްޝަނުން ރާއްޖޭގެ އެކި ކަންކޮޅުތަކުގައި މިނިސްޓްރީން ހިންގަމުން އަންނަ މަޝްރޫއުތަކާއި މިހާތަނަށް ނިންމާފައި ހުރި މަޝްރޫއުތަކުގެ މައުލޫމާތު ލިބެން ހުރެ އެވެ.\nއިތުރު ލިޔުންތައް ހައުސިން މިނިސްޓަރު ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު މޮބައިލް އެޕްލިކޭޝަންސް އުރީދޫ\n15 hours ago 117


Bridge hulhuvumuge haflaa ah idhikolhu memberun ah dhauvathu dheefi\nބްރިޖު ހުޅުވުމުގެ ހަފުލާއަށް އިދިކޮޅު މެންބަރުންނަށް ދައުވަތު ދީފި\nއެމްޑީޕީގެ ޕީޖީ ލީޑަރު އިބްރާހިމް މުހައްމަދު ސޯލިހު، (އިބޫ). -- އަވަސް ފޮޓޯ | އަހުމަދު ޝުރާއު\nހުޅުލެ އާއި މާލެ ގުޅުވައިދޭ ބްރިޖު، ސިނަމާލެ ބްރިޖް ހުޅުވުމުގެ ރަސްމިއްޔާތަށް ރައްޔިތުންގެ މަޖިލީހުގެ އިދިކޮޅު ހުރިހާ މެންބަރުންނަށް ވެސް ދައުވަތު މިއަދު ދީފި އެވެ.\nރައީސް އަބްދުﷲ ޔާމީން ވަނީ ބްރިޖު ހުޅުވުމުގެ ތާރީހީ ހަފުލާއަށް އިދިކޮޅު ބޭފުޅުންނަށް ދައުވަތު ދެއްވާނެ ކަމަށް ވިދާޅުވެފަ އެވެ.\nހައުސިން މިނިސްޓަރު، ޑރ. މުހައްމަދު މުއިއްޒު މިއަދު ކުރެއްވި ޓްވީޓެއްގައި ވިދާޅުވީ، ރައްޔިތުންގެ މަޖިލީހުގެ ހުރިހާ މެންބަރުން ދައުވަތު އަރުވާފައިވާނެ ކަމަށާއި އެ ދައުވަތު އެމްޑީޕީ، ޖުމްހޫރީ ޕާޓީ އަދި އަދާލަތު ޕާޓީގެ މަޖިލިސް މެންބަރުންނަށް ވެސް އެރުވި ކަމަށެވެ. އަދި މިރޭގެ ހަފުލާއިން އެ ބޭފުޅުން ފެންނާނެ ކަމަށް އުއްމީދު ކުރައްވާ ކަމަށް ވެސް މުއިއްޒު ވިދާޅުވި އެވެ.\nދައުވަތު އަރުވާފައިވާ ބޭފުޅުންގެ ތެރޭގައި އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ އާއި ފައިސަލް ނަސީމް ވެސް ހިމެނިވަޑައިގަންނަވަ އެވެ. އިބޫ މިވަގުތު ހުންނެވީ ވެސް މާލޭގަ އެވެ.\nބްރިޖު ހުޅުވުމުގެ ގޮތުން މިރޭ ކުލަ ގަދަ ހަފުލާއެއް ބާއްވާއިރު ހަވާ އެރުވުމުގެ ވަރުގަދަ ހަރަކާތްތަކެއް ކުރިއަށް ދާނެ އެވެ. އަދި ބްރިޖު ހުޅުވުމުގެ އުފާ ހަތް ދުވަސް ވަންދެން ފާހަގަ ކުރަން ވަނީ ނިންމާފަ އެވެ. ބްރިޖު އާންމުކޮށް ހުޅުވާލަނީ އަންނަ މަަހުގެ ހަތްވަނަ ދުވަހު އެވެ.\nކުރީގެ ރައީސް މުހައްމަދު ވަހީދު ހަސަން މަނިކު މިއަދު ވަނީ ބްރިޖު ހުޅުވުމަކީ ގައުމީ ކަމެއްކަން ފާހަގަކުރައްވައި އެ އުފަލުގައި އެންމެން ބައިވެރިވުމަށް ގޮވާލައްވާފަ އެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ސިނަ މާލެ ބްރިޖް ޑރ. މުހައްމަދު މުއިއްޒު\n"ގަރާރަކުން ހިޔާލުފާޅުކުރުން ނުހުއްޓުވޭނެ"


STO In Hingaa Radiography Course Fashan MQA Ge Huhdha Ah Edhijje - Vaguthu\nއެސްޓީއޯއިން ފަށަން ތައްޔާރުވަމުންދާ ޑިޕްލޮމާ އިން ރޭޑިޔޯގްރަފީ ކޯސް ފެށުމަށް މޯލްޑިވްސް ކުއެލިފިކޭޝަން އޮތޯރިޓީ (އެމްކިއުއޭ)ގެ ހުއްދައަކަށް އެދިއްޖެ އެވެ.\nމިނިސްޓްރީ އޮފް ހެލްތް އާއި ސްޓޭޓް ޓްރޭޑިންގް އޯގަނައިޒޭޝަން (އެސްޓީއޯ) އަދި މޯލްޑިވްސް ނެޝަނަލް ޔުނިވަރސިޓީ (އެމްއެންޔޫ) ގުޅިގެން، ކުރިއަށްގެންދާ މި ކޯސް ރާއްޖެއަށް ތައާރަފްކޮށްފައި ވަނީ އޭޕްރިލް މަސް ތެރޭގައެވެ.\nއެސްޓީއޯއިން ބުނީ، މި ކޯހުގެ މަގްސަދަކީ ވަޒީފާގެ ބާޒާރުގައި ރޭޑިއޯގްރަފީ ޓެކްނީޝަނުންގެ ގޮތުގައި ދިވެހިން ބިނާކޮށް އަދި ވަޒީފާ އަދާކުރާ ފެންވަރު ހުރި ދިވެހިން އިތުރު ކުރުން ކަމަށެވެ. އެގޮތުން، އެސްޓީއޯ ސީ.އެސް.އާރ ގެ ދަށުން، ފުރަތަމަ ބެޗް އަށް ހުޅުވާލެވޭ 20 ޖާގަ އެސްޓީއޯ ސްޕޮންސަރ ގެ ދަށުން ކުރިއަށް ގެންދިޔުމަށް ވަނީ ހަމަޖެހިފައެވެ.\nއެސްޓީއޯއީން މިހާރު ވަނީ މި ކޯސް ފެށުމަށް އެލައިޑް ހެލްތް ކައުންސިލް އާއި އެމްކިއުއޭއަށް ހުއްދައަކަށް އެދިފައެވެ.\nމި ކޯސް ކުރިއަށް ގެންދާނީ އެސްޓީއޯގެ ޓްރެއިނިންގ އިންސްޓިޓިއުޓްގައެވެ. އެތަނަކީ ހަޔާ އެޑިއުކޭޝަން މިނިސްޓްރީގައި ރަޖިސްޓްރީކޮށްގެން ހިންގާ އިންސްޓިއުޓް އެކެވެ.\nމިއީ އެތަނުން ފަށަން ތައްޔާރުވާާ ފުރަތަމަ ކޯހެވެ. އަދި އެ ކުންފުނީގެ އަމާޒަކި ދިވެހިންނަށް ރޭޑިއޮލޮޖީ ދާއިރާއިން ތަމްރީން ހޯދުމުގެ ފުރުސަތު ހޯދައިދިނުން ކަމަށް އެސްޓީއޯއީން ބުންޏެވެ.


Musaaraige5guna aa hamayah BML Islamic Medhuverikoh Financing ah mihaaru Husha’helheyne | Atoll News\nމުސާރައިގެ5ގުނަ އާ ހަމަޔަށް ބީއެމްއެލް އިސްލާމިކް މެދުވެރިކޮށް ފައިނޭންސިންގ އަށް މިހާރު ހުށަހެޅޭނެ\nޝާއިޢުކުރީ: މުޙައްމަދު އަފްރާޙް ޖޫން 7, 2021, 11:18\nމުސާރައިގެ5ގުނަ އާ ހަމަޔަށް ބީއެމްއެލް އިސްލާމިކް މެދުވެރިކޮށް ފައިނޭންސިންގ އަށް މިހާރު ހުށަހެޅޭނެ ކަމަށް ބޭންކް އޮފް މޯލްޑިވްސް (ބީއެމްއެލް) އިން ބުނެފި އެވެ.\nއެ ބޭންކުން ބުނީ މިއީ ފައިނޭންސިންގ ހޯދުމުގައި ކަސްޓަމަރުންނަށް ލުއިފަސޭހަކަން ހޯދައިދިނުމުގެ ގޮތުން ގެނައި ބަދަލެއް ކަމަށެވެ. އަދި ބީއެމްއެލް އިސްލާމިކް ޕަރސަނަލް ފައިނޭންސިންގ އަށް އެދި ހުށަހެޅުމުގެ ޝަރުތުތަކަށްގެނައި ހެޔޮ ބަދަލުތަކާއެކު ކަސްޓަމަރުންނަށް އިތުރު ލުއި ފަސޭހަތައް ލިބިގެންދާނެ ކަމަށެވެ.\n“މިހާރު ލުއި އެކްސްޕްރެސް ލޯނު ނަގާފައިވާ ފަރާތްތަކަށްވެސް ބީއެމްއެލް އިސްލާމިކް ޕަރސަނަލް ފައިނޭންސިންގ އަށް އެދި ހުށަހެޅޭނެ. މިބަދަލާއެކު، ކަސްޓަމަރުންނަށް މުސާރައިގެ5ގުނަ އާ ހަމަޔަށް ފައިނޭންސިންގ އަށް އެދި ހުށަހަޅެމުގު ފުރުސަތު ލިބިގެންދާނެ. އަދި ފައިނޭންސިންގ އަށް އެދި ހުށަހަޅާ ތާރީޚުން ފެށިގެން7ދުވަސް ތެރޭގައި ކަސްޓަމަރަށް މުދާ ލިބޭނެ.” ބީއެމްއެލް އިން ބުންޏެވެ.\nމިކަމާ ގުޅޭގޮތުން ބީއެމްއެލް ގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މި ގެނެވުނު ބަދަލުން ދައްކުވައިދެނީ ބޭންކުން ކަސްޓަމަރުންގެ ބޭނުންތައް ފުރިހަމަކުރުމަށް ކެނޑިނޭޅި ކުރަމުންދާ މަސައްކަތް ކަމަށެވެ. އަދި އެ ބޭންކުގެ ކަސްޓަމަރުންގެ ބޭނުންތައް ފުއްދުމަށް މިހާރު ރީޓެއިލް އަދި އިސްލާމިކް ފައިނޭންސިންގެ ބޭނުންކުރުމުގެ ފުރުސަތު ފަހިވެގެންގޮސްފައިވާ ކަމަށެވެ.\nއޮންލައިން ކޮށް ބީއެމްއެލް އިސްލާމިކް ޕަރސަނަލް ފައިނޭންސިންގ އަށް އެދި ހުށަހެޅޭގޮތް ހަދާފައިވާ އިރު، އިންޓަރނެޓް ބޭންކިންގ މެދުވެރިކޮށް ނުވަތަ ބޭންކުގައި ރަޖިސްޓްރީ ކޮށްފައިވާ އީމެއިލްއަކުން bmlislamicsupport@bml.com.mv އަށް އީމެއިލް މެދުވެރިކޮށްވެސް އެދި ހުށަހެޅޭނެ އެވެ.


SunOnline: 75 Aharu kureege han'dhaan aa kurumah 97 aharugai, Parachute gai Funmaalaifi\n75 އަހަރުކުރީގެ ހަނދާން އާކުރުމަށް، 97 އަހަރުގައި ޕެރަޝޫޓުގައި ފުންމާލައިފި\n06 Jun 2019, 15:14\nޑިޑޭ އަށް 75 އަހަރު ފުރުން---\nޖަރުމަނުގެ އަނިޔާވެރިކަމުން ހުޅަނގު ޔޫރަޕް މިނިވަންކުރުމަށް ހިންގި މައިގަނޑު އެއް އޮޕަރޭޝަން "ޑީޑޭ"ގެ 75 އަހަރު ކުރީގެ ހަނދާން އާކުރުމަށް އެ ހަނގުރާމައިގައި ބައިވެރިވި ޓޮމް ރައިސް 97، ޕެރަޝޫޓެއްގައި ފުންމާލައިފި އެވެ.\nޑީޑޭ އަކީ ދެވަނަ ބޮޑު ހަނގުރާމައިގާ ނާޒީ ޖަރުމަނުގެ ޒައީމް އެޑޮލްފް ހިޓްލަރުގެ އަނިޔާވެރިކަމާ ދެކޮޅަށް ޔޫރަޕްގެ މިނިވަން ކަމަށް ޓަކައި ހަނގުރާމަކުރި އިއްތިހާދީންގެ ލަޝްކަރުތައް ފަރަންސޭސިވިލާތުގެ ނޯމަންޑީގެ އައްސޭރިފަށަށް ފޭބި ތާރީޚީ ހާދިސާއެކެވެ.\nއަސްކަރީ އެންމެ ވަރުގަދަ އެއް އޮޕަރޭޝަނުގައި ބައިވެރިވި ޓޮމް އެދުވަހު ސަލާމަތްވި ގޮތުގެ ވީޑިއޯއެއް ކުޅެ ވަނީ އާންމުންނަށް ދައްކާލާފަ އެވެ. ޑީޑޭ ދުވަހު އޭނާ ބޯޓުން ފުންމާލި އިރު އޭނާގެ ގަޔަށް ވަނީ އެކި ފަހަރު މަތިން ބަޑި ޖަހައިފަ އެވެ.\nޕެރަޝޫޓްގެ އެހީގައި ޓޮމް މިފަހަރު ފުންމާލިއިރު ފުންމާލީ އެމެރިކާގެ ދިދަ ހިފައިގެންނެވެ.\nޕެރަޝޫޓްގައި ކާމިޔާބުގައި ފުންމާލާ ބިމަށް ތިރިވަމުން ކާމިޔާބު ލިބުނުކަން އަންގާލުމަށް އޭނާ ވަނީ "ޕީސް" ސައިން ދައްކާލާފަ އެވެ. ޓޮމް ބުނީ އެ ދުވަހުގެ ހަނދާން އާ ކޮށްލުމުން ހިތަށް ހަމަޖެހުން ލިބިއްޖެ ކަމަށެވެ.\nކާމިޔާބު ލިބުނުކަން ޓޮމް ވަނީ ޕީސް ނިޝާނުން އަންގާފައި---\nއެ ދުވަހު ވަނީ ފްރާންސްގެ ނޯމަންޑީ އާ ގުޅިފައިވާ ލަޝްކަރު ކަނޑު މަގުން އެކަނި ވެސް 160،000 ސިފައިން އަރައިގަނެފަ އެވެ. އެ ހާދިސާ ހިނގީ 1944 ޖޫން ހަވަނަ ދުވަހު އެވެ.\nއެ ހާދިސާ ހިނގި ދުވަހަކީ ރާޅުތައް ބޮޑެތި ހިސާބަކަށް ވާތީ ލޭންޑިން ކްރާފްޓްތައް ހެދީ އެކަމަށް ވިސްނައިގެންނެވެ.\nއެ ހާދިސާގައި ގިނަ އަދަދެއްގެ ސިފައިން ވަނީ މަރުވެފަ އެވެ. އަދި ވީނުވީއެއް ނޭނގި ގިނަ ބަޔަކު ވަނީ ގެއްލިފަ އެވެ.\nއެމެރިކާގައި ބައެއް ބާވަތުގެ އީ-ސިނގިރެޓް މަނާ ކުރަނީ\nއެމެރިކާގެ ޓެރަރިސްޓުންގެ ލިސްޓުގައި ދިވެއްސަކު


Maruge Ethah Hamalaa Eh, Mulhin Ves Janavaarun Ge Faraathun - Vaguthu\nމަންދު ކޮލެޖް ކައިރިއަށް ޒުވާނުން އެއްވެއްޖެ\n24 މިނެޓް ކުރިން\nބައިކޮފީ , އީވަގުތު\nމަރުގެ އެތައް ހަމަލާއެއް، މުޅިން ވެސް ޖަނަވާރުންގެ ފަރާތުން!\n9 މަސް ކުރިން ( އޭޕްރީލް 26, 2018 )\nމަރުގެ ރަހަ އަރުތެރޭގައި ލުމަށް ފަހު މަރުން ސަލާމަތް ވާނީ ގައިމުވެސް ނަސީބު ގަދަ މީހުންނެވެ. ތަފާތު ނުރައްކާތެރި ހާދިސާތަކާއި ދިމާވެފައި ފުރާނަ ސަލާމަތްވާ ވަރަށް ގިނަ މީހުން އުޅެއެވެ. ނަމަވެސް އެމެރިކާގެ ރައްޔިތެއް ކަމަށްވާ ޑައިލަން މެކްވިލިއަމްގެ ވާހަކަ ތަފާތެވެ.\nއުމުރުން 20 އަހަރުގެ ޒުވާނާ ވަނީ މިދިޔަ އަންގާރަ ދުވަހު މަރުނުވެ ކިރިޔާ ސަލާމަތްވެފައެވެ. އޭނާ ސަލާމަތްވީ ކައުއީގައި ބޮޑީބޯޑިން ކުރަން އުޅެނިކޮށް ބޮޑު މިޔަރެއް ދިން ހަމަލާ އަކުންނެވެ. ވިލިއަމް ބުނާ ގޮތުގައި އެމިޔަރުގެ ބޮޑުމިނުގައި އަށެއްކަ ފޫޓް ހުންނާނެއެވެ.\nމިޔަރުގެ ފުރަތަމަ ހަމަލާ އެރީ ވިލިއަމްގެ ފަޔަށެވެ. އެއަށް ފަހު އޭނާގެ ހަށިގަނޑުގެ ނުވަ ތަނެއް މިޔަރު ވަނީ ޒަހަމް ކޮށްލާފައެވެ. މިޔަރުގެ ހަމަލާއެއް ވިލިއަމްގެ ބޮލަށް ވެސް އެރިއެވެ. ނަމަވެސް ފުރާނަ ސަލާމަތް ކުރުމަށްޓަކައި ވިލިއަމް ކުރަމުން ދިޔަ މަސައްކަތުގެ ތެރެއިން މިޔަރުގެ ނޭފަތް މަތީގައި ޖެހުމާއި އެކު މިޔަރުގެ ކިބައިން ވަނީ ސަލާމަތްވެފައެވެ. މިއީ މިޔަރުގެ ހަމަލާ އިން ސަލާމަތް ވުމަށް ބޭނުންކުރެވޭ އުކުޅެކެވެ.\nވިލިއަމް ވަގުތުން ހޮސްޕިޓަލަށް ގެންގޮސް ފަރުވާ ދޭން ފެށުނެވެ. އޭނާ އަދިވެސް އޮތީ ހޮސްޕިޓަލްގައެވެ. ނަމަވެސް ފުރާނަ އަށް ނުރައްކާވާވަރުގެ ނުރައްކަލެއް ނެތް ކަމަށް ޑޮކްޓަރުން ބުނެއެވެ.\nވިލިއަމް އަށް މީގެ ހައެއްކަ މަަސް ކުރިން ވެސް މަރުގެ އެތިފަހަރެއް ދިމާވިއެވެ. އެފަހަރު އޭނާ އަށް ހަމަލާ ދިނީ ވިހަގަދަ ހަރުފައެކެވެ. ހައިކިން އަށް ގޮސް އުޅެނިކޮށް ހަރުފަ ވިހަ ލުމުން އޭނާ އަށް ފަރުވާ ދޭން ޖެހުނެވެ. އެފަހަރު ފުރާނަ ސަލާމަތް ކުރެވުނީ ފަރުވާ އަވަސް ވުމުންނެވެ.\nއޭގެ ކުރިން އޭނާ ޖަންގައްޔަކަށް ގޮސް އުޅެނިކޮށް ބެއާއެއް ވެސް އޭނާގެ ގައިގައި ދަތް އެޅިއެވެ. ނަމަވެސް ނަސީބު ރަނގަޅު ކަމުން ސަލާމަތްވިއެވެ.\nވިލިއަމް އަށް ދިމާވި ނުރައްކާތެރި ތިން ހާދިސާ އިން ވެސް އޭނާގެ ފުރާނަ ސަލާމަތްވުމުން އާއިލާ މެންބަރުން ތިބީ ވަރަށް އުފަލުންނެވެ.\nއޭޕްރީލް 26, 2018 - 21:46\nނަރަކަ އިން ސަލާމަތް ވޭތޯ އިސްލާމަވެ ހެޔޮގޮތުގަ އުޅޭ... ނޫނީ ސަލާމަތެއްނެތް\nކާނަލް ނާޒިމް ގެއިން ފިސްތޯލު ފެނުނު މައްސަލަ އަލުން ބަލަން ފުލުހުން ނިންމައިފި\n10 މިނެޓް ކުރިން\n24 މިނެޓް ކުރިން 1\nއިންޑަސްޓްރިއަލް ޒޯންގައި އަލިފާނުގެ ހާދިސާއެއް ހިނގައިފި\n35 މިނެޓް ކުރިން\nވިހޭއިރު، އައިފޯނަށްވުރެ ކުޑަ ދެބެން ސަލާމަތުން ގެއަށް\n45 މިނެޓް ކުރިން\nސްރީލަންކަން އިން ގަމަށް ކުރާ ދަތުރުތައް ހުއްޓާލަނީ\nހޮސްޕިޓަލަށް ނުވެއްދުމުން ވިހަން ޖެހުނީ މަގުމަތީގައި، ވިހޭ ކުއްޖާ ވީ މަރު\nޕޫޓިންގެ ދަރިއަކު ރާއްޖޭގެ ވޭޓަރަކާއި ވާހަކަދެއްކި ގޮތް މައްސަލައަކަށް ވެއްޖެ\n1 ދުވަސް ކުރިން 18\nމާބަނޑު ބުޅަލެއް މަރާލުމުން ދެ އަހަރަށް ޖަލަށް\nސަން ޓްރެވެލް ސިޔާމް، މޮރޮކޯ ބޭކަނބަލަކާ ކައިވެނި ބައްލަވައިގެންފި\n2 ދުވަސް ކުރިން 25


Hdh gai risoat hadhan amihla haisihyathu masahkai kurin, liyekiyun hunnaane: nasheedhu\nހދ ގައި ރިސޯޓް ހަދަން އަމިއްލަ ހައިސިއްޔަތު މަސައްކަތް ކުރިން، ލިޔެކިޔުން ހުންނާނެ: ނަޝީދު\nހދ އަތޮޅަށް ޓޫރިޒަމް ގެނައުމަށްޓަކާ އަމިއްލަ ހައިސިއްޔަތުވެސް ގިނަ މަސައްކަތްތަކެއް ކޮށްފައިވާނެކަމަށާއި އެކަމުގައި ބޭނުން ކުރި ލިޔެކިޔުންތައް އެބޭފުޅާގެ އޮފީހުގައި މިހާރުވެސް ހުންނާނެ ކަމަށާއި އެ ލިޔުންތައް ބަލަން ބޭނުންވާ ފަރާތްތަކަށް އެފުރުސަތު އެބަ އޮތްކަމަށް ކުޅުދުއްފުށީ ދެކުނު ދާއިރާގެ މަޖިލިސް މެމްބަރު އަލްއުސްތާޒް މުހައްމަދު ނަޝީދު ވިދާޅުވެއްޖެ އެވެ.\nޓޫރިޒަމް މިނިސްޓަރު އަލީ ވަހީދު ކުޅުދުއްފުށީ ރައްޔިތުންނާ ބައްދަލުކުރެއްވުމަށް ރޭ ބޭއްވި ބައްދަލުވުމުގައި މިނިސްޓަރުގެ ދައުވަތަށް މެމްބަރު ނަޝީދު ވަނީ ބައިވެރިވެލައްވާފަ އެވެ. އެދައުވަތު އުތުރު ދާއިރާގެ މެމްބަރު އަބުދުލް ގަފޫރު މޫސާއަށްވެސް ދީފައިވެ އެވެ. ނަމަވެސް ގަފޫރު ޖަލްސާގައި ބައިވެރިވެލައްވާފައެއް ނުވެ އެވެ.\nމެމްބަރު ނަޝީދު މަޖިލީހުގައި 10 އަހަރު ކުޅުދުއްފުށީ ތަމްސީލުކުރެއްވިއިރު ހދ އަތޮޅަށް ފަތުރުވެރިކަން ގެންނަ ކުރެއްވީ ކޮން މަސައްކަތެއް ރައްޔިތަކު ސުވާލުކުރެއްވުމުން، އެއަށް ޖަވާބުދެއްވަމުން ނަޝީދު ވިދާޅުވީ ” މިހާރު މިތާ ތިބި ހުރިހާ ރައްޔިތުން އަޅުގަނޑަކާއެކު މާލެ ވަޑައިގެން އަޅުގަނޑު އޮފީހުގެ ލިޔެކިޔުންތައް ބައްލަވާލަވަން ހިންގަވާ” ފަތުރުވެރިކަން ހދ އަށް ގެނައުމަށް ނަޝީދު ކުރެއްވި މަސައްކަތުގެ ހެކި ދައްކަވަމުން އޭނާ ވިދާޅުވި އެވެ.\nއޭނާ ވިދާޅުވީ ހދ ގެ ރަށްތައް ފަތުރުވެރިކަން ތަރައްގީކުރަން އެބޭފުޅުން ދަންނަ ބޭރުގެ އިންވެސްޓަރުންނާ ބައްދަލުކޮށް ޕްރޮޕޯޝަން ހަދައި ވިއްކަން މަސައްކަތް ކުރި ކަމަށެވެ. އަގު ބޮޑުކަމަށްވަންޏާ މިނިސްޓަރާ ވާހަކަދައްކަވައިގެން އަގު ކުޑަކުރެވޭ ތޯ މަސައްކަތްކުރަންވަން ހިންގާވާށޭ ވިދާޅުވަމުން އިންވެސްޓަރުންގެ އަރިހަށް އަމިއްލަ ހައިސިއްޔަތުން ވަޑައިގެންވިކަމަށް ނަޝީދު ވިދާޅުވި އެވެ.\nއޭގެ އިތުރުން ކުރީގެ ސަރުކާރުތަކުގެ ތެރެއިން މިނިސްޓަރުންނާ ހަމައަށް ރައްޔިތުންގެ ޝަކުވާތަކާއި ކަންބޮޑުވުން ހިއްސާކުރައްވާފައިވާނޭކަމަށް ނަޝީދު ވިދާޅުވި އެވެ. އަދި ހދ ގައި ރިސޯޓް ނުހެދި ވަނީ އެބޭފުޅާ ސަރުކާރުގައި އާދޭސް ނުދަންނަވައިގެންނޫން ކަމަށްވެސް ވިދާޅުވި އެވެ.\nސަރުކާރުތަކުން ނާގޯށީގެ މައްސަލަ ހައްލުކުރުމަށްވެސް ގިނަ މަސައްކަތްތަކެއް ކުރިކަމަށް ވިދާޅުވަމުން ނަޝީދު ވިދާޅުވީ މިހާތަނަށްވެސް އެކަން ނުވެއޮތީ އެގްރިމެންޓް ބާތިލްކޮށްލައިފިނަމަ ދައުލަތު ދައްކަން ޖެހޭ ފައިސާގެ އަދަދު ބޮޑުވުމުން ކަމަށެވެ. ނާގޯށި މިހާރު ހަދަނީ ރަޝީއާގެ އިންވެސްޓަރެއްކަމަށާއި އެތަނުގެ އެގުރިމެންޓް ބާތިލްކުރަން ބަލާއިރު ދައުލަތުން 22 ހަކަށް މިލިއަން ރުފިޔާ ބަދަލުގެ ގޮތުގައި ދައްކަން ޖެހޭނެ ކަމަށެވެ.\nމިފަދަ މައްސަލަތަކުގައި ކުރިއަށްދާން ބަލާއިރު ކޯޓް މަރުހަލާގައި ހުރި ދަތިތައްވެސް ނަޝީދު ވިދާޅުވެދެއްވި އެވެ.


France league ge relegation aa dhekolhah court amureh | Mihaaru\nލަނޑު ޖެހުމަށް ފަހު ޓުލޫސްގެ ފޯވާޑް ޔާޔާ ސަނޯގޯ މެޗެއްގެ ތެރެއިން އުފާފާޅުކުރަނީ.-- ފޮޓޯ: އޭއެފްޕީ\nފްރާންސް ލީގުގެ ރެލިގޭޝަނާ ދެކޮޅަށް ކޯޓު އަމުރެއް\n10 ޖޫން 2020 - 10:26\nޕެރިސް (ޖޫން 10) - ކޮވިޑް-19 ގެ ސަަބަބުން ކެންސަލްކުރި ފްރެންޗް ލީގުގައި ރެލިގޭޝަން އުސޫލާ ދެކޮޅަށް ފްރާންސްގެ ކޯޓަކުން އަމުރެއް ނެރެފި އެވެ.\nސެޕްޓެމްބަރު މަހުގެ ކުރިން މީހުން އެއްވެ އުޅެ، ކުރިއަށްގެންދާ އެއްވެސް ހަރަކާތެއް ނުބޭއްވޭނެ ކަމަށް ފްރާންސް ސަރުކާރުން ނިންމުމާ އެކު ފްރާންސް ލީގު ކެންސަލްކުރީ މިދިޔަ މަހު އެވެ. ލީގުގެ ބޯޑުގެ ބައްދަލުވުމަށް ފަހު މެޗަކަށް އެވްރެޖްކޮށް ޖެހޭ ޕޮއިންޓަށް ބަލައިގެން ލީގުގެ އެއް ވަނައިގައި އޮތް ޕީއެސްޖީ އަށް ތަށި ދިންއިރު، ފުލުގައި އޮތް ދެ ޓީމު ކަމަށްވާ ޓުލޫސާއި އެމިއެންސް ރެލިގޭޓްވި ކަމަށް ވަނީ ކަނޑައަޅައިފަ އެވެ.\nލީގު ކެންސަލްކުރިއިރު ގިނަ ކްލަބްތަށް ނުކުޅެ 10 މެޗު އޮތެވެ. ލީގުގެ އެންމެ ފުލުގައި އޮތް ޓުލޫސަށް 28 މެޗުން ލިބުނީ 13 ޕޮއިންޓެވެ. ނަވާރަ ވަނައިގައި އޮތް އެމިއެންސް އަށް 28 މެޗުން ލިބިފައިވަނީ 23 ޕޮއިންޓެވެ.\nރެލިގޭޝަން އުސޫލު އޮތީ އިންސާފުވެރިކޮށް ނޫން ކަމަށް ބުނެ، އެމިއެންސް އާއި ޓުލޫސް އިން ވަނީ މައްސަލަ ވަގުތުން ކޯޓަށް ހުށަހަޅައިފަ އެވެ. ފްރާންސްގެ އެންމެ މަތީ އެޑްމިނިސްޓްރޭޓިވް ކޯޓުން އިއްޔެ އަމުރުކުރީ ރެލިގޭޝަން އުސޫލަށް އަމަލުކުރުމުގައި ދެވަނަ ވިސްނުމަކަށް ދިއުމަށެވެ. އެ ގޮތުން ފްރާންސްގެ ފުރަތަމަ ޑިވިޝަނުގައި ރެލިގޭޝަނަށް އަމަލުނުކުރަން ވަނީ ކޯޓުން ވަނީ އަންގައިފަ އެވެ.\nPSG ah thashi dheefi, Lyon in court ah dhanee\nކޯޓުގެ މި އެންގުމާ އެކު އަންނަ ސީޒަނުގައި ފްރެންޗް ލީގުން 22 ޓީމު ފެނުމުގެ ފުރުސަތު ބޮޑެވެ. އެއީ މި ސީޒަނުގައި ފްރެންޗް ދެ ވަނަ ޑިވިޝަނުގައި އެންމެ ކުރީގައި އޮތް ލޮރިއެންޓާއި ލެންސް ހިމަނައިގެންނެވެ.\nއެމިއެންސްގެ ރައީސް ބާނާޑް ޖޮއާނިން ވިދާޅުވީ ކޯޓުގެ މި ނިންމުން ފްރާންސްގެ ފުޓްބޯޅަ ފެޑެރޭޝަނުނާއި ލީގު ބޯޑުން ބަލައިގަންނަން ޖެހޭ ކަމަށާއި އުއްމީދުކުރަނީ ހުރިހާ ފަރާތެއްގެ މަޝްވަރާތަކުގެ މަތިން ރަނގަޅު ހައްލެއް އަންނާނެ ކަމަށެވެ.\nފްރެންޗް ލީގު ކެންސަލްކުރަން ނިންމި ނިންމުން ބަދަލުކޮށް އަލުން ލީގު ފަށަން ހުއްދަދިނުމަށް އެދި ލިޔޯނުން ދާދި ފަހުން ވަނީ ފްރާންސްގެ ސަރުކާރުގައި އެދިފަ އެވެ. އެ ހުށަހެޅުމަށް ސަރުކާރުގެ މާ ބޮޑު ތާއީދެެއް ނުލިބުނެވެ.\nލިޔޯނުން ވަނީ އަވަހަށް ލީގު ނިންމާލުމުން އެ ޓީމަށް ޔޫރަޕްގެ ޖާގައެއް އަންނަ ސީޒަނުގައި ހޯދުމަށް ކުރަމުން އައި މަސައްކަތް ކާމިޔާބުނުވުމުގެ ބަދަލު ހޯދަން ކޯޓަށް ވެސް ހުށަހަޅައިފަ އެވެ. ލިޔޯނުން ހުށަހެޅި މައްސަލަ އަކީ ވަކި ކްލަބެއްގެ މަސްލަހަތު ބޮޑު ކަމެއް ކަމަށްވާތީ ލީގުގެ މަގާމަކަށް ވަކި ބަދަލެއް އަންނަން ހުށަހަޅާ މައްސަލައެއް ނުބަލާނެކަން ކޯޓުން ވަނީ އަންގައިފަ އެވެ.\nއިތުރު ލިޔުންތައް ފްރާންސް ފްރާންސް ލީގު


SunOnline: June mahuge export 24 % dhashah!\nމާލޭގައި ހުންނަ ކޮމާޝަލް ހާބަރ -- ސަންފޮޓޯ/ އަލީ ނަސީރު\nޖޫން މަހުގެ އެކްސްޕޯޓު 24 ޕަސަންޓު ދަށަށް!\n2 އަހަރު 11 މަސް ކުރިން - 14 ޖުލައި 2016 0\nމިދިޔަ އަހަރުގެ ޖޫންމަހާ އަޅައިބަލާއިރު މި އަހަރުގެ ޖޫން މަހު ރާއްޖެއިން ބޭރަށް މުދާ އެކްސްޕޯޓުކުރި މިންވަރު 24 ޕަސަންޓު ދަށްވެ، މި އަހަރުގެ މޭ މަހާ އަޅައިބަލާއިރު ޖޫން މަހުގެ އެކްސްޕޯޓު 44.5 ޕަސަންޓު ދަށްވެއްޖެ އެވެ.\nކަސްޓަމްސްއިން އާންމުކުރި 2016 ވަނަ އަހަރުގެ ޖޫން މަހުގެ ތަފާސް ހިސާބުތައް ދައްކާ ގޮތުގައި، މޭ މަހު ރާއްޖެއިން ބޭރަށް 393.5 މިލިޔަން ރުފިޔާގެ މުދާ އެކްސްޕޯޓު ކޮށްފައި ވެ އެވެ. ނަމަވެސް ޖޫން މަހު ރާއްޖެއިން ބޭރަށް އެކްސްޕޯޓު ކޮށްފައިވަނީ 218.4 މިލިޔަން ރުފިޔާގެ މުދަލެވެ. އެއީ 44.5 ޕަސަންޓުގެ ދަށް ވުމެކެވެ.\nނިމިދިޔަ މަހުގެ ތެރޭގައި ރާއްޖެއިން ބޭރަށް އެކްސްޕޯޓުކުރި މުދަލުގެ 79 ޕަސަންޓަކީ ކަޅުބިލަމަހާއި ރީނދޫ އުރަހަ ކަންނެލީގެ ބާވަތްތަކެވެ. އެ ބާވަތްތަކުން 77.5 މިލިޔަން ރުފިޔާގެ މުދާ ޖޫން މަހު އެކްސްޕޯޓު ކޮށްފައި ވެ އެވެ.\nމިދިޔަ މަހު ރާއްޖެއިން އެންމެ ގިނައިން އެކްސްޕޯޓު ކޮށްފައިވަނީ ސްރީލަންކާއަށެވެ. ލަންކާއަށް 15.9 މިލިޔަން ރުފިޔާގެ މުދާ ބޭރު ކޮށްފައިވާ އިރު، ފްރާންސްއަށް 15.3 މިލިޔަން ރުފިޔާގެ މުދާ، ޖަރުމަނަށް 14.9 މިލިޔަން ރުފިޔާގެ މުދާ، އަޔަލެންޑަށް 12.8 މިލިޔަން ރުފިޔާގެ މުދާ އަދި ސްވިޓްޒަލެންޑަށް 7.3 މިލިޔަން ރުފިޔާގެ މުދާ ބޭރުކޮށްފައި ވެ އެވެ.\nބޭރު ގައުމުތަކުން ރާއްޖެއަށް ކުރި އިމްޕޯޓުތަކުގެ ތަފާސް ހިސާބަށް ބަލާ އިރު، މޭ މަހާ އަޅައިބަލާއިރު ޖޫން މަހު އިމްޕޯޓު ވަނީ 15 ޕަސަންޓު ދަށްވެފަ އެވެ. މޭ މަހު ރާއްޖެއަށް 3.3 ބިލިޔަން ރުފިޔާގެ މުދާ އިމްޕޯޓު ކުރި އިރު، ޖޫން މަހު މި އަދަދުވަނީ 2.8 މިލިޔަނަށް ދަށްވެފަ އެވެ.\nމިދިޔަ މަހު އިމްޕޯޓު ކުރެވުނު ހުރިހާ މުދަލެއްގެ ގާތްގަނޑަކަށް ދެބައިކުޅަ އެއްބަޔަކީ ކާބޯތަކެއްޗާއި އިލެކްޓްރޯނިކް ސާމާނެވެ. 636.6 މިލިޔަން ރުފިޔާގެ އިލެކްޓްރޯނިކް ސާމާނު މިދިޔަ މަހު ރާއްޖެ އެތެރެ ކުރި އިރު، 570.2 މިލިޔަން ރުފިޔާގެ ކާބޯތަކެތި ރާއްޖެއާށް އިމްޕޯޓު ކޮށްފައި ވެ އެވެ. އަދި 244.4 މިލިޔަން ރުފިޔާގެ ތެލާއި ހަކަތައިގެ ބާވަތްތައް ވެސް އެތެރެ ކޮށްފައި ވެ އެވެ.\nމިދިޔަ މަހުގެ ތެރޭގައި އެންމެ ގިނައިން ރާއްޖެއަށް މުދާ އެތެރެކުރީ ޔުނައިޓެޑް އަރަބް އެމިރޭޓްސް (ޔޫއޭއީ)އިންނެވެ. ޔޫއޭއީއިން 431.4 މިލިޔަން ރުފިޔާގެ މުދާ އިމްޕޯޓު ކުރި އިރު، ސިންގަޕޫރުން 411 މިލިޔަން ރުފިޔާގެ މުދާ އިމްޕޯޓު ކޮށްފައި ވެ އެވެ. ޗައިނާއިން މިދިޔަ މަހުގެ ތެރޭގައި 336.9 މިލިޔަން ރުފިޔާގެ މުދާ ރާއްޖެ އިމްޕޯޓު ކޮށްފައި ވެ އެވެ. މީގެ އިތުރުން އިންޑިއާއިން 305.9 މިލިޔަން ރުފިޔާގެ މުދާ އަދި މެލޭޝިއާއިން 172.3 މިލިޔަން ރުފިޔާގެ މުދާ ވެސް އިމްޕޯޓު ކޮށްފައި ވެ އެވެ.\nކަސްޓަމްސް ރާއްޖޭގެ އިގްތިޞާދު ކާބޯތަކެތި\nއިމްޕޯޓު ޑިއުޓީން ލިބުނު އާމްދަނީ ދަށަށް4ދުވަސް 11 ގަޑި ކުރިން\nގިނަ އަދަދެއްގެ ބަނގުރަލާ ކާބޯތަކެތި ކަސްޓަމްސްއިން ނައްތާލައިފި5ދުވަސް2ގަޑި ކުރިން\nވިޔަފާރިވެރިންގެ އަޑުއަހައި ހައްލު ހޯދައިދޭނަން: ޖުނައިދު3ހަފްތާ5ދުވަސް ކުރިން\nކޮމިޝަނާ ޖެނެރަލް އޮފް ކަސްޓަމްސްގެ މަގާމަށް އަނެއްކާވެސް ޖުނައިދު3ހަފްތާ5ދުވަސް ކުރިން\nދެ މަސް ތެރޭގައި 1.7 ކިލޯގެ ޕާޓީ ޑްރަގް އަތުލައިގެންފި 1 މަސް3ދުވަސް ކުރިން


Maruvi mayor ge secretary ah vanee4aharu vandhen jinsee goanaa koffai | Mihaaru\nޕާކް މަރުވީ އަމިއްލަ އަށް ކަމަށް ބެލެވޭ. --ފޮޓޯ:ގެޓީ އިމޭޖަސް\nއަމިއްލަ އަށް މަރުވި ސޯލްގެ މޭޔަރުގެ ސެކްރެޓަރީ އަށް ހަތަރު އަހަރު ޖިންސީ ގޯނާކުރި\n13 ޖުލައި 2020 - 15:40 1 comment\nސޯލް (ޖުލައި 13) - މިދިޔަ ހަފުތާގައި އަމިއްލަ އަށް މަރުވި ކަމަށް ބެލެވޭ ސައުތު ކޮރެއާގެ ވެރިރަށް ސޯލްގެ މޭޔަރު ޕާކް ވޮން-ސޫން ވަނީ އޭނާގެ ކުރީގެ ސެކްރެޓަރީ އަށް ހަތަރު އަހަރު ވަންދެން ޖިންސީ ގޯނާކޮށްފައި ކަމަށް ތުހުމަތުކޮށްފި އެވެ.\nޕާކް އަކީ ސައުތު ކޮރެއާގެ ސިޔާސީ ދާއިރާގައި ވަރަށް ނުފޫޒް ގަދަ ބޭފުޅެކެވެ. އަދި އެއީ 2022 ވަނަ އަހަރުގެ ރިޔާސީ ކެންޑިޑޭޓަކަށް ވެދާނެ ކަމަށް ބެލެވުނު ބޭފުޅެއް ވެސް މެ އެވެ.\nގެއްލިގެން މިދިޔަ ބުރާސްފަތި ދުވަހު ރިޕޯޓްކުރި ޕާކުގެ ހަށިގަނޑު ހުކުރު ދުވަހު ފެނިފައި ވަނީ ސޯލްގެ އުތުރުން އޮންނަ މައުންޓް ބުގަކް ސަރަހައްދުންނެވެ. ފުލުހުން އޭނާގެ ހަށިގަނޑު ހޯދީ ފޯނުގެ ސިގްނަލް އަށް ބަލައިގެންނެވެ.\nޕާކްގެ އަންހެން ދަރިފުޅު ފުލުހުންނަށް ބުނީ ބުރާސްފަތި ދުވަހު ބައްޕަ ގެއިން ދިއުމުގެ ކުރިން މެސެޖެއް ދިން ކަމަށެވެ. ޕާކުގެ މެސެޖުގައި ވަނީ އެންމެންގެ ކިބައިން މާފަށް އެދިފަ އެވެ. އަދި އޭނާއާ އެކުގައި ހޭދަކުރި އެންމެންނަށް ޝުކުރު އަދާކޮށްފައިވެ އެވެ.\nޕާކް 2011 ވަނަ އަހަރުގެ މޭޔަރު އިންތިޚާބުގެ ކުރިން. --ފޮޓޯ:އޭއެފްޕީ\nޕާކު ގެއްލިފައި ވަނީ އޭނާގެ އަމަލުތައް ހުންނަ ގޮތާ މެދު ސެކްރެޓަރީ ފުލުހުންނަށް މައްސަލައެއް ހުށަހެޅިތާ އެއް ދުވަސް ފަހުންނެވެ.\nސެކްރެޓަރީގެ ވަކީލުން މިއަދު ބޭއްވި ނޫސްވެރިންގެ ބައްދަލުވުމެއްގައި ބުނެފައި ވަނީ ޕާކް ވަނީ ސެކްރެޓަރީ އަށް ހަތަރު އަހަރު ވަންދެން ޖިންސީ ގޯނާކޮށްފައި ކަމަށެވެ. ސެކްރެޓަރީ ތުހުމަތުކޮށްފައިވާ ގޮތުގައި ޕާކް ވަނީ އޭނާ ބޮކްސާގައި ހުންނެވި ފޮޓޯތައް ފޮނުވައި އަދި އޮފީހުގައި ހުންނަ ނިދާ ކޮޓަރި އަށް ދިއުމަށް އެތައް ފަހަރަކު ދައުވަތު ދީފަ އެވެ. ފުލުހުންނަށް މައްސަލަ ހުށަހަޅާފައި ވަނިކޮށް ޕާކް މަރުވެފައި އޮއްވާ ފެނުނު ޚަބަރު ލިބުމުން ބޮޑު ޝޮކެއް ލިބުނު ކަމަށް ވެސް ސެކްރެޓަރީ ބުނެފައިވެ އެވެ.\nޕާކް، 64، އަކީ ސޯލް އަށް އިންތިޚާބުކުރި ފުރަތަމަ މޭޔަރެވެ. ދެހާސް އެގާރަ ވަނަ އަހަރު މަގާމާ ހަވާލުވެވަޑައިގެންނެވި ފަހުން، މިދިޔަ ޖޫން މަހު އޭނާ ވަނީ ތިން ވަނަ ދައުރަކަށް ހޮވިވަޑައިގެންފަ އެވެ.\nއިތުރު ލިޔުންތައް ސައުތު ކޮރެއާ ޖިންސީ ގޯނާކުރުން


އަންވާރު (ސީސަން 01) ދެވަނަ ޕާޓް – Esfiya\nމެއިލް ކިޔާ ނިމުމާއެކު ތިން ކުދިން އެއްފަހަރާ ކަހަލަ ގޮތަކަށް ފުން ނޭވާ އެއް ދޫކޮއްލިއެވެ. އަދި އެކަކު އަނެކަކުގެ މޫނަށް ބަލާލީ ކިހިނެއްހޭ ސުވާލު ކުރާ ފަދައިންނެވެ. އެ ހިނދު އެންމެންވެސް ހިނިތުންވެލާ ބޯ ޖަހާލީ ރަނގަޅޭ ބުނާ ގޮތަށެވެ. އެއަށްފަހު އެތަނުން އެކަކުގެ ފޯނު ހުޅުވާލައި އޮންލައިން ވެލިއެވެ. އެއާއެކު ދެންތިބި ދެކުދިންވެސް އޭނާ ކައިރިއަށް ގާތްވެލައި އެ ފޯނައް ބަލަންތިބީ މީހަކާ ވީޑިއޯ ކޯލް އެއް ހަދަން އުޅޭތީއެވެ. ވައިބަރ ހުޅުވާލައި ނަމްބަރެއް އެ މީހުންގެ ގްރޫޕް ތެރެއަށް އެޑް ކޮއްލުމަށްފަހު ވީޑިއޯއެއް ރިކޯޑް ކޮއްލުމަށް ޖެއްސިއެވެ.\nއައްސަލާމް އަލައިކުމް! ދީނާ (އެންމެން އެއްފަހަރާ)\nއަހަންނަކީ ބަރަކާ. މި ޓީމްގެ ފައުންޑަރ އޯ މެނޭޖަރ. ދެން މިހިރީ ސާރާ، މީ ޔަމީނާ (ފަހަރަކު މީހަކައް ނިސްބަތްކޮއްލާފައި) އިތުރު ތަފްސީލު ފަހުން ދޭނަން. އިންޝާ ﷲ. އަހަރެމެން އެންމެނައްވެސް އެ ވާހަކަ ވަރަށް ކަމުދޭ. އުންމީދުކުރި ކަހަލަ ކުއްޖަކައް ވާނެ ކަމަށް ދުއާ ކުރަން. މީގެ މާނައަކީ ދީނާ ތިވަނީ އަންވާރު ޓީމްގެ މެމްބަރެއްގެ ގޮތުގައި މި ވަގުތުން ފެށިގެން ހޮވާފައޭ.\nމަރުހަބާ! އެންމެން އެއްފަހަރާ ބުނެލިއެވެ. އެއަށްފަހު ވީޑިޔޯ ގްރޫޕައް ފޮނުވާލާފައި އެނބުރި މޭޒް ދޮށުގައި ތިންކުދިން އިށީނީ ބޮޑު މަސައްކަތެއް ކުރެވިއްޖެކަމަށް އިހްސާސް ވުމުންނެވެ.\nމި ތިންކުދިންނަކީ އަންވާރު ވެބްސައިޓް ހިންގަމުންދާ ތިންކުދިންނެވެ. އަންވާރު ވެބްސައިޓަކީ ބަރަކާގެ ހިޔާލުން އުފެދިގެން އައި ސައިޓެކެވެ. އެ ސައިޓްގެ އެންމެ ބޮޑު މަޤްސަދަކީ މުޖްތަމައު އެކި ކަހަލަ ކަންކަމަށް ހޭލުންތެރިކޮށް މައުލޫމާތު ފޯރުކޮށްދިނުމެވެ. ހާއްސަކޮށް އިސްލާމްދީނުގެ ފުރިހަމަ އުސޫލުތަކާއި މުސްލިމުންގެ ދިރިއުޅުމުގައި ދިމާވާ ދަތިތަކުން އަރައިގަންނާނެ ގޮތްތައް ކިޔައިދީ، މައްސަލަ ތަކަށް ހައްލު ހޯދާދިނުމެވެ. ބަރަކާއާއި ޔަމީނާ އާއި ދެކުދިން ވެގެން ފެށި މި މަސައްކަތް މިހާރުވަނީ މުޅި މުޖުތަމައު އަށް އާންމުވެ ގިނަ ބައެއްގެ ސަމާލުކަންލިބިފައެވެ. އަދި އޭގެ އިތުރުން ވޭތުވެ ދިޔަ6މަސް ތެރޭގައި މިހާރު އެވަނީ މި ޓީމަށް އިތުރު ދެ މެމްބަރުން އިތުރުކޮށްފައެވެ. ސާރާ ނަގާފައިވަނީ މީގެ ދެމަސް ކުރިންނެވެ. ސާރާ އާއި ދީނާ އަކީވެސް މި ވެބްސައިޓްގެ އަޕްޑޭޓްތަކަށް ބަރާބަރަށް ފޮލޯ ކުރާ ދެކުދިންނެވެ. އަދި މި ދެކުދިން ހޮވާފައިއެވަނީ އެކަމަށް ޝައުޤުވެރިކަން ހާމަކުރި އެތައް ކުދީނެއްގެ ތެރެއިން އެކި ގޮތްގޮތައް ބަލާފައި އެ މީހުންގެ މަޤްސަދު ފުރިހަމަ ގޮތުގައި ހާސިލްކުރެވޭނެ ގޮތައް އެންމެ ފުރިހަމައަށް ލިޔުންތައް ބަށްޓަންކުރި ކުދީންކަމަށް އެމީހުންނަށް ފެނުމުންނެވެ.\nދީނާ ގޭތެރޭގެ މަސައްކަތްތައް ނިންމާލާފައި ހެދުން ބަދަލުކޮށް ވުލޫ ކޮށްގެން އެނދުގައި ޖައްސާލީ ވަރުބަލިކަމުން އަވަހަށް ނިދާލުމުގެ ނިޔަތުގައެވެ. ފޯނު އެލާމް ކުރުމަށް ނެގި ވަގުތު އޭނާ އަންވާރު ޓީމަށް ކުރި މެއިލް މަތިން ކުއްލި އަކަށް ހަނދާންވުމުން އަވަސްއަވަހަށް ފޯނު ހުޅުވާލައި އޮންލައިންވެލީ ޖަވާބު ލިބިދާނެކަމުގެ ފޮނި އުންމީދުގައެވެ. އެވަގުތު ވައިބަރގައި އިތުރު ގުރޫޕަކަށް އޭނާ އެއްވެ ލާފައިވާ ވީޑިއޯ އަވަސްއަވަހަށް ހުޅުވާލީ ތެޅިތެޅި އޮތް ހިތަކާއިގެންނެވެ. ދީނާ ޓީމަށް ހޮވުނުކަން އެނގުމުން ވީ އުފަލެއްގެ ބޮޑުކަމުން ﷲ އަށް ހަމްދުކުރެވުނެވެ. އެކަމަށްއެދި ދީނާ އިންތިޒާރު ކުރާތާ މިހާރު އެތައް ދުވަހެއް ވެއްޖެއެވެ. ﷲ ގެ މަގުގައި، އެކަލާނގެ ރުއްސަވާ ކަމެއްގައި ވަގުތު ހޭދަކުރުންވާނީ ކޮންމެ މުސްލިމެއްގެވެސް ހިތުގެ ހަމަ ޖެހުންކަމުގައެވެ. ހާއްސަކޮށް ދީނަށް ދައުވަތު ދިނުމަކީ ކޮންމެ މުސްލިމަކަށް ކުރަންޖެހޭ ކަމަކަށްވެފައި އެއިންލިބޭ ސަވާބު ގުނާ އަދަދު ނުކުރެވޭނެހާ ބޮޑެވެ. އަދި އެއީ މާތްވެގެންވާ ޖިހާދެއްވެސް މެއެވެ. ވީމާ އުފާ ނުވާންވީ ކީއްވެގެން ހެއްޔެވެ؟\nކުރިއަށް އޮތްތާގައި އެ ލޮބުވެތި ޓީމު މެމްބަރުންނާއެކު ކުރެވޭނެ މަސައްކަތްތައް ހިތައް އެރުމުން އެ ވީޑިޔޯ އާއި ދޭތެރޭ ވިސްނާލެވުނެވެ. މޫނު ބުރުގާއިން ނިވާވެފައިވާ ބަރަކާ އެންމެން ތައާރަފް ކުރިއިރު ޔަމީނާވެސް ހުރީ މޫނުބުރުގާގެ ދަށޫ ނިވާވެގެންނެވެ. ސާރާ ގަޔައްދޫ، ކަޅު ހެދުމަކާއިއެކު ބޮޑުކަޅު ބުރުގާއެއް އަޅައިގެން ހުރިއިރު، ތިންކުދިންގެ އަޑުގައިވެސް ވަނީ އުފާވެރިކަމެވެ. ދީނާ ދިރިއުޅެމުންދަނީ އޭނާގެ އަމިއްލަ ރަށުގައި ކަމުން އެ ތިންކުދިންނާއި ބައްދަލު ކުރެވެން ނެތް ހިނދު ވީޑިޔޯއިން ތިން ކުދިން ފެނުމުން ބުނެދޭން ނޭނގޭ އުފާވެރިކަމަކާއި ގާތްކަމެއް އިހްސާސްވިއެވެ. އެހެންކަމުން އަވަސް އަވަހަށް އެކުދިންނަށް ރިޕްލައި ކުރަން ފެށިއެވެ.\nދީނާ އަށް ވީޑިޔޯ ފޮނުވުމަށްފަހު ބަރަކާ އަވަސް އަވަހަށް އެ ވީޑިޔޯ ސައިޓްގައި އަޕްލޯޑް ކޮއްލީ ވާހަކައިގެ ފުރިހަމަކަމުން އެއިން ލިބިދެވޭ އިބުރަތުން ވީހާވެސް ގިނަ ބަޔަކަތް ހިދާޔަތް ދެއްވުންއެދި ދުއާކުރަމުންނެވެ. ސާރާ އާއި ޔަމީނާ ކޮފީތަށި ބޯން ތިބިއިރު، ސާރާ ހަނދާންކުރަމުން އެދަނީ ދިނާއެކޭ އެއްފަދައިން އޭނާވެސް އަންވާރު ޓީމާއި ގުޅުނު ދުވަހުގެ މަތީންނެވެ. ނަމަވެސް އެ ހިޔާލުތަކުން ނުކުމެވުނީ ޔަމީނާ ވާހަކަ ދައްކަން ފެށުމުންނެވެ.\nޔަމީނާ: އެހެންވިމާ އަނެއްކާވެސް ސައިޓްގައި އިތުރު މެމްބަރަކާއިއެކު އަޕްޑޭޓްސްތައްވެސް ވާނީ އިތުރު ދޯ؟ އަލްހަމްދުލިﷲ. އެކަމް ސާރާގެ އާރޓިކަލެއް ނާންނަތާ މިހާރު ކުޑަ ދުވަސްކޮޅެއް ވެއްޖެ އެއްނު؟ ވަގުތު ނުވަނީތަ؟\nސާރާ: އިންނާނެ ވަރަށް މުހިންމު އާރޓިކަލެއް ނިންމާފަ. އިންޝާ ﷲ ދެން މާދަމާ އަޕް ކުރަންވީ. އަހަންނަށް އެންމެ އިންތިޒާރު ކުރެވެނީ ބަރަކާ ލިޔާ ހަޤީޤީ ހާދިސާ ތަކަށް.\nމިފަދަ އެކި ކަހަލަ ވާހަކަތަކުގައި ތިން އެކުވެރިން ވަގުތު ހޭދަކޮއްލުމަށްފަހު އަނބުރާ ގެއަށްދިޔައީ މާ ދަންވުމުގެ ކުރިން ގެއަށް ދެވޭތޯއެވެ. ނިދަން ތައްޔާރުވެގެން ސާރާ އޮންލައިންވެލީ އޭނާގެ އެކައުންޓްތައް ޗެކް ކޮއްލުމަށެވެ. އެވަގުތުވީ ޔަމީނާ އާއި ބަރަކާ ވެސް އޮންލައިންގާ އިންވަގުތަކަށެވެ.\nޓީމް އަންވާރުގެ ވައިބަރ ގްރޫޕްތެރެއިން.\nދީނާ: އަލްހަމްދުލިﷲ. ވަރަށް އުފާވެއްޖެ ހޮވުނީތީ. ޖަޒާކައްﷲ. އަދި ވަރަށް އުފާވެއްޖެ ތި ތިންކުދިންނާއި ބައްދަލުވީތީވެސް. ރަށުގައި އުޅޭތީ ހީކުރީ ހަމައެކަނި އީމެއިލް އިންކަމަށް ވާހަކަ ދެކެވޭނީ. އެނީވޭސް. މިހާރު ވެބްސައިޓްގެ ކުރިއަށްހުރި ޕްލޭން ތަކަކީ ކޮބާބާ؟\nބަރަކާ: (ސްމައިލީ) ވެބްސައިޓްގެ ޕްލޭންތައް ފަހުން ކިޔާދޭނަން. ފުރަތަމަ ހިނގާ ޓީމް މެމްބަރުންގެ ކުޑަ ތައާރަފެއް އަރުވަން. އޭރުން ދީނާ އަށް ތަންކޮޅެއް ކޮމްފޮޓެބުލް ވާނީ ދޯ.\nއަޅުގަނޑުމީ ހައުސްވައިފެއް. ގޭތެރޭގެ މަސައްކަތްތަކުގެ އިތުރުން ކުރަނީ މި ވެބްސައިޓްގެ މަސައްކަތްތައް.\nޔަމީނާ: ހެއި ދީނާ! އަހަރެން މީ ޓިއުޝަން ޓީޗަރެއް. އަމިއްލަ ގޭގައި 7،8 ގެ ކުދިންނަށް ކިޔަވައިދެނީ. އިތުރަށް ކުރާކަމަކީ މީ. (ސްމައިލީ)\nސާރާ: އަހަންނަކީ ކައުންސިލަރެއް. މަސައްކަތްކުރަނީ އަމީނިއްޔާ ސްކޫލްގަ. އެކަމު އަސްލު އެމަސައްކަތައް ވުރެ އަންވާރުޓީމްގެ މަސައްކަތްތައް މާ ޝައުޤުވެރި.\nދީނާ: އެހެންވީއިރު ދިރިއުޅުމުގެ މައްސަލަތަކަށް އާރޓިކަލް ލިޔަނީ ސާރާތާދޯ؟\nސާރާ: ޔައް. އެކަމު ދީނާވެސް ބޭނުންވާނަމަ ހަމަ ލިޔެވޭނެ. އެމީހަކު ޝައިޤުވެރިވާ ކަމަކަށް ލިޔަންވީ ހަމަ. ދޯ ބަރަކާ؟\nބަރަކާ: އެއީ ތެދެއް.\nދީނާ: ވަރަށް ޝައިޤުވެރި އަންވާރު ޓީމުގެ ހުރިހާ މަސައްކަތެއްވެސް. ދެން ސާރާގެ އަޕްޑޭޓެއް އަންނާނީ ކޮންއިރަކުން؟\nސާރާ: އިންޝާﷲ މާދަމާ. މައޟޫއަކީ ” ހިތްދަތިކަމުން އަރައިގަންނާނެ ގޮތް”.\nތިންކުދިންގެ ވާހަކަތައް ނިންމާލާ ނިދީ މާދަމާގެ ފޮނި އިންތިޒާރުގައެވެ. އާޙިރަތުގެ ބާއްޖަވެރިކަމަށްއެދި ކުރެވެމުންމިދާ މަސައްކަތްތައް ކޮންމެ ދުވަހަކުވެސް އިތުރުކޮށް، މި މަސައްކަތުން ކޮންމެސް މީހަކަށް ހިދާޔަތް ދެއްވާނެކަމުގެ ފޮނި އުންމީދުގައެވެ.\nthanks faathii v v vufaavehje thihaa avaha up koh dhiniima adhi nukiyan kiyaalaafa up kohlaanan\nAdhi Nuves kiyan. But ingey reethi vaane kan. Me second dhw.. Hehe\nJazakallah khairan.my dear.fr uploading such valuable pieces.may allah guide us all to the right path.\nWat is this ?? Me knme ehchakas ekam vrh iburahtheri ??\nv v v v v beynun ssluves ekahala teemakaagulhen gulhey negotheh egifavaanama kihineh hafhan jeheynii aduahan egothah gulheveyne teemthah hunnavaahaka ekm neyge hadhan jeheygotheh\nMaaShahAllah. That’sagreat desire. Ain teamehge contact hoadhain talk kollaa.\nThank you all. Keep waiting for todays part. 🙂\nIyyege baives v habeys.mi part ves v rangalhu.waiting for next\nmasha Allah vvv furihama mibaives\nMaasha allah. Mi site ga mihaaru anna emme ibbraiyy theri reethi vaahaka . Ehen liyun therin vx mifadha vaahaka gennaane kamah ummydhu kuran\nލޯބީގެ ވާރޭ 3\nމިހިތުގެ ލޯތްބޭ ތީ 16


ޙާލަތު ގޯސްނުވާނަމަ ޖުލައި މަހުގެ މެދުތެރޭގައި ކުއްލި ޙާލަތު އުވާލާނެ - އަމީން ޙާލަތު ގޯސްނުވާނަމަ ޖުލައި މަހުގެ މެދުތެރޭގައި ކުއްލި ޙާލަތު އުވާލާނެ - އަމީން\nޙާލަތު ގޯސްނުވާނަމަ ޖުލައި މަހުގެ މެދުތެރޭގައި ކުއްލި ޙާލަތު އުވާލާނެ - އަމީން\nހެލްތު މިނިސްޓަރ ޢަބްދު ﷲ އަމީން\nކޯވިޑް-19ގެ ސަބަބުން ރާއްޖޭގައި މިހާރުއޮތް ޙާލަތު އިތުރަށް ގޯސް ނުވާނަމަ، މިމަހުގެ މެދުތެރޭގައި ސިއްޙީ ކުއްލި ނުރައްކަލުގެ ޙާލަތު އުވާލެވޭނެކަމަށް ޤަބޫލުކުރައްވާކަމަށް ހެލްތު މިނިސްޓަރު ޢަބްދުﷲ އަމީން ވިދާޅުވެއްޖެއެވެ.\nޕީއެސްއެމް ނިއުސްގެ ރާއްޖެމިއަދު ޕްރޮގްރާމްގައި ވާހަކަފުޅުދައްކަވަމުން ހެލްތު މިނިސްޓަރ ޢަބްދުﷲ އަމީން ވިދާޅުވީ ކޯވިޑް-19އާ ގުޅިގެން ކުރިމަތިވެފައިވާ ޞިއްޙީ ނުރައްކަލުން އަރައިގަތުމަށް ކުރަމުންދިޔަ މަސައްކަތުގައި ރާއްޖެއިން ބޮޑެތި ކާމިޔާބީތައް މިހާތަނަށް ހޯދާފައިވާކަމަށެވެ.\nއެގޮތުން ބަލިޖެހޭ މީހުންގެ ޢަދަދުތައް މަދުކުރެވުމާއި، ރާއްޖޭގެ ގިނަ ސަރަޙައްދުތަކުގައި ޓެސްޓުހެދުމާއި ބައްޔަށް ފަރުވާކުރެވޭނެ އިންތިޒާމް ހަމަޖެއްސުމަކީ ލުއިތައް ދިނުމަށްވެސް އެންމެ ބޮޑަށް މަގުފަހިވެގެންދިޔަ ސަބަބުތައްކަމަށް މިނިސްޓަރ ވިދާޅުވިއެވެ.\nކޯވިޑް-19އަށް ޕޮޒިޓިވްވާ މީހުންގެ ޢަދަދު މަދުކުރެވި މިހާރު މިވަނީ 3ވަނަ ފިޔަވަހީގެ ލުއިތައް ދީފައެވެ. މިހާރު އޮތްގޮތުން 12މާޗްގައި އިޢުލާންކުރި ޢާއްމު ސިއްޙަތުގެ ކުއްލިނުރައްކަލުގެ ޙާލަތު ދަންމާލާފައިވަނީ މިމަހުގެ 14ވަނަ ދުވަހާ ހަމައަށެވެ.\nރާއްޖެ މިއަދު ޕްރޮގްރާމްގައި ވާހަކަފުޅުދައްކަވަމުން ހެލްތު މިނިސްޓަރ ޢަބްދުﷲ އަމީން ވިދާޅުވީ ސިއްޙީ ކުއްލި ނުރައްކަލުގެ ޙާލަތު އުވާލުމާމެދު ގޮތެއް ނިންމާނީ މިއޮތް ދެހަފްތާގެ މުއްދަތަށް ބެލުމަށްފަހުކަމަށެވެ. ގިނަ ޤައުމުތަކުގެ ތަޖުރިބާއަށް ބަލާއިރު ބަލީގެ ދެވަނަ "ރާޅެއް" އައުމަކީ އެކަށީގެންވާކަމެއްކަމަށް މިނިސްޓަރ އަމީން ވިދާޅުވިއެވެ. އަދި މި2ހަފްތާގެ މުއްދަތަކީވެސް މިކަންކަން ބަލައި ކުރިއަށް ހުރި ފިޔަވަޅުތަކާއިމެދު ގޮތް ނިންމުމަށް ލިބޭ ވަގުތެއްކަމަށް މިނިސްޓަރ އަމީން ވިދާޅުވިއެވެ.\n"ކުއްލި ޙާލަތު އުވާލުމާމެދު އަދި ސީދާ އެއްޗެއް ދަންނަވާކަށް ނޭނގެ. ޙާލަތަށް އަންނަ ބަދަލުން އެނގޭނީ. ނަމަވެސް މިހާރު މިއޮތްގޮތަށް އޮންނަނަމަ ދޫކޮށްލެވިދާނެކަމަށް ގަބޫލުކުރެވޭ. ޖުލައި 15ގައި ބޯޑަރު ހުޅުވާލާއިރު ޙާލަތު ރަނގަޅު ކުރުމަށް މިމަސައްކަތް ކުރަނީ. އެހެންވީމަ ޖުލައިގެ މެދުތެރެއަށް ކުއްލި ޙާލަތު ނިންމާލެވިދާނެކަމަށް ގަބޫލުކުރެވޭ." މިނިސްޓަރ އަމީން ވިދާޅުވިއެވެ.\n6 ޖޫން، 2020:ލޮކްޑައުންއަށް ދިން ލުއިތަކާއިއެކު އިސްރައްވެހިން ބޭރުގައި. ފޮޓޯ: އަލީ ނަސީރު / ޕީއެސްއެމްނިއުސް\nޢާއްމު ސިއްޙަތުގެ ކުއްލި ނުރައްކަލުގެ ޙާލަތު އިޢުލާންކުރީ ކޯވިޑް-19ގެ ފުރަތަމަ ކޭސް ފެނުމާ ގުޅިގެންނެވެ. އަދި ރާއްޖެ ލޮކްޑައުން ޙާލަތަށް ދިޔައީ މާލެއިން ކޯވިޑް-19ގެ 2ކޭސް ފެނި، މުޖުތަމަޢުގެ ތެރޭގައި ބަލި ފެތުރެން ފެށުމުންނެވެ.\n24ގަޑިއިރުގެ ލޮކްޑައުންގައި 44ދުވަހު އޮތުމަށްފަހު މެއިމަހުގެ 28ވަނަ ދުވަހުން ފަށައިގެންވަނީ ޙާލަތަށް ބަލައި ލުއިތަށް ދޭން ފަށާފައެވެ. އެގޮތުން މިހާތަނަށް އައިއިރު ތިން ފަހަރެއްގެމަތިން ވަނީ ލުއިތައްދީފައެވެ. ކޮވިޑް-19އާ ގުޅިގެން ރާއްޖޭގައި މިވަގުތު މޮނިޓަރިންގގެ ޙާލަތުގައި އޮތީ މާލެ ސަރަޙައްދު އެކަންނެވެ.


ބަލާނެ މީހަކު ނެތް ބަލި މީހުން – އައްޑޫ އޮބްޒާވަރ\nބަލާނެ މީހަކު ނެތް ބަލި މީހުން\nބަލިވެގެން ހޮސްޕިޓަލްގައި ބާއްވާ ބައެއް ބަލި މީހުން ބަލާނެ މީހަކު ނެތިގެން ނުވަތަ އަޅާލާނެ މީހަކު ނެތިގެން ހޮސްޕިޓަލުން ދޫނުކުރެވިގެން އުޅޭ ވާހަކަ އަކީ ދޭތެރެދޭތެރެ އިން އިވޭ އަޑެކެވެ. ސަރުކާރުގެ ހޮސްޕިޓަލް ތަކުގަ އެވެ. އެ ފަދަ މީހުން ބަލިވެގެން ހޮސްޕިޓަލަށް ގެންދިއުމަށް ފަހު ބަލި ރަނގަޅު ވުމުން ވެސް އެފަދަ މީހުންގެ ބަލަދުވެރިން، އެ މީހުން ދިރިއުޅޭ ތަންތަނަށް ނުގެންދަނީ ކަމުގައި ވެ އެވެ. ތަފާތު ސަބަބު ތަކާ ހުރެ އެވެ. މިފަދަ ވާހަކަތަކުގެ އަޑު އިވުމުން އެންމެ ފުރަތަމަ ވެސް ހިތަށް އަރަނީ، މިއީ ކޮންމެ ބަޔަކު ކުރި ކަމެއް ކަމުގައި ވިޔަސް މި އަމަލަކީ ވަރަށް އިންސާނިއްޔަތުކަން ކުޑަ، ރަހުމެއް ނެތް އަމަލެއް ކަމުގަ އެވެ. އެހެން ނަމަވެސް މިކަމާ މެދު ފުންކޮށް ވިސްނާލުމުން މިފަދަ ބައެއް މައްސަލަތަކުގައި ހައްލު ކުރަން ދަތި އިޖުތިމާޢީ މައްސަލަތަކެއް ވެސް އޮވެދާނެ ކަމަށް ފެނެ އެވެ. ޚާއްޞަކޮށް މާލޭގަ އެވެ. މާލޭގެ ވާހަކަ މި ދެންނެވީ މާލޭގައި މި މައްސަލަ އޮންނަ ވަރަށް ރާއްޖޭގެ އަތޮޅުތަކުގައި ސިއްޙީ ޚިދުމަތް ދޭ ތަންތަނުގައި، މާލޭގައި މިފަދަ ކަންތައްތައް ތަޖުރިބާ ކުރެވޭ ވަރަށް ވުރެ މަދު ވާނެތީވެ އެވެ.\nސަރުކާރުގެ ސިއްޙީ ޚިދުމަތް ދޭ ތަންތަނުގައި މި ގޮތަށް ކަންތައްތައް ދިމާވުމަކީ ހައިރާން ވާންޖެހޭ ކަމެކެވެ. ފުރަތަމަ ކަމަކީ އެންމެ ނިކަމެތި މީހާ އަށް ވެސް ހިލޭ ބޭސްފަރުވާ ކުރެވޭނެ ނިޒާމެއް، ރާއްޖޭގައި މިހާރު ގާއިމް ކުރެވިފައި އޮތުމެވެ. އާސަންދަ މެދުވެރި ވެގެންނެވެ. ދެން އޮތީ ކެއުންބުއިމުގެ މައްސަލަ އެވެ. ހާލު ބަލާނެ މީހަކު ނެތުމެވެ. ވެލްފެއާ އިން މި ކަމަށް ކޮންމެ ވެސް ގޮތެއް ނެރެވޭނެ އެވެ. ނެރެފައި އެބަހުއްޓެވެ. އުމުރުން ދުވަސްވީ މީހުންނާއި ތަފާތު މަޤްބޫލު ސަބަބު ތަކާ ހުރެ ޢާއިލާ އަށް ނުބެލެހެއްޓޭ މީހުން ބެލެހެއްޓުމަށް ސަރުކާރުން ތަފާތު ނަންނަމުގައި ތަންތަން ތައްޔާރު ކޮށްފައި އެބަހުއްޓެވެ. ރައްޔިތުންނަށް މިފަދަ ކަންތައްތަކުގައި އެހީތެރިވެދީ މަގު ދައްކައި ދިނުމަށް ސަރުކާރުން ވަނީ ޚާއްޞަ މުއައްސަސާތައް ވެސް އުފައްދައިފަ އެވެ. މިފަދަ ތަންތަން އުފައްދާފައި އޮންނަ މަޤްޞަދާ އެއްގޮތަށް ކަންތައްތައް ކުރެވޭ ނަމަ، ޢާއިލާގެ ތެރެއިން އަޅާލާނެ މީހަކު ނެތިގެން ހާލުގައި ޖެހިގެން، ހޮސްޕިޓަލްގައި އޮންނަން ޖެހޭ ބަލި މީހުންގެ މައްސަލައެއް ނުނުކުތީހެވެ.\nކުރީ ޒަމާނާ ޚިލާފަށް މިހާރު ތަފާތު ނަންނަމުގައި އަޅުގަނޑުމެންގެ އަތުން ބައިވަރު ފައިސާ، ޓެކްސްގެ ގޮތުގައި ސަރުކާރަށް ނަގަ އެވެ. އަދި ތަފާތު ކަންކަމުގައި ވަރަށް ބޮޑު އަދަދަކަށް ޖޫރިމޭނާގެ ފައިސާ ވެސް ނަގަ އެވެ. ފޯރާ މީހުންގެ އަތުންނާއި އެންމެ އާދައިގެ މީހާގެ އަތުން ވެސް މެ އެވެ. ބާޒާރުން ކިތަންމެ ކުޑަ އެއްޗެއް އަޅުގަނޑުމެން ގަތް ކަމުގައި ވިޔަސް އެ އެއްޗަކަށް ވެސް ކޮންމެ ވެސް މިންވަރަކަށް އަޅުގަނޑުމެން ޓެކްސް ދައްކަމު އެވެ. މި ގޮތަށް ރައްޔިތުންގެ އަތުން ޓެކްސްގެ ގޮތުގައި ނެގޭ ފައިސާ ޚަރަދު ކުރެވެނީ ރައްޔިތުންނަށް ޚިދުމަތް ދިނުމަށެވެ. ހުރިހާ ތަނެއްގައި ވެސް އެވެ. ރައްޔިތުން ބޭނުންވާ ތަފާތު ޒަރޫރީ ޚިދުމަތްތައް ފޯރުކޮށްދީ ފުދުންތެރިކަން ކުޑަ، ޒަރޫރީ އެހީ އަށް ބޭނުންވާ، ރައްޔިތުންނަށް ޓެކްސްގެ ގޮތުގައި ދެއްކޭ ފައިސާ އިން ސަރުކާރު މެދުވެރި ވެގެން އެހީތެރިކަން ފޯރު ކޮށްދެވެ އެވެ. ޚާއްޞަކޮށް އެހެން ފަރާތެއްގެ އެހީ އަށް ބޭނުންވާ، އަޅާލާނެ މީހަކު ނުވަތަ އަޅާލެވޭނެ މީހަކު ނެތް ރައްޔިތުންނަށެވެ.\nސަރުކާރުގެ ހޮސްޕިޓަލެއްގައި ޢާއިލާގެ އެހީތެރިކަމެއް ނުލިބި، އަދި ކަމާ ބެހޭ ރަސްމީ ފަރާތެއްގެ އެހީތެރިކަމެއް ވެސް ނުލިބި ބަލި މީހަކު އޮންނަން ޖެހިއްޖެ ނަމަ މިކަމުގައި، ސަރުކާރުގައި މިފަދަ ކަންތައްތައް ބެލެހެއްޓުމަށް ހަވާލު ވެފައި އޮންނަ ފަރާތްތަކުގެ ވަރަށް ބޮޑު އިހުމާލެއް އޮތް ކަމުގައި ބެލެވޭނެ އެވެ. މިގޮތަށް ދިމާ ވެއްޖެ ނަމަ، މިކަމުގައި ހޮސްޕިޓަލުގެ އިހުމާލެއް އޮންނާނެ ކަމަށް ބެލުމުގެ ފުރުޞަތު ވެސް އެބަ އޮތެވެ. އަންގަން ޖެހޭ ފަރާތްތަކަށް ނުއަންގާ ވަގުތުން ފިޔަވަޅު ނޭޅުމުންނެވެ. އަޅާލާނެ މީހަކު ނެތިގެން ހޮސްޕިޓަލްގައި އޮންނަ ބަލިމީހާ، ހޮސްޕިޓަލްގައި މަސައްކަތް ކުރާ މީހުން އިންސާނިއްޔަތަށްޓަކައި ދޭ އެހީތެރިކަމާއި އޯގާތެރި ކަމުގައި، ސަރުކާރުގެ ކަމާ ބެހޭ އެއްވެސް ފަރާތެއްގެ އެހީތެރިކަމެއް ނުލިބި، ޙާލަތު މަޖްބޫރުވެގެން އޮންނަން ޖެހެނީ ކިހިނެއް ވެގެން ބާވަ އެވެ؟ ހޮސްޕިޓަލްގެ ކޯޑިނޭޝަންގެ މައްސަލައެއް އޮވެގެން ބާވަ އެވެ؟ މި ބާވަތުގެ ކަންތައް ތަކާ މެދު ކަންތައް ކުރާނެ ލިޔެވިފައި އޮންނަ ތައްޔާރީ ޤަވައިދެއް ނުއޮންނަނީ ބާވަ އެވެ؟ ނޫން ނަމަ މިކަމުގައި ޒިންމާ ނަގަން ޖެހޭ ކޮންމެވެސް ފަރާތެއްގެ އިިހުމާލެއް އޮވެގެން ބާވަ އެވެ؟ ހޮސްޕިޓަލްގައި ބާއްވާފައި އޮތީ ދޮށީ އުމުރުގެ މީހަކު ކަމުގައި ވަނީ ނަމަ ސަރުކާރުން އެ މީހަކަށް ދޫކުރާ ދޮށީ އުމުރުގެ މީހުންގެ ޕެންޝަންގެ ފައިސާ ވެސް ލިބޭނެ އެވެ. އެ ފައިސާ އަށް ވަނީ ކިހިނެއް ބާވަ އެވެ؟ ޖަވާބު ހޯދަން ބޭނުން ވާ ބައިވަރު ސުވާލެވެ.\nސަރުކާރު ގެ ހޮސްޕިޓަލެއް ގައި ވަރަށް ބަލި މީހަކު ބާއްވައިގެން އުޅުނު މީހަކު އަޅުގަނޑުގެ ކައިރީގައި ބުންޏެވެ. އޭނާ ބާއްވައިގެން އުޅޭ ބަލިމީހާ ހޮސްޕިޓަލުން ގެ އަށް ގެންދަން ދޫކޮށްލުމުން ހަދާނެ ގޮތަކާ މެދު އޭނާ ވަނީ ވަރަށް ބޮޑަށް މާޔޫސް ވެފަ އެވެ. އޭނާ ބަލަހައްޓާ ބަލިމީހާގެ ބަލީގެ ގޮތުން ގެ އަށް ގެންދިއުމާ އެކު ކުޑަ ހިނދުކޮޅެއްގެ ތެރޭގައި އަނބުރާ ހޮސްޕިޓަލަށް ގެެންދަންޖެހޭ ފަހަރުފަހަރު ވެސް އަންނަ ކަމުގައި ބުންޏެވެ. އޭނާ ދިރިއުޅެނީ ކުއްޔަށް ހިފައިގެން އުޅޭ އެޕާޓުމެންޓެއްގަ އެވެ. ބަލިމީހަކު ގޮވައިގެން އުޅެވޭ ވަރަށް ވުރެ މާ ގިނަ މީހުން އެއް ކޮޓަރިއެއްގައި ދިރިއުޅޭ ތަނެއްގަ އެވެ. ފަސްވަނަ ފަންގިފިލާގަ އެވެ. ލިފްޓެއް ނުހުރެ އެވެ. ކޮންމެ ފަހަރަކު ވެސް ބަލިމީހާ އެ މީހުން ދިރިއުޅޭ ބަޔަށް ގެންދަން ޖެހެނީ އުފުލައިގެން ކަމަށް ބުންޏެވެ. ސްޕައިރަލް ސިޑި ހުރުމުން ގެންދަން ވަރަށް އުނދަގޫ ކަމަށް ބުންޏެވެ. ރޭގަނޑު ހޮސްޕިޓަލަށް ދާން ޖެހުމަކީ ވަރަށް ބޮޑު ވޭނެއް ކަމަށް ބުންޏެވެ. އަރާ ސިޑީ ގައި ދިއްލާފައި ހުންނަ ބޮކީގެ ކަންޓްރޯލް އޮންނަނީ އިމާރާތުގެ ވެރިފަރާތުގަ އެވެ. ރޭގަނޑު ތިރީގައި ދިއްލާފައި ހުންނަނީ ވަރަށް އަލި ފަނޑު ބޮއްކެކެވެ. މިހެން ވުމުގެ ސަބަބުން ސިޑިން އަރަން ބޭނުންވާ ވަރަށް އެކަށީގެންވާ އައްޔެއް ނުލިބޭ ކަމުގައި ވެސް ބުންޏެވެ.\nދަންވަރު ޓެކްސީއެއް ހޯދުމަކީ ވެސް ފަސޭހަ ކަމަކަށް ނުވާ ކަމުގައި ވެ އެވެ. މި ސަބަބުތަކާ ހުރެ އޭނާ ބޭނުން ވީ އޭނާ ބަލަމުންދާ ބަލިމީހާގެ ހާލަތު ހަމައަކަށް އެޅެންދެން ހޮސްޕިޓަލްގައި ބާއްވާށެވެ. ހަމައަކަށް އެޅުނީ ކަމަށް ބުނެ ހޮސްޕިޓަލުން ދޫކުރެވޭތާ ދެތިން ގަޑިއިރު ފަހުން ވެސް ހާލު ދެރަވެގެން އަލުން ހޮސްޕިޓަލްގައި އެޑްމިޓް ކުރަން ޖެހޭ ކަމުގައި ވެސް ބުންޏެވެ. ބައެއް ފަހަރު ދެ ދުވަސް ފަހުން ވެސް އަލުން ހޮސްޕިޓަލްގައި ބާއްވަން ޖެހޭ ކަމުގައި ވެސް ވެ އެވެ. ހޮސްޕިޓަލްގައި ގިނަ ދުވަހު ނުބޭއްވޭ ސަބަބު ވެސް އޭނާ އަށް ރަގަޅަށް އިޙްސާސް ކުރެވެ އެވެ. ބަލިކަމުން ހޮސްޕިޓަލްގައި ބާއްވަން ބޭނުންވާ މީހުންގެ ކިއޫ ދިގު ކަމުންނެވެ. އެހެން މީހުންނަށް ޖާގަ ދެވޭތޯ ބެލުމަށެވެ.\nސަރުކާރުގެ ހޮސްޕިޓަލެއްގައި ޢާއިލާގެ އެހީތެރިކަމެއް ނުލިބި، އަދި ކަމާ ބެހޭ ރަސްމީ ފަރާތެއްގެ އެހީތެރިކަމެއް ވެސް ނުލިބި ބަލި މީހަކު އޮންނަން ޖެހިއްޖެ ނަމަ މިކަމުގައި، ސަރުކާރުގައި މިފަދަ ކަންތައްތައް ބެލެހެއްޓުމަށް ހަވާލު ވެފައި އޮންނަ ފަރާތްތަކުގެ ވަރަށް ބޮޑު އިހުމާލެއް އޮތް ކަމުގައި ބެލެވޭނެ އެވެ. މިގޮތަށް ދިމާ ވެއްޖެ ނަމަ، މިކަމުގައި ހޮސްޕިޓަލުގެ އިހުމާލެއް އޮންނާނެ ކަމަށް ބެލުމުގެ ފުރުޞަތު ވެސް އެބަ އޮތެވެ. އަންގަން ޖެހޭ ފަރާތްތަކަށް ނުއަންގާ ވަގުތުން ފިޔަވަޅު ނޭޅުމުންނެވެ. އަޅާލާނެ މީހަކު ނެތިގެން ހޮސްޕިޓަލްގައި އޮންނަ ބަލިމީހާ، ހޮސްޕިޓަލްގައި މަސައްކަތް ކުރާ މީހުން އިންސާނިއްޔަތަށްޓަކައި ދޭ އެހީތެރިކަމާއި އޯގާތެރި ކަމުގައި، ސަރުކާރުގެ ކަމާ ބެހޭ އެއްވެސް ފަރާތެއްގެ އެހީތެރިކަމެއް ނުލިބި، ޙާލަތު މަޖްބޫރުވެގެން އޮންނަން ޖެހެނީ ކިހިނެއް ވެގެން ބާވަ އެވެ؟ ހޮސްޕިޓަލްގެ ކޯޑިނޭޝަންގެ މައްސަލައެއް އޮވެގެން ބާވަ އެވެ؟ މި ބާވަތުގެ ކަންތައް ތަކާ މެދު ކަންތައް ކުރާނެ ލިޔެވިފައި އޮންނަ ތައްޔާރީ ޤަވައިދެއް ނުއޮންނަނީ ބާވަ އެވެ؟ ނޫން ނަމަ މިކަމުގައި ޒިންމާ ނަގަން ޖެހޭ ކޮންމެވެސް ފަރާތެއްގެ އިިހުމާލެއް އޮވެގެން ބާވަ އެވެ؟\nމި ހުންނަނީ ސަރުކާރަށް ވެސް އަދި ހޮސްޕިޓަލަށް ވެސް އަދި މި ކަމުގައި ތަކްލީފް އުފުއްލައި އަމިއްލަ ފަރުދުންނަށް ވެސް އަވަހަށް ދާއިމީ ހައްލެއް ހޯދޭނެ ކަންތައްތަކެއް ނޫނެވެ. މިފަދަ ކަންތައްތައް ތަކުގައި އެހީތެރިކަން ފޯރު ކޮށްދޭ ޖަމިއްޔާތަކަށް ވެސް ހައްލެއް ހޯދައި ދިނުމަށް ދަތިވާނެ ބޮޑެތި އިޖްތިމާޢީ މައްސަލަ ތަކެވެ.\nކުރިން މި ދެންނެވުނު ވާހަކަ އަޅުގަނޑަށް ކިޔައި ދިނީ ވެސް އަޅުގަނޑު ދަންނަ މީހެއް ނޫނެވެ. އަޅުގަނޑު ހުރީ ބަލި މީހަކަށް ގޮވާލަން ހޮސްޕިޓަލަށް ގޮހެވެ. އަޅުގަނޑުގެ ރައްޓެއްސަކު އަޅުގަނޑަށް ކިޔައިދިނީ ބަލިމީހެއްގެ ބެލެނިވެރިން ހޮސްޕިޓަލްގެ ބެލުމުގެ ދަށަށް ދޫކޮށްލާފައި އޮތް ބަލި މީހެއްގެ ވާހަކަ އެވެ. ތަންކޮޅެއް ދުރުގައި އަޅުގަނޑުމެން ދެއްކި ވާހަކަ އަޑު އިވޭ ހިސާބުގައި ޒުވާނަކު ހުއްޓެވެ. އޭނާ ހީނލާފައި އައިސް އަޅުގަނޑުމެންގެ ވާހަކައިގައި ބައިވެރިވި އެވެ. އަދި އޭނާގެ އަމިއްލަ ތަޖުރިބާގެ އަލީގައި އޭނާގެ އުނދަގޫތަކުގެ ވާހަކަ އަޅުގަނޑުމެންނާ ޙިއްޞާކުރި އެވެ. މިއިން ދައްކައި ދެނީ ބައެއް ފަހަރު ރަޙުމް ކުޑަ އަމަލެއް ކަމަށް އަޅުގަނޑުމެންނަށް ފެންނަ ކަންތައްތަކަކީ މަޖުބޫރީ ހާލަތުގައި ބައެއް މީހުންނަށް ގޮތް ހުސްވެގެން ކުރެވޭ ކަންތައް ކަމުގަ އެވެ. ފަހަރެއްގައި ވެސް އެ ހުންނަނީ އެ ޙާލަތުގައި ރަގަޅު ކަންކަން ކަމުގައި އަޅުގަނޑު ނުދަންނަވަމެވެ.\nދޮށީ އުމުރުގެ ބައެއް މީހުންނަށް އަޅާލާނެ މީހަކު ނުވެފައި، ހޮސްޕިޓަލްގައި ބާއްވާފައި އޮންނަ އިރު އެފަދަ ބައެއް މީހުންގެ ދަރިން ވެސް މާލޭގައި ދިރިއުޅެމުން ގެންދާ ކަމުގައި ވެ އެވެ. މިފަދަ ބައެއް މީހުންނަށް ބައްޕަ ދިރި ހުރި ކަން އެނގެނީ ވެސް ބަލިވެގެން ހޮސްޕިޓަލްގައި ބޭއްވުމުންނެވެ. އެ މީހުން ކުޑައިރު ބައްޕަގެ ލޯތްބެއް، އަޅާލުމެއް، އެހީތެރިކަމެއް، ކުޑަކޮށް ވެސް ލިބިފައި ނުއޮވެ އެވެ. އެންމެ ކުޑަމިނުން އަނގައިން ވެސް ބުނެފައެއް ނުއޮވެ އެވެ. ބައެއް މީހުންނަށް ބައްޕަ ފެނިފައެއް ވެސް ނުވެ އެވެ. އަތޮޅެއްގައި ދިރިއުޅެމުން ދާތީ ވެއެވެ. ތެދުފުޅެކެވެ. ދީނީ ނަޒަރަކުން ބަލާއިރު ތިމާގެ ބައްޕަ އަށް އެހީތެރި ވާން ވާނެ އެވެ. އިންސާނިއްޔަތުގެ ނަޒަރަކުން ބަލާއިރު ވެސް އޯގާތެރި ވާން ޖެހޭނެ އެވެ. މި ގޮތަށް ކަންތައް ދިމާވާ އާދައިގެ އިންސާނެއްގެ ނަޒަރުން ބައްލަވާ ލައްވާށެވެ.\nމި ހުންނަނީ އަޅުގަނޑުމެންގެ ރާއްޖެ އަށް ކުރިމަތިވެފައި އޮންނަ ރަނގަޅު ހައްލެއް ހޯދަން އުނދަގޫ، ވަރަށް ދިވެހިވަންތަ އިޖްތިމާޢީ މައްސަލަ ތަކެވެ. ކޮޅުކޮޅު ރަނގަޅަށް ބަލައި ނުލާ މިފަދަ މައްސަލަތަކާ މެދު ފާޑު ކިޔައި ވަކި ފަޅި އަކަށް ޖެހިފައި ހުރެ ގޮތެއް ނިންމުމަކީ އިންޞާފްވެރި ނިންމުމަކަށް ނުވެ ހިނގައިދާނެ އެވެ.


"Satte Pe Satta" ge remake Farah Khanaka noon | Mihaaru\n"ސައްތޭ ޕޭ ސައްތާ"ގެ ރިމެކް ފަރާ ޚާނަކަށް ނޫން\n20 ޑިސެމްބަރ 2019 - 08:41\nޑައިރެކްޓަރު ފަރާ ޚާން، ރޯހިތު ޝެޓީގެ ފިލްމު ކުންފުންޏަށް ހަދައިދޭ ފުރަތަމަ ފިލްމަކީ ކުރީގެ މަޝްހޫރު ފިލްމު "ސައްތޭ ޕޭ ސައްތޭ"ގެ ރިމޭކް ކަމަށް ބުނެ މީޑިއާތަކުގައި ދައްކަމުން ދިޔަ ވާހަކަތައް މުޅިން އެހެން ގޮތަކަށް ބަދަލުވެއްޖެ އެވެ.\nރޯހިތުގެ ކުންފުންޏަށް ހަތަރު ފިލްމެއް ހަދައިދޭން ނިންމައި، އެކަން މިދިޔަ ފެބްރުއަރީ މަހުގެ ތެރޭގައި އިއުލާންކުރި ފަހުން މީޑިއާތަކުން ބުނަމުން ދިޔައީ ފަރާ ހަދަން އުޅެނީ 1982 ގައި އަމީތާބް ބައްޗަން އާއި ހެމާ މާލިނީ ލީޑް ރޯލް ކުޅުނު "ސައްތޭ ޕޭ ސައްތާ"ގެ ރިމޭކް ކަމަށެވެ. އަދި މީގެ ކާސްޓާ ބެހޭ ގޮތުން ވެސް ގިނަ ވާހަކަތަކެއް މިހާތަނަށް މީޑިއާތަކުގައި އެކި ފަހަރު މަތިން ދެކެވިފައިވެ އެވެ.\nނަމަވެސް ކުރިއަށް އޮތް ފިލްމަކީ "ސައްތޭ ޕޭ ސައްތާ"ގެ ރިމޭކްކަން ފަރާ މިހާތަނަށް ކަށަވަރެއްނުކޮށްދެ އެވެ.\nފިލްމީ ޚަބަރުތައް ގެނެސްދޭ ނޫސްތަކުން މިހާރު ރިޕޯޓްކޮށްފައިވާ ގޮތުގައި ރޯމޫ އެން ސިއްޕީ ޕްރޮޑިއުސްކޮށް، ރާޖް އެން ސިއްޕީ ޑައިރެކްޓްކުރި ފިލްމުގެ ރިމެކިން ރައިޓްސް އޮތީ މާކެޓިން ކުންފުންޏެއް ކަމަށްވާ ޕާރަސް ޕަބްލިސިޓީ ސާވިސްގެ ރަޖޭޝް ވަސާނީ އަތުގަ އެވެ. އަދި "ސައްތޭ ޕޭ ސައްތާ"ގެ ރިމެކް އޭނާ ޑައިރެކްޓްކުރުވަން ބޭނުން ވަނީ މިދިޔަ އަހަރު "ސޯނޫ ކޭ ޓިޓޫ ކީ ސްވީޓީ" ގެނެސްދިން ޑައިރެކްޓަރު ލަވް ރަންޖަން ލައްވައި ކަމަށް ބޮލީވުޑް ހަންގާމާ އިން ބުންޏެވެ.\nއެ ނޫހުން ބުނިގޮތުގައި ފިލްމުގެ ލީޑް ރޯލް މިހާރު ވަނީ އަދި މިހާތަނަށް އެކީގައި ފިލްމެއް ނުކުޅޭ މަޝްހޫރު ދެ ތަރިން ކަމަށްވާ ރިތިކް ރޯޝަނާއި ދީޕިކާ ޕަދްކޯނަށް ހުށަހަޅައިފަ އެވެ. މި ދެ ތަރިންގެ ނަން ފަރާގެ އާ ފިލްމާ ވެސް ގުޅިފައިވެ އެވެ.\nހަންގާމާ އިން ބުނިގޮތުގައި "ސައްތޭ ޕޭ ސައްތާ" ގެ ރިމެކިންގެ ތައްޔާރީތައް މިހާރު ކުރިއަށްދާ ގޮތަށް ބަލާ އިރު އަންނަ މަހުގެ ތެރޭގައި ރަސްމީކޮށް ފިލްމު އިއުލާންކުރާނެ އެވެ.\nFarah Khan ge aa film aky "Satte Pe Satte" remake?\nނަމަވެސް ލަވް ދެން އެންމެ އަވަހަށް ގެނެސްދޭނެ ފިލްމަކީ އެ ފިލްމު ކަމެއް ކަށަވަރެއް ނޫނެވެ. އޭނާ ވަނީ މިދިޔަ އަހަރު އަޖޭ ދޭވްގަން އާއި ރަންބީރު ކަޕޫރާ އެކު ފިލްމެއް ގެނެސްދޭން އިއުލާންކޮށްފަ އެވެ. އަދި އެ ފިލްމުން އަޖޭ މިހާރު ވަކިވެފައިވާ އިރު، ފިލްމުގެ ބަތަލާ އަކީ ދީޕިކާ ކަމަށް މީޑިއާތަކުން ބުނެ އެވެ.\nއިތުރު ލިޔުންތައް ބޮލީވުޑް ރިތިކް ރޯޝަން ދީޕިކާ ފަރަހަ ހާން\n"ސައްތޭ ޕޭ ސައްތާ" ގެ ރޯލެއް އަނުޝްކާ އަށް؟\nފަރާގެ ފިލްމަކަށް ސޮއެއް ނުކުރަން: ރިތިކް


Raees Solihu Verikan Kuravvany Amaa Bunythy Farah Dhaa Usoolun: Maleeh ރައީސް ސޯލިހު ވެރިކަން ކުރައްވަނީ އަމާ ބުނީތީ ފަރަށްދާ އުސޫލުން: މަލީހު – Huvadhoo News Raees Solihu Verikan Kuravvany Amaa Bunythy Farah Dhaa Usoolun: Maleeh Huvadhoo News\nރައީސް ސޯލިހު ވެރިކަން ކުރައްވަނީ އަމާ ބުނީތީ ފަރަށްދާ އުސޫލުން: މަލީހު\nކުރީގެ ޓެކްނޮލޮޖީ މިނިސްޓަރ މުހައްމަދު މަލީހު ޖަމާލު\nރައީސް އިބްރާހިމް މުހައްމަދު ސޯލިހު ވެރިކަން ކުރައްވަނީ އަމާ ބުނީތީ ފަރަށްދާ އުސޫލުން ކަމަށް ކުރީގެ ޓެކްނޮލޮޖީ މިނިސްޓަރ މުހައްމަދު މަލީހު ޖަމާލު ވިދާޅުވެއްޖެއެވެ.\nމަލީހުު ކުރެއްވި ޓްވީޓެއްގައިި ވިދާޅުވެފައިވަނީ ރައީސް ސޯލިހުއަށް ރާއްޖޭގެ ވެރިކަން ލިބުނުފަހުން4އަހަރުވެފައިވާއިރުވެސް ޕާޓީގެ އެންމެ ރެލީއެއްވެސް ބާއްވާފައިނުވާ ކަމަށާއި އެމަނިކުފާނު ވެރިކަން ކުރައްވަނީ އަމާބުނީތީ ފަރަށްދާ އުސޫލުން ކަމަށެވެ.\nޤައުމު ހިންގުމުގައި ރައީސް އިބޫ ފެއިލްވެއްޖެ. އެމްޑީޕީގެ އެންމެ އިސް ލީޑަރު ހައިސިއްޔަތުން ވެރިކަން ލިބުނު ފަހުން ފާއިތުވި4އަހަރުތެރޭ ޕާޓީގެ އެންމެ ރެލީއެއްވެސް ބޭއްވިފަ ނުވޭ. ވެރިކަން ކުރަނީ އަމާބުނީތީ ފަރަށް ދާ އުސޫލުން.\n— Mohamed Maleeh Jamal (@maleehjamal) April 15, 2022\nޤައުމު ހިންގެވުމުގައި ރައީސް ސޯލިހު ފެއިލްވެއްޖެ ކަމަށް ބުނަމުން މަލީހު ވަނީ ރައީސް ސޯލިހުއަށް ފާޑުވިދާޅުވެފައެވެ.\nމީގެކުރިންވެސް އެތައް ފަހަރެއްގެ މަތިން މަލީހު ވަނީ ރައީސް ސޯލިހުގެ ސަރުކާރާއިމެދުު ނުރުހުން ފާޅުކޮށްފައެވެ. އެގޮތުން ރައީސް ސޯލިހު އެމްޑީޕީ ޖަހައިގަންނަން އުޅޭ ކަމަށާއި ރައީސް އަބްދުﷲ ޔާމީންގެ އަރިހުން ރައީސް ސޯލިހު ޓިއުޝަން ނަގަންޖެހޭ ކަމަށް މަލީހު ވަނީ ވިދާޅުވެފައެވެ.\nމުހައްމަދު މަލީހު ޖަމާލު


Dho?! Ayyu huttaeh ves nuli, Adu ahai foosseh ves nuvi\nއައްޔު ހުއްޓައެއް ވެސް ނުލި، އަޑުއަހައި ފޫއްސެއް ވެސް ނުވި\nޒުވާން، މޮޅު ލަވަ ކިޔުންތެރިންތަކެއް މޯލްޑިވިއަން އައިޑޮލްގެ ތިން ސީޒަނުން ވެސް ވިދާލި އެވެ. މުބާރާތުގެ ކުރީކޮޅު ވަކިވެގެން ދިޔަ އެތައް ޒުވާނުންނެއް އަލުން އާ ހިތްވަރު ނެރެގެން މިއުޒިކް އިންޑަސްޓްރީގައި މަޑުމަޑުން ފައިހަމަކުރަމުން އެބަ އާދެ އެވެ. އެއިން އެންމެ ފާހަގަކޮށްލެވޭ އެއް ލަވަކިޔުންތެރިޔަކީ އަލީ އިނާން ސައީދު (އައްޔު) އެވެ.\nތިއޭޓާ ރައުންޑާ ހިސާބުން ވަކިވެގެން ދިޔަ އެހެން ގިނަ ބައިވެރިންނާ ހިލާފަށް އައްޔު ލަވަކިޔުން އެއްކޮށް ހުއްޓައެއް ނުލި އެވެ. މިއަދާ ހިސާބަށް ހަތަރު ކަވަ ލަވަ ނެރެ އަމިއްލަ ރާގުގެ އަލްބަމެއްގެ މަސައްކަތް މިހާރު އުޅެނީ ފަށައިގެންނެވެ.\nއައިޑޮލަށް ވުރެ ބޮޑަށް މީހުންގެ ތެރެއަށް އައްޔު އެނގި މަޝްހޫރުވެ މަގުބޫލުވީ ވެސް ކަވަ ލަވަޔަކުންނެވެ. އެއީ އައްޔުގެ ފުރަތަމަ ކަވަ "އޭ މިރޭ" އެވެ. އައްޔުގެ ބަރު އަޑުން ކިޔާފައިވާ އެ ލަވަ ޒުވާނުންގެ މެދުގައި މަގުބޫލުވީ ގާތްގަނޑަކަށް ސައުވީހަކަށް ގަޑިއިރުގެ ތެރޭގަ އެވެ. އޭގެ ފަހުން ނެރުނު "ލޯބިވާޔާ ނުލާ"ގެ ކަވަ ވެސް ހިޓަކަށް ބަދަލުވީ އެވެ.\nAli Inaan Saeedh - Ayyu - · Loabivaayaa Nulaa Cover by Ayyu\nއެކަމަކު އައްޔު މިއީ އެންމެ ފުރަތަމަ ލަދުން މީހުންގެ ތެރޭގައި ލަވައެއް ކިޔާލަން ވެސް ނުކެރިގެން އުޅުނު ހުނަރުވެރި އެކެވެ. އެކަމަކު އަބަދުވެސް މިއުޒިކަށް ޝައުގުވެރުކަން ހުރެ އެވެ.\n"އޭރު އައިޑޮލުން ކެޓީމަ އެންމެ ފުރަތަމަ ވަނީ ގުރަހަލި ބޮޑުބެރު ގްރޫޕަށް، އެއީ ހަމަ ސްކޫލް ނިންމާލި ގޮތަށް، އޭރު އުމުރުން ވާނީ 17 އަހަރު،"\n"އެވެސް އަސްލު މިއުޒިކަށް އިންޓްރެސްޓް ހުރި ވަރުން، އެތާ އުޅެނިކޮށް ޔާމިން ރަޝީދާ ދިމާވެގެން އޭނަ ގެންދިޔައީ "ޓްރައިބް" ބޭންޑަށް، އެއީ ފުރަތަމަ ކަވަ ސޯންގް ނެރެވުނު ހިސާބު،" މިއުޒިކީ ކެރިއަރު ފެށިގެން އައި ގޮތް އައްޔު ކިޔައިދިނެވެ.\nއައްޔު ވެޑިން އެއްގައި ޕާފޯމްކުރަނީ. -- ފޮޓޯ: މާއިސް އެމްވީ\nދެން އޭގެ ފަހުން އައީ މިއުޒިކުން ބްރޭކެކެވެ. އެކަމަކު އެނބުރި އައީ ޝާދިން އާއެކު ކިޔާފައިވާ ކަވާ މޭޝްއަޕަކާ އެކުގަ އެވެ. އެޔާއެކު މަޑުވެފައި އޮތް އައްޔުގެ އަޑު އަނެއްކާ ވެސް ގަދަވީ އެވެ.\nއެއަށްވުރެ ވެސް އައްޔުގެ މަގުބޫލުކަން އިތުރުވީ މިދިޔަ އަހަރުގެ އޯޓިޒަމް ދުވަހު އޯޓިޒަމް ކުދިންގެ ދުވަހު އެކުދިންގެ ބެލެނިވެރިންނަށް ހާއްސަކޮށް ނެރުނު "ބީވެދާނެބާ"ގެ ކަވާ އާ އެކުގަ އެވެ.\n"އެލަވަ ވަރަށް ބޮޑަށް މަގުބޫލުވި، ކަވާ ކިޔާފައި އިންނާނީ ވެސް އެދުވަހާ ގުޅޭގޮތަށް ކުދި ކުދި ބަދަލު ގެނެސްގެން،"\nAli Inaan Saeedh - Ayyu - · Beevedhaanebaa Cover by Ayyu.\n"ދެން އެންމެ ފަހުން ނެރުނީ [ތީ ލޯބި ޖަވާހިރު]، އެއީ ހިންދީ ލަވަ [މޭރޭ ރަންގޮ ޝަރޮބަތު] ގެ ރާގަށް އައްޔު ލިރިކްސް ހަދާފައި އިން ލަވައެއް،"\nއެކަމަކު މި ލަވައެއް މިއީ އެންމެ ފުރަތަމަ އެއްކޮށް ލިޔެ ނިންމަން އައްޔު ވިސްނާފައި އޮތް ލަވައެއް ވެސް ނޫނެވެ. އިންސްޓަގްރާމް ސްޓޯރީއަށް ލީ ކުޑަ އޯޑިއޯކޮޅެއް މާބޮޑަށް މަގުބޫލުވެ ރިކުއެސްޓުތައް އަންނަން ފެށީ އެވެ.\nއައްޔު: އައްޔު އަންނަނީ އަމިއްލަ ރާގުގެ އަލްބަމެއްގެ މަސައްކަތް ކުރަމުން. -- ފޮޓޯ: މާއިސް އެމްވީ\n"އެ ލަވަ ސްޓޯރީ އިން ސްކްރީން ރިކޯޑުކޮށްގެން ޓިކްޓޮކާ ތަންތަނުގައި އުޅުނު މީހުން ލައިގެން، ދެން ގިނަ ރިކުއެސްޓްތަކެއް އައި އެ ލަވަ ކޮމްޕްލީޓްކުރަން، އެހެންވެ އެ ލަވަ އެއްކޮށް ނިންމީ،" މީގެ ތިން މަހެއްހާ ދުވަސް ކުރިން އެ ލަވަ ނެރުން ގޮތް އައްޔު ކިޔައިދިނެވެ.\nއަދި މިއުޒިކީ ކެރިއަރުގައި މާ އުސް ހަރުފަތްތަކަކަށް ގިރާ ނުކުރެވުނު ނަމަވެސް މިހާރު ވެސް އައްޔު އަންނަނީ އަމިއްލަ ރާގުގެ އަމިއްލަ އަލްބަމެއްގެ މަސައްކަތް ކުރަމުންނެވެ. އަވަސް މުސްތަގުބަލެއްގައި އަލްބަމް ނެރުމުގެ މަސައްކަތް ކުރަމުން އަންނަ ކަމަށް އައްޔު ބުންޏެވެ. އަދި އޭގެ އިތުރުން ވެޑިންތަކާއި ޕާޓީތައް އަދި ކުދި ކުދި ގިގްތައް އަންނަނީ ކުޅެމުންނެވެ. - އައްޔު ނުހުއްޓި ކުރިއަށެވެ. ލަވަ އަހާ މީހުން އައްޔުގެ އަޑަށް ފޫއްސެއް ވެސް ނުވި އެވެ.


Kurandhilee Bah Thayyaru kuraane goh\nޖުވޭ މިއަދު މިގެނެސްދެނީ ވަރަށް ޚާއްޞަ ޑިޝްއެއް ހަދާނެގޮތެވެ. ހުކުރު ދުވަހަކީ އަބަދުވެސް ސުފުރާމަތި ފަޅުފިލުވާލާ ދުވަހެކެވެ. އެގޮތުން މިއަދު މިގެނެސްދެނީ ކުކުޅުގެ ކުރަނޑިލީބަތް ތައްޔާރު ކުރާނެ ގޮތެވެ.\n1 ޖޯޑު ހިމުންކޮށް ކޮށާފައިހުރި ކުކުޅު ކުރަނޑި\n3 ރާނބާފަތްކޮޅު ( ބައިއިންޗިއަށް ބުރިކޮށްފައިހުރި)\nތަވާ އުދާލާފައި ކުޑަ ތެޔޮފޮދެއް އަޅާލާށެވެ. ހޫނުވީމާ ފިޔާ ، ހިކަނދިފަތް، ރާނބާފަތް، މިރުސް، އަދި ކުރަނޑިކޮޅު އަޅާލާށެވެ. ކުރަނޑިކޮޅު ރޯފިލަންދެން ދޭފަތުން ހަލަމުންދާށެވެ. ދެން ބާކީހުރި ހުރިހާބާވަތްތައް އެއްކޮށްފައި ރަނގަޅަށް އެއްވީމާ އުނދުންމަތިން ބާލާށެވެ.


Breaking: Hulhumaale gai rey hingi accident gai zahamvi meehaa maruvehje\nހުޅުމާލޭ އެކްސިޑެންޓްގައި ރޭ ޒަހަމްވި މީހާ މަރުވެއްޖެ\nހުޅުމާޅެ ހޮސްޕިޓަލް. -\nހުޅުމާލޭގައި ރޭ ހިނގި އެކްސިޑެންޓްގައި ޒަހަމްވި އަންހެން މީހާ މަރުވެއްޖެ އެވެ. ރޭ އެކްސިޑެންޓުގައި ޒަހަމްވެ ފަރުވާ ދެމުން ދަނިކޮށް މަރުވީީ، ރ. ރަސްގެތީމު، ފާތުމަތު ޝިއުނާ އެވެ. އޭނާ މަރުވިކަން އައިޖީއެމްއެޗުން ވެސް ވަނީ ކަށަވަރުކޮށްދީފަ އެވެ. ނަމަވެސް އޭނާގެ މަރާ ގުޅޭ ތަފުސީލުތަކެއް ނުދެ އެވެ.\nއުމުުރުން 28 އަހަރުގެ އެ ޒުވާނާ މަރުވެފައިވަނީ މިއަދު ހެނދުނު އެވެ. އޭނާ މަރުވީ ރޭގެ އެކްސިޑެންޓަށްފަހު ކޯމާއަކަށް ގޮސް ހޭނާރާ އޮވެއެވެ. މަރުވުމާ ހަމައަށް އޭނާގެ ނޭވާ ލައްވަމުން ގެންދިޔައީ މެޝިނުގެ އެހީގަ އެވެ.\nރޭގެ އެކްސިޑެންޓް ހިނގާފައި ވަނީ 11:30 އެހާކަންހާއިރު ހުޅުމާލޭގައި އާންމުކޮށް އެކްސިޑެންޓްތައް ހިނގާ ނިރޮޅު މަގު އުތުރުން ދެކުނަށް ސައިކަލު ދުއްވަމުން ދަނިކޮށް ފަހަތުން އައި ކާރެއް ސައިކަލުގައި ޖެހިގެނެވެ. އެކްސިޑެންޓް ހިނގިއިރު ޝިއުނާ އިނީ ސައިކަލުގެ ފަހަތު އެވެ. ސައިކަލު ދުއްވަން އިނީ 35 އަހަރުގެ ފިރިހެން މީހާ، މުހައްމަދު ޝާހިދެވެ. ޝާހިދަކީ އިސްލާމިކް ޔުނިވާސިޓީގެ ލެކްޗަރާއެކެވެ. އެ ދެ މީހުން ހުޅުމާލެ ހޮސްޕިޓަލުގައި ފަރުވާދިނުމަށްފަހު އައިޖީއެމްއެޗަށް ބަދަލުކުރީ ރޭ ފަތިހު އެވެ.\nރޭގެ ސައިކަލު އެކްސިޑެންޓަށްފަހު ޝިއުނާ މަރުވި އިރު އެ ހާދިސާ ހިނގި އިރު ސައިކަލް ދުއްވަން ޝާހިދަށް ވެސް އައިޖީއެމްއެޗްގައި ދަނީ ފަރުވާ ދެމުންނެވެ. އޭނާއަށް ވެސް ގިނަ ޒަހަމްތަކެއް ލިބިފައިވާއިރު ހާލު ސީރިއަސް އެވެ. އެކްސިޑެންޓުވި ކާރުގައި އިން މީހާއަށް އަނިޔާވިކަން ސާފެއް ނުވެއެވެ.\nއެކްސިޑެންޓް މަރު ހުޅުމާލެ\nއިމާރާތަކުން ވެއްޓި ބިދޭސީއަކު މަރުވެއްޖެ


ލޯތްބަކީ ހަމައެކަނި ދެމީހުން އުފާލިބިގަންނަން ބޭނުންވާ ވަގުތުތަކުގަ ވާން އޮތް އެއްޗެއް ނޫން!: ޑރ. ނިސްރީން\nލޯތްބަކީ ހަމައެކަނި ދެމީހުން އުފާލިބިގަންނަން ބޭނުންވާ ވަގުތުތަކުގައި ވާން އޮތް އެއްޗެއް ކަމަށް ނުހަދާށެވެ! ލޯބީގެ އަގު އެއަށްވުރެ މާބޮޑެވެ. އަބަދުވެސް ބުނާ ފަދައިން ކޮންމެ މީހަކު ވެސް އަނެކަކު ދެކެ ލޯބިވާންވީ ﷲ ތަޢާލާއަށްޓަކައެވެ.\nދެމަފިރިންގެ މެދުގައިވެސް އަދި ރަހްމަތްތެރިންގެ މެދުގައިވެސް މައްސަލަތައް ޖެހޭނެއެވެ. ޚިޔާލު ތަފާތުވާ ވަގުތުތައްވެސް އަންނާނެއެވެ. ނަމަވެސް ކޮންމެ ޚިޔާލުތަފާތުވުމަކީ ރުޅިއެއް ކަމަށް ނުހަދާށެވެ! ރުޅިވެރިކަމަކަށް ބަދަލުކޮށް ނުލާށެވެ!\nދެމަފިރިންނަމަ އަނެކާގެ ކިބައިން އެހީތެރިކަމަށް އެންމެ ބޮޑަށް ބޭނުންވާނީ ބަލިވާ ވަގުތުތަކުގައެވެ. ބަލިވެއުޅެން ޖެހުމުންނެވެ. ނުވަތަ ކަންބޮޑުވާން ޖެހޭ ކޮންމެވެސް ކަމެއް މެދުވެރިވުމުންނެވެ. ޙަޤީޤީ ލޯބިވުމަކީ އެފަދަ ވަގުތުތަކުގައި ފޫހިކަން ދެއްކުމުގެ ބަދަލުގައި ވީހައި ބޮޑަށް އެހީތެރިކަން ފޯރުކޮށްދިނުމެވެ. ހިތްވަރު ދިނުމެވެ. ލޯތްބާއި އަޅައިލުން އިތުރުކުރުމެވެ.\nމިހައިތަނަށް ކުރެވިފައިވާ ދިރާސާތަކުން އެނގެނީ ބަދަހިކަމާއިއެކު އެންމެ ބާރަށް ކުރިއަރައިގެންދާ ލޯތްބަކީ މި ބަޔާންކުރި ފަދަ ޙާލަތުތަކުގައި އެކަކު އަނެކަކަށް އެހީތެރިވެދީ، ހިތްވަރުދީ ހަދާ މީހުންގެ ލޯބިކަމެވެ.\nހަމަ އެއާއިއެކު ރަހްމަތްތެރިންވެސް ވިސްނާށެވެ! ގަަދވެ ހުންނައިރު ކޮފީ މޭޒުތައް ކައރިން ދުރަސް ދެވޭ ކަމަކަށް ނުވެއެވެ. ނަމަވެސް ބަލިވެއްޖެ ނަމަ ޙާލުވެސް ބަލައިލެވޭ ކަމަކަށް ނުވެއެވެ. އެއީ ކޮން ރަޙްމަތްތެރިކަމެއް ހެއްޔެވެ؟ ރަހްމަތްތެރިޔާ ދެކެ އެވެވެނީ ކޮން ލޯތްބެއް ހެއްޔެވެ؟ ޙަޤީޤީ ރަޙްމަތްތެރިންނަކީ ބަލިވީމައި ވެސް ޙާލު ބަލައި އެހީތެރިކަމަސް ނުއެދުނު ނަމަވެސް އަމިއްލައަށް އިސް ނަގައިގެންވެސް އެހީތެރިކަން ފޯރުކޮށްދޭ މީހާއެވެ.\nއަހަރެންގެ ކްލިނިކަށް އަންނަ ބަލި މީހުންނާއިއެކު އެމީހުންގެ ރަޙްމަތްތެރިން އަންނަނީ ވަރަށް މަދުންނެވެ. ވަރަށް ބޮޑަށް ބަލިވެގެން ވެސް އެކަނި އަންނަ މީހުން މަދެއް ނޫނެވެ. ނަމަވެސް އެމީހުންގެ ވާހަކަތަކުން އެނގޭ ގޮތުގައި އެމީހުންގެ ރަހްމަތްތެރިން ވަރަށް ގިނައެވެ. ރަހްމަތްތެރިކަމުގެ ބޭނުމަކީ ކޮބައިކަމާއިމެދު ސުވާލު އުފެދެނީ މިހެންވެގެންނެވެ.\nހަމަ އެއާއިއެކު އެއްކަމެއް ފާހަގަކޮށްލާނަމެވެ. ބަލިމީހާ ގޮވައިގެން ރަޙްމަތްތެރިން އަންނަ ނިޞްބަތަށް ބަލައިފިނަމަ ގިނައީ އަންހެނުންނެވެ. މިއާދަ ފިރިހެނުން ދަސްކުރަން އެބަޖެހެއެވެ. ރަހްމަތްތެރިޔާއަކީ އަންހެނަކަށްވުމުން ތިމާ ދިއުމަށް ހުރަސް ހުރިނަމަ ތިމާގެ އަނބިމީހާ ނުފޮނުވަނީ ކީއްވެގެން ހެއްޔެވެ؟ އިޚްލާޞްތެރި ރަޙްމަތްތެރިކަމަކީ އެއީ ނޫންހެއްޔެވެ؟\n- ޑރ. ނިސްރީން ޢަބްދުﷲގެ ލިޔުމަކުން


Amaankan gaaimu kureveynee siyaasee nufoozu foaruvun huttalaigen: Adhaalath | Mihaaru\nއަމާންކަން ގާއިމްކުރެވޭނީ ސިޔާސީ ނުފޫޒު ފޯރުވުން ހުއްޓާލައިގެން: އަދާލަތު\n05 ޖޫން 2016 - 13:01 19 comments\nމިދިޔަ ހުކުރުދުވަހުގެ ރޭ މާލޭގައި ވަޅި ހަރައި އުމުރުން 14 އަހަރުގެ ދެ ކުއްޖަކު މަރާލި މައްސަލާގައި ނެރުނު ބަޔާނުގައި އަދާލަތު ޕާޓީން ބުނީ "އަމާންކަން ގާއިމްކުރަން އަދުލު އިންސާފު ކޮންމެހެން ގާއިމްކުރަން ޖެހޭ" ކަމަށެވެ. ސަލާމަތީ ބާރުތަކާއި ޝަރުއީ ކޯޓުތަކާއި މިނިވަން މުއައްސަސާތަކަށް، ސަރުކާރުން ސިޔާސީ ނުފޫޒު ފޯރުވުން ހުއްޓާލަން ޖެހޭ ކަމަށް އަދާލަތުގެ ބަޔާނުގައި ގޮވާލާފައިވެ އެވެ.\nމާރާމާރީތަކާ މެދު ކަންބޮޑުވުންފާޅުކޮށް، ހައްގަކާ ނުލައި މުސްލިމެއްގެ ލޭއޮހޮރުވާނުލުމަށް ވެސް ބަޔާނުގައި ގޮވާލާފައިވެ އެވެ.\nއަދާލަތުން ބުނީ ތަޅާފޮޅުމާއި މީހުން މެރުން ފަދަ ބޮޑެތި ކުށްތައް ހުއްޓުވައި މުޖުތަމައުގެ އަމާންކަމާއި ސުލްހަމަސަލަސްކަން ކަށަވަރުކޮށްދިނުމަކީ ކޮންމެ އިސްލާމީ ދައުލަތެއްގެ ވެސް އެންމެ މުހިއްމު އެއް ވާޖިބު ކަމަށެވެ. ދިވެހި ސަރުކާރުގެ ކުރިމަތީގައި ވެސް، ރައްޔިތުންގެ ލެ އާއި މުދާ ހިމާޔަތްކުރުމަށް ވުރެން އިސްކަން ދޭ އެޖެންޑާއެއް އޮވެގެން ނުވާނެ ކަމަށް ބަޔާނުގައިވެ އެވެ.\n"ދިވެހި ރާއްޖޭގެ ސަލާމަތީ ބާރުތަކާއި ކަމާގުޅުން ހުރި އެހެން މުއައްސަސާތަކުން އަހައްމިއްޔަތުކަން ދޭ ކަންކަން އަލުން ތަރުތީބުކޮށް މުޖުތަމައުގެ އަމާންކަން ގާއިމްކުރުމަކީ އެންމެ އަހައްމިއްޔަތު ކަން ދޭ ކަން ކަމުގައި ހަދަން ޖެހެ އެވެ،" އަދާލަތުގެ ބަޔާނުގައިވެ އެވެ.\nއެ ޕާޓީން ބުނިގޮތުގައި ވަކި ބައެއްގެ ޒާތީ މަސްލަހަތު ހިމާޔަތްކުރަން މުއައްސަސާތަކުގެ ވަގުތާއި ވަސީލަތްތައް ބޭނުން ކުރުން ހުއްޓާލަން ޖެހެ އެވެ. އަދި ސިޔާސީ ލީޑަރުން ނުހައްގުން ހައްޔަރުކޮށް، ފްރޭމްކޮށް ޖަލަށް ލައި ސިޔާސީ ހަރަކާތްތެރިންނަށް ބިރުދައްކައި ސުލްހަވެރި ސިޔާސީ ހަރަކާތްތައް ހުއްޓުވުމުގެ ބަދަލުގައި ކުށުގެ ވެށިން ޒުވާނުން ދުރުކޮށް ކުށްވެރިން ހުއްޓުވަން ޖެހޭ ކަމަށް ވެސް ބަޔާނުގައިވެ އެވެ.\nދެ ކުއްޖަކު މަރުވި މާރާމާރީ ހިނގާފައި ވަނިކޮށް ފުލުހުން 19 މީހަކު ހައްޔަރުކުރި އެވެ. އެކަމަކު ބަންދުގައި ބޭތިއްބޭވަރަށް ހެކި ނެތިގެން އެ އެންމެން ދޫކޮށްލާފައިވާއިރު، މަރުގެ މައްސަލާގައި މިހާތަނަށް މީހަކު ހައްޔަރުކޮށްފައެއް ނުވެ އެވެ.\nއިތުރު ލިޔުންތައް ކުށްކުރުން ސިޔާސީ ޕާޓީ ގޭންގް ހަމަނުޖެހުން އަދާލަތު ޕާޓީ މީހުން މެރުން


Fen rahkaakuraa ithuru dhe thaangee MWSC inn Male' gai bahahtanee - One Online\nމާލޭގައި އިތުރު ދެ ފެން ތާންގި ގާއިމުކުރުމުގެ މަޝްރޫއު ރަސްމީކޮށް ފެށުމަށް މިއަދު ބޭއްވި ރަސްމިއްޔާތުގެ ތެރެއިން --- ފޮޓޯ: އެމްޑަބްލިޔުއެސްސީ\nމާލޭ އެރޭޓެޑް ވޯޓާ ކޮމްޕެނީ\nފެން ރައްކާކުރާ އިތުރު ދެ ތާންގީ އެމްޑަބްލިޔުއެސްސީން މާލޭގައި ބަހައްޓަނީ\nމާލޭ ވޯޓާ އެންޑް ސެވަރޭޖް ކޮމްޕެނީ (އެމްޑަބްލިޔުއެސްސީ)ގެ "ވޯޓާ ސެކިއުރިޓީ ޕްލޭނިން"ގެ ދަށުން މާލޭގައި ފެން ރައްކާ ކުރާ އިތުރު ދެ ތާންގީ ބެހެއްޓުމުގެ މަސައްކަތް ފަށައިފިއެވެ.\nމިއަދު އެ މަސައްކަތް ރަސްމީކޮށް ފައްޓަވައިދެއްވާފައިވަނީ އެމްޑަބްލިޔުއެސްސީގެ މެނޭޖިން ޑިރެކްޓަރު ހަސަން ޝާހުގެ އިތުރުން ކުންފުނީގެ މެނޭޖްމެންޓުގެ ބޭފުޅުންނެވެ.\nއެމްބަޑްލިޔުއެސްސީިން ބުނީ މި ދެ ތާންގީ ބެހެއްޓުމަށް ހަމަޖައްސާފައިވަނީ ކުރިން އެސްޓީއޯގެ ރެޑީ މިކްސް ކޮންކްރީޓް މަސައްކަތް ކުރަމުން އައި މާލޭގެ 378 ނަންބަރު ކޮށީގައި ކަމަށެވެ. އެ މަޝްރޫއުގެ މަގުސަދަކީ މާލޭގައި އެކުންފުނިން ފެން ރައްކާކުރެވޭ މިންވަރު އިތުރުކޮށް، މެދުކެނޑުމެއްނެތި ދެމެހެއްޓެނިވި ގޮތެއްގައި ރައްކާތެރި ސާފު ބޯފެން ފޯރުކޮށްދިނުން ކަމަށް އެމްޑަބްލިޔުއެސްސީން ބުނެއެވެ.\nއެ މަޝްރޫއުގެ ދަށުން ދެ ތާންގީގެ އިތުރުން ފެން ފޯރުކޮށްދިނުމަށް ޕަމްޕް ރޫމެއް ގާއިމުކުރާނެއެވެ. އަދި އަލަށް ބަހައްޓާ ދެ ތާންގީން ކުރެ ކޮންމެ ތާންގީއަކު ވެސް 13،648 ކިއުބިކް މީޓަރުގެ ފެން ރައްކާކުރެވޭނެ ކަމަށްވެސް އެމްޑަބްލިއުއެސްސީން ބުނެއެވެ.\nމީގެ އިތުރުން އެކުންފުނިން ބުނީ، މި މަޝްރޫއު އެއްކޮށް ނިމުމުން މާލޭގައި ފެން ރައްކާކުރެވޭ މިންވަރު 50،296 ކިއުބިކް މީޓަރަށް އިތުރުވެގެން ދާނެ ކަމަށެވެ.\nޖުމްލަ 82 މިލިއަން ރުފިޔާ ހަރަދުކޮށްގެން ކުރިއަށްގެންދާ މި މަޝްރޫއު ނިންމާލުމަށް ކަނޑައަޅާފައިވާ ތާރީހަކީ އަންނަ އަހަރުގެ ޑިސެމްބަރުގެ ނިޔަލަށެވެ.\nގްރޭޓާ މާލޭ ރީޖަން ވޯޓާ ސެކިއުރިޓީ ޕްލޭންގެ ދަށުން، އެމްޑަބްލިއުއެސްސީން ފެން އުފެއްދުން ޑީސެންޓްރަލައިޒްކޮށް، މާލޭގެ ދެ ސަރަހައްދެއްގައި ފެން އުފައްދާ މަރުކަޒުތައް ވަނީ ގާއިމުކޮށްފައެވެ. އަދި މާލެ-ހުލުމާލެ ބުރިޖު މެދުވެރިކޮށް އެމްޑަބްލިއުއެސްސީން އަޅާފައިވާ ފެނުގެ ވިއުގަ ގުޅާލުމުގެ މަސައްކަތް ކުރެވެމުން އަންނަ ކަމަށްވެސް އެމްޑަބްލިއުއެސްސީން ބުނެއެވެ.\nގުޅޭ ޓެގު މާލެ އެމްޑަބްލިއުއެސްސީ މާލޭ އެރޭޓެޑް ވޯޓާ ކޮމްޕެނީ\nކޮކާކޯލާގެ އާ ޕްރޮމޯޝަނެއް، މިފަހަރު ޕްރިމިއާ ލީގް ބަލައިލުމުގެ ފުރުސަތު


ރައްކާތެރިކަމުގެ ފިޔަވަޅުތައް ފުރިހަމަތޯ ބެލުމަށް 39 އޮފީހެއް އިންސްޕެކްޓުކޮށްފި ރައްކާތެރިކަމުގެ ފިޔަވަޅުތައް ފުރިހަމަތޯ ބެލުމަށް 39 އޮފީހެއް އިންސްޕެކްޓުކޮށްފި\nއޮފީސްތައް އަލުން ހުޅުވާލުން. ފޮޓޯ: މުޙައްމަދު ވަޙީދު / ޕީއެސްއެމް ނިއުސް.\nސަރުކާރާއި އަމިއްލަ އޮފީސްތަކުގައި އެޗްޕީއޭގެ މިންގަނޑަށް ޢަމަލުކުރާ މިންވަރު ބެލުމަށްޓަކައި ކުރިއަށްގެންދާ އިންސްޕެކްޝަންގައި މިހާތަނަށް 39 ތަނެއް ބަލައިފިއެވެ.\nއެޗްޕީއޭއިން ކުރިއަށް ގެންދާ މި އިންސްޕެކްޝަނަކީ ކޯވިޑް-19އާ ގުޅިގެން ޢާއްމުން އެއްވާ ތަންތަން ހުންނަންޖެހޭނެކަމަށް އެޗްޕީއޭއިން ކަނޑައަޅާފައިވާ މިންވަރަށް ތަންތަނުގެ ޙާލަތު ހުރިތޯ ބެލުމަށް ކުރިއަށް ގެންދާ އިންސްޕެކްޝަނެކެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި އެޗްޕީއޭގެ ޑިރެކްޓަރ އަހްމަދު ނާޞިރު ވިދާޅުވީ އޮފީސްތައް އިންސްޕެކްޓް ކުރުމަށް ކުރިއަށް ގެންދާ މަސައްކަތް އަންނަ ހަފްތާގެ ނިޔަލަށް ކުރިއަށްގެންދިޔުމަށް ނިންމާފައިވާކަމަށެވެ. އަދި މި މުއްދަތުގައި މާލެ ސަރަޙައްދުގެ ހުރިހާ ސަރުކާރުގެ އޮފީސްތަކާއި އަމިއްލަ އޮފީސްތައް އިންސްޕެކްޓްކޮށް ނިންމާލެވޭނެކަމަށެވެ. އެއަށްފަހު ޓްރާންސްޕޯޓްގެ ޚިދުމަތް ދޭތަންތަނާއި ސިނާޢީ މަސައްކަތްތައް ކުރާތަންތަންވެސް އިންސްޕެކްޓް ކުރާނެކަމަށް އޭނާ ވިދާޅުވިއެވެ.\nނާޞިރު ވިދާޅުވީ މި އިންސްޕެކްޝަންތަކުގައި ޖުމުލަ5ކަމަކަށް އިސްކަންދީގެން ބެލުމަށް ހަމަޖެހިފައިވާކަމަށެވެ. މިގޮތުން މިއިންސްޕެކްޝަންގެ ތެރެއިން އޮފީސް މާޙައުލުގައި ކަންކަން ބައްޓަންކުރެވިފައިވަނީ އެޗްޕީއޭގެ އުސޫލާ އެއްގޮތަށް ކޯވިޑް-19އިން ރައްކާތެރިވެވޭނެ ފަދަ ގޮތަކަށްތޯ ބަލާނެއެވެ.\nއެގޮތުން އޮފީސް މާޙައުލުގައި ގައިދުރުކަން އިސްކުރެވޭނެ ގޮތަށް އަޅާފައިވާ ފިޔަވަޅުތަކާއި ގިނަގިނައިން އަތްދޮވެ ސެނިޓައިޒްކުރުމަށް ކަނޑައަޅާފައިވާ އުސޫލުތަކަށްވެސް ބަލާނެކަމަށް އޭނާ ވިދާޅުވިއެވެ. މީގެއިތުރުން ރައްކާތެރިކަމަށްޓަކާ ތަންތަން ޑިސްއިންފެކްޓްކުރާނެ ގޮތުގެ ގަވާއިދުވެސް އެޗްޕީއޭއިން ޢާއްމުކޮށްފައިވާއިރު މިއުސޫލުތަކަށް ޢަމަލުކުރާ މިންވަރު ބަލާނެކަމަށް ނާޞިރު ވިދާޅުވިއެވެ.\n" އޮފީސްތަކުގެ ކައުންޓަރުތަކުގައި ކޯވިޑް-19އާ އިން ރައްކާތެރިވުމުގެ އަޅަންޖެހޭ ފިޔަވަޅުތައް ފެންނާނެގޮތަކަށް ހުންނަން އެބަޖެހޭ. ގައިދުރުކުރުމުގެ މެސެޖްތަކާއި މާސްކް އެޅުމުގެ މެސެޖްތައް ފެންނަ ގޮތަށް ހުންނަން އެބަޖެހޭ. ކައުންޓަރުތަކާއި މީޓިންތަކުގައިވެސް ގައިދިރުކޮށް ގޮނޑިތައް ބަހައްޓަންވެސް ޖެހޭނެ. ލިފްޓްގައިވެސް ގައިދުރުކަމުގެ މެސެޖްތަކާއި އަރާމީހުންގެ އަދަދުވެސް ފެންނަގޮތަށް ހުރިތޯވެސް ބަލާނަން." އެޗްޕީއޭގެ ޑިރެކްޓަރ އަޙްމަދު ނާޞިރު ވިދާޅުވިއެވެ.\nނާސިރު ވިދާޅުވީ މިހާތަނަށް ބެލި ގިނަ ތަންތަނުގައިވެސް އެޗްޕީއޭގެ އުޞޫލާއި އެއްގޮތަށް ފިޔަވަޅުތައް އަޅާފައި ވާކަމަށެވެ. އެހެންނަމަވެސް މަދު ތަންތަނުގައި ކޯވިޑް-19 އިން ރައްކާތެރިވުމުގެ ގޮތުން އަޅާ ފިޔަވަޅުތަކުގެ މަޢުލޫމާތުތައް އެކަށިގެންވާވަރަށް ފެންނާނެހެން ބެހެއްޓިފައި ނެތްކަމަށެވެ.\nނާޞިރު ވިދާޅުވީ މާލެއެކޭ އެއްފަދައިން އަތޮޅުތަކުގައި ހުރި އޮފީސްތައްވެސް އެޗްޕީއޭގެ ގައިޑްލައިންނާއި އެއްގޮތަށް ހުރިތޯ ބެލުމުގެ މަސައްކަތް ކުރަމުންދާނެކަމަށެވެ. މިގޮތުން މިހާރުވެސް އަތޮޅުތަކަށް އެޗްޕީއޭގެ ގައިޑްލައިން ހިއްސާކޮށްފައިވާކަން އޭނާ ފާހަގަކުރެއްވިއެވެ.\nއެޗްޕީއޭއިން ކުރިއަށްގެންދާ މި އިންސްޕެކްޝަންތައް ކުރިއަށް ގެންދަނީ މޯލްޑިވްސް ޕޮލިސް ސަރވިސް އާއި ސިޓީ ކައުންސިލްއާއި އެޗްޑީސީ އަދި އެޗްޕީއޭއާ ގުޅިގެންނެވެ.\nދަރުމަވެރިކަމަކީ މުޖުތަމަޢު ބަދަހިކޮށްދޭ މަތިވެރި ސިފައެއް- މިނިސްޓަރ ޢިމްރާން\nއެމްއެމްޕީއާރުސީގެ ޚިޔާނާތް: ޒިޔަތަށްކުރާ 11 އަހަރުގެ ޖަލު ހުކުމް މާދަމާ


Ekehge shakuvaa: Musaara nudheythaa7mas, gain thaahiru veveyne gotheh ves neiy! | Mihaaru\nއައިލެންޑް އެކްސްޕާޓުގެ ބިދޭސީން އިއްޔެ ކުރި މުޒާހަރާގައި ބައިވެރިވި މީހަކު ވީޑިއޯއަކަށް ވާހަކަ ދައްކަނީ.\nއެކެއްގެ ޝަކުވާ: މުސާރަ ނުދޭތާ ހަތް މަސް، ގައިން ތާހިރުވެވޭނެ ގޮތެއް ވެސް ނެތް!\n07 ޖުލައި 2020 - 11:38 52 comments\nސިފައިންނާއި ފުލުހުންނަށް ހާއްސަކޮށްގެން ހުޅުމާލޭގައި ހަދަމުން އަންނަތާ އަށް އަހަރުވީ އިމާރާތްތަކުގެ މަސައްކަތުގައި އުޅޭ ބިދޭސީ މުވައްޒަފުންގެ ޝަކުވާތައް މިހާރު ވަނީ ކޮޅުން ލައިފަ އެވެ. އޭގެ ތެރެއިން އެކެއްގެ ވާހަކަތަކުން ވެސް، އެމީހުން ތިބި ނިކަމެތި ހާލު އެނގެ އެވެ.\nއިއްޔެ އެމީހުން ކުރި މުޒާހަރާއެއްގައި ބައިވެރިވި އިންޑިއާ މީހަކު، ހިންދީ ބަހުން ވާހަކަ ދައްކަމުން ރުޅިވެރިކަމާ އެކު ބުނީ، މުސާރަ ނުލިބޭތާ ހަތް މަސް ވެއްޖެ ކަމަށާއި ގައިން ތާހިރުވެވޭނެ ގޮތެއް ވެސް ނެތް ކަމަށެވެ.\nޖުމުލަ 14 ބުރީގެ އެ އިމާރާތްތައް ހަދަމުން އަންނަނީ ތައިލެންޑް ބައެއްގެ ހިއްސާ އޮންނަ އައިލެންޑް އެކްސްޕާޓްސް އިންނެވެ. މުސާރަ ނުދީ އެތައް މަހެއް ވުމުން އުފެދުނު ހިތްހަމަނުޖެހުންތަކުގައި އިއްޔެ މުޒާހަރާކޮށް ފްލެޓްތަކުގައި ހުރި މުދަލަށް ވެސް ގެއްލުންދިނެވެ.\nމުސާރަ ނުލިބޭތީ މިދިޔަ މަހުގެ 25 ގައި ވެސް ވެސް ބިދޭސީން މުޒާހަރާކުރި އެވެ.\nއޭގެ ތެރެއިން 80 ވަރަކަށް މުވައްޒަފުން ވަނީ އައިލެންޑް އެކްސްޕާޓްސްގެ އިސް ވެރިންނާ ބައްދަލުކޮށްފަ އެވެ. ދެ ފަރާތުން އެއްބަސްވެފައި އޮތީ މުސާރަ ދިނުމާ ގުޅޭ ކަންކަމުގައި ނިންމާ ގޮތެއް އެންމެ ލަސްވެގެން އަންނަ ހުކުރު ދުވަހުގެ ކުރިން އަންގާށެވެ.\nއިއްޔެ މުޒާހަރާ ކުރި އެކެއްގެ ވީޑިއޯއެއް ސޯޝަލް މީޑިއާގައި ވަނީ ދައުރުވެފަ އެވެ. އެމީހާ ބުނާ ގޮތުން މުސާރަ ނުލިބޭތާ ހަތް މަސް ވެއްޖެ އެވެ. ގައިން ތާހިރުވާން ދަތް އުނގުޅާ ބޭހާއި ސައިބޯންޏެއް ވަރު ވެސް އަތުގައި ނެތް ކަމަށް އޭނާ ބުންޏެވެ.\nHindi bahun muzaahaaraa kuri bidheysee eh ge shu'ooru. pic.twitter.com/cRuADN7LfS\n"މިއީ ކިހިނެއް ކުންފުނި ހިންގާ ބައެއް؟ ފުލުހުން ވެސް އެކަމާ ގުޅިގެން އެއްވެސް ކަމެއް ނުކުރޭ. ދެން އަހަރެމެން ކީއް ކުރާނީ؟" އޭނާގެ ހިތްހަމަނުޖެހުން ފާޅުކުރި އެވެ.\nމީގެ ކުރިން ބޭއްވި މުޒާހަރާގައި ބައިވެރިވި ބިދޭސީއަކު "މިހާރު" އަށް ބުނީ ބައެއް މީހުންނަށް މުސާރަ ނުދޭތާ ހަތް މަސް ވެއްޖެ ކަމަށެވެ. ކޮންމެ މަހެއް ނިމޭއިރަށް އަންނަ މަހު މުސާރަ ދޭނަމޭ ބުނާ ކަމަށާއި އެކަމަކު އެެހެން ނުވާ ކަމަށް އޭނާ ބުންޏެވެ.\nMusaara nudhin massalaigai bidheyseen muzaaharaa koh, fuluhunge flat thakah gellundheefi\nބިދޭސީންނަށް މުސާރަ ނުދިނުމުގެ މައްސަލަ މިހާރު ބޮޑެވެ. އެގޮތުން ބ. ބޮޑުފިނޮޅުގައި ރިސޯޓު ހެދުމުގެ މަސައްކަތް ކުރަމުން އަންނަ ބިދޭސީންނަށް މުސާރަ ނުދޭތާ ހަ މަސް ވެ، އެ މީހުން ވަނީ އެ ތަނުގައި ތިބި ދިވެހިންތަކެއް ރަހީނު ވެސް ކޮށްފަ އެވެ. ރަށުގެ މަސައްކަތް ކުރަމުން އަންނަ، ރައްޔިތުންގެ މަޖިލިހުގެ މިލަންދޫ ދާއިރާގެ މެމްބަރު އަލީ ރިޒާގެ ރިޒް ކުންފުންޏަށް ހިއުމަން ޓްރެފިކިންގެ ސީރިއަސް ތުހުމަތުތަކެއް ވެސް ވަނީ ކޮށްފަ އެވެ.\nއިތުރު ލިޔުންތައް ފުލުހުން ހުޅުމާލެ ބިދޭސީން މަސައްކަތްތެރިންގެ ހައްގުތައް


Taxi gai lava jeheynee passenger ge ruhumaa eku\nޓެކްސީއެއް ދުއްވާފައިދަނީ: ޓެކްސީ ގަވާއިދަށް އިސްލާހު ގެނެސްފި -- ފޮޓޯ: އަވަސް\nއަޑު ނުކުންނަ އެއްވެސް އާލާތެއް ފަސިންޖަރުންގެ ހުއްދަ އާއި ނުލައި ޓެކްސީތަކުގައި ބޭނުން ނުކުރެވޭ ގޮތަށް ޓެކްސީ ގަވާއިދަށް އިސްލާހެއް ގެނެސްފި އެވެ.\nޓެކްސީ ގަވާއިދަށް ގެނައި އިސްލާހުގައި ބުނަނީ ރޭޑިއޯ، ޓީވީ އަދި ލަވަޖަހާ ސެޓު ފަދަ ތަކެތި ޓެކްސީގައި ބޭނުން ކުރެވޭނީ ފަސިންޖަރުންގެ ރުހުން ލިބިގެން ކަމަށެވެ. އަދި އެނޫން ގޮތަކަށް އެފަދަ ތަކެތީގެ ބޭނުން ކުރުމަކީ މަނާ ކަމެއް ކަމެކެވެ.\nއެ އިސްލާހުގައި ޓެކްސީ ސެންޓަރާއި ޓެކްސީގެ ހިދުމަތް ދޭ އުޅަނދާ ދެމެދު ޓްރާންސްޕޯޓް އޮތޯރިޓީ ހުއްދަ ކުރާ މުއާސަލާތީ ނިޒާމެއް ގާއިމްކޮށްފައި ހުންނަން ޖެހޭ ކަމަށް ބުނެ އެވެ. އެ ނިޒާމަކީ ސަރުކާރުގެ ކަމާބެހޭ އިދާރާއަކުން ހުއްދަ ނަގާންޖެހޭ ނިޒާމެއްނަމަ، އެ ހުއްދައެއް ނެގުމަށްފަހު ޓްރާންސްޕޯޓް އޮތޯރިޓީ އަށް ހުށަހަޅަން ވެސް ޖެހެ އެވެ.\n"... ޓްރާންސްޕޯޓް އޮތޯރިޓީ ހުއްދަ ކުރާ މުއާސަލާތީ ނިޒާމެއް ކަމަށް ބުނެފައި އެވަނީ އިންޓަނެޓް ފަދަ ވަސީލަތެއް މެދުވެރިކޮށް ބޭނުންކުރާ މުއާސަލާތީ ނިޒާމު ނުވަތަ ސަރުކާރުގެ ކަމާބެހޭ އިދާރާއެއްގައި ފްރިކްއެންސީއެއް ރަޖިސްޓާ ކުރާން ނުޖެހޭ ކޮންމެ ނިޒާމަކަށެވެ." ޓެކްސީ ގަވާއިދަށް ގެނެވުނު އިސްލާހުގައި ވެއެވެ.\nމިއަދުން ފެށިގެން ޓެކްސީ ކުރާ ފަރާތްތަކުން މި ގަވާއިދާ އެއްގޮތަށް އަމަލުކުރަން ޖެހެ އެވެ.


އާ އާންމު ހާލަތުގައި ސްކޫލްތަކުގައި ކިޔަވައިދޭނީ ހަތަރު ގަޑިއިރު: އެޑިއުކޭޝަން މިނިސްޓްރީ – DhiDaily\nއާ އާންމު ހާލަތުގައި ސްކޫލްތަކުގައި ކިޔަވައިދޭނީ ހަތަރު ގަޑިއިރު: އެޑިއުކޭޝަން މިނިސްޓްރީ\nއާ އާންމު ހާލަތުގައި ސްކޫލްތަކުގައި ކިޔަވައިދިނުމަށް ހަމަޖެހިފައިވަނީ ދުވާލަކު ހަތަރު ގަޑިއިރުކަމަށް އެޑިއުކޭޝަން މިނިސްޓްރީން ހާމަކޮށްފިއެވެ.\nއެޑިއުކޭޝަން މިނިސްޓްރީން ސްކޫލްތަކަށް ފޮނުވި ސަރކިއުލާގައި ވަނީ ސްކޫލަށް ދަރިވަރުން ހާޒިރުވާން ޖެހޭނީ ހަފްތާއަކު ހަތަރު ދުވަހުކަމަށެވެ. އަދި ފަސް ވަނަ ދުވަހު ސްކޫލަށް ޓީޗަރުން ހާޒިރުވެ ކިޔަވައިދޭނެ ބައިތައް ތައްޔާރު ކުރާނެކަމަށެވެ.\nއެޑިއުކޭޝަން މިނިސްޓްރީން ބުނީ، ހެލްތު ޕްރޮޓެކްޝަން އެޖެންސީގެ ހުއްދަ ލިބުނުހާ އަވަހަކަށް ކިޔަވައިދޭން ފެށުމަށް ތައްޔާރުވަމުން އަންނަ ކަމަށެވެ. އެގޮތުން ކިޔަވައިދިނުމަށް ދަރިވަރުންނާއި ޓީޗަރުންގެ ރައްކާތެރިކަން ކަށަވަރުކުރުމަށްޓަކައި، ކުރިން ކިޔަވައިދެމުން އައި ގޮތާ ތަފާތުކޮށް ކަންކަން ތަރުތީބުކުރަން ހަމަޖައްސާފައިވާ ކަމަށް މިނިސްޓްރީން ބުނެފައިވެއެެ.\nއެޑިއުކޭޝަން މިނިސްޓްރީން ސްކޫލްތަކަށް ސަރކިއުލާއާ އެކު ފޮނުއްވި އިރުޝާދުތަކުގައިވަނީ ސްކޫލުތައް އަލުން ހުޅުވާލުން ބަހާލާފައި ވަނީ ތިން ކެޓެގަރީއަކަށް ކަމަށެވެ. އެގޮތުން ފުރަތަމަ ކެޓެގަރީގައި ފުރަބަންދުގައި ހިމެނޭ ރަށްރަށުގެ ހުރިހާ ސްކޫލެއް ވެސް ބަންދުވާނެއެވެ. އަދި މޮނިޓަރިންގެ ހާލަތުގައި ހުރި ރަށްރަށުގައި ކީީސްޓޭޖް ހަތަރެއް އަދި ފަހެއް ގެ ދަރިވަރުންނަށް އެކަނި ކިޔަވައިދޭން ވަނީ ނިންމާފައެވެ. މީގެ އިތުރުން ކޯވިޑް-19ގެ އެއްވެސް ކޭސް އެއް ނެތް ރަށްރަށުގައި ހުރިހާ ގްރޭޑެއްގެ ދަރިވަރުންނަށް ވެސް ކިޔަވައިދޭނެކަމަށް އެޑިއުކޭޝަން މިނިސްޓްރީން ހާމަކުރެއެވެ.\nމި ގައިޑްލައިންގައި ވާގޮތުން ކޮންމެ ކީ ސްޓޭޖަކަށް ވެސް ކަނޑައަޅާފައިވަނީ ހަތަރު ގަޑިއިރެވެ. އަދި އެ ވަގުތުތަކުގައި އެންމެ ގިނައިން ވެސް ކިޔަވައިދެވޭނީ ހަތަރު މާއްދާއެވެ. އެއިން ކޮންމެ މާއްދާއެއްވެސް 45 މިނެޓަށް ކިޔަވައިދޭއިރު ހަފުތާއަކު 16 ގަޑިއިރު ކިޔަވައިދެވޭނެއެވެ. ބާކީ ހުރި ވަގުތުތައް ހަމަޖައްސާފައި ވަނީ ސިއްހީ އެސެސްމަންޓުތައް ހެދުމާއި އެސެމްބްލީ އާއި އަތް ދޮވުން ފަދަ ކަންކަމަށެވެ.


ކޮވިޑަށް ޕޮޒިޓިވްވި ދެ މީހަކު ރަނގަޅުވެއްޖެ – DhiDaily\nކޮވިޑަށް ޕޮޒިޓިވްވި ދެ މީހަކު ރަނގަޅުވެއްޖެ\nރާއްޖެއިން ކޮވިޑް-19 އަށް ޕޮޒިޓިވްވި ދެ މީހަކު ރަނގަޅުވެއްޖެ އެވެ.\nރޭ ބޭއްވި ނޫސްވެރިންގެ ބައްދަލުވުމެއްގައި ހެލްތް މިނިސްޓަރު އަބްދުﷲ އަމީން ވިދާޅުވީ މި ބަލިން ރަނގަޅުވެފައިވާ ދެ މީހުންނަކީ ސޭންޑީސް ބަތަލާ މޯލްޑިވްސް ރިސޯޓުގައި ޗުއްޓީ ހޭދަ ކުރަމުން ދަނިކޮށް ޕޮޒިޓިވްވި ދެ މީހުން ކަމަށެވެ. އެ ދެ މީހުންނަކީ އިޓަލީ އަށް ނިސްބަތްވާ ދެމަފިރިންނެވެ.\nއެ ދެ މީހުންނަށް ފަރުވާ ދެމުން ގޮސްފައިވަނީ ދަރުމަވަންތަ ހޮސްޕިޓަލުގައި ކަމަށްވާއިރު، އަމީން ވިދާޅުވީ އެ ދެ މީހުންގެ އިތުރު ޓެސްޓުތަކެއް ހަދާފައިވާ ކަމަށާއި އެ ޓެސްޓުތަކުގެ ނަތީޖާ މިހާރު ދައްކަނީ ނެގެޓިވްކޮށް ކަމަށެވެ. އެ މީހުން ހޮސްޕިޓަލުން ދޫކޮށްލި ނަމަވެސް އެމީހުންގެ ހާލަތު އިތުރަށް ބަލައި މޮނީޓާ ކުރެވޭނެ ކަމަށްވެސް އަމީން ވިދާޅުވިއެވެ.\nއަދި މި ބަލިން ރަނގަޅުވި ކަމަށް ބަލަނީ ދެ ފަހަރަށް ޓެސްޓުކޮށް ނަތީޖާ ނެގެޓިވްވުމުން ކަމަށާއި އެގޮތުން މި ބައްޔަށް ދެން ޕޮޒިޓިވްވި މީހުންވެސް ބަލިން ސަލާމަތްވާނެ ކަމުގެ އުއްމީދު އެބަ އޮތް ކަމަށްވެސް އަމީން ވިދާޅުވިއެވެ.\nއަދި ސަރުކާރުން މަސައްކަތް ކުރަމުންދަނީ ކަމާބެހޭ ފަރާތްތަކުގެ އިރުޝާދާއެކު މިކަމުން ރައްޔިތުން ސަލާމަތްކުރުމަށްކަން ފާހަގަކުރައްވަމުން އަމީން ވަނީ މި ބަލިން މުޅި ގައުމު ސަލާމަތް ކުރުމަށް ވަރުބަލި ކަމެއް ނެތި މަސައްކަތް ކުރަމުންދާނެ ކަމަށްވެސް ވިދާޅުވެފައެވެ.


Raajje ah emme ginain udhuhey airline akah Emirates\nއެމިރޭޓްސްގެ ފުލައިޓެއް ވެލާނާ އިންޓަނޭޝަނަލް އެއާޕޯޓުގައި: އެންމެ ގިނައިން ރާއްޖެއަށް އުދުހެނީ މި އެއާލައިން -- މުހައްމަދު އަފްރާހް | އަވަސް\nމިދިޔަ އަހަރު ރާއްޖެއަށް އެންމެ ގިނަ އިން އުދުހުނު އެއާލައިނަކަށް އެމިރޭޓްސް އެއާލައިންސް ވެއްޖެ އެވެ.\nއެމްއޭސީއެލް އިން ހޯދާފައިވާ މައުލޫމާތުގެ މައްޗަށް ނޭޝަނަލް ބިއުރޯ އޮފް ސްޓެޓިސްޓިކްސް އިން އާއްމު ކުރި ތަފާސް ހިސާބުތައް ދައްކާ ގޮތުގައި މިދިޔަ އަހަރު އެމިރޭޓްސް އިން 3,236 ފްލައިޓް ރާއްޖެ އަށް ބާއްވާފައިވެ އެވެ. އަދި މި ފްލައިޓް ތަކުން 352,786 މީހުން ރާއްޖެއަށް އައިސްފައިވެ އެވެ.\nއަދި 365,788 މީހުން ރާއްޖެ އިން ބޭރަށް ދިޔައިރު، މި އެއާލައިނުން އައި 35,590 މީހަކު ރާއްޖޭގައި ޓްރާންސިޓް ކޮށްފައި ވެއެވެ.\nތަފާސް ހިސާބުތައް ދައްކާ ގޮތުގައި އެމިރޭޓްސް އިން 10,487,697 ޓަނުގެ ކާގޯ ރާއްޖެ އެތެރެ ކޮށްފައިވެ އެވެ. އަދި އެއާލައިނުން 2,569,345 ކިލޯގެ ކާގޯ ބޭރު ކުރި އެވެ.\nއެމިރޭޓްސްގެ އިތުރުން ދެވަނަ އަށް އެންމެ ގިނައިން ރާއްޖެ އަށް ފްލައިޓް ބާއްވަނީ ސްރީލަންކަން އެއާލައިންސް އިންނެވެ. އެ އެއާލައިނުން މިދިޔަ އަހަރު 2,288 ފްލައިޓް ރާއްޖެއަށް އަޅާފައިވެ އެވެ. އަދި މި ފްލައިޓްތަކުން 281,810 މީހުން ރާއްޖެ ގެނެސްދީފައިވާއިރު، 239,526 މީހަކު ރާއްޖެއިން ބޭރަށް ގެންގޮސް ދިނެވެ.\nއަދި އެއާލައިނުން މިދިޔަ އަހަރު ރާއްޖޭގައި ކުރީ އެންމެ ޓްރާންސިޓެކެވެ. އަދި ސްރީލަންކަންއިން މިދިޔަ އަހަރު 11,964,781 ޓަނުގެ ކާގޯ ވަނީ ރާއްޖެ ގެނެސް 1,759,349 ޓަނުގެ ކާގޯ ބޭރުވެސް ކޮށްދިނެ ވެ.\nތިންވަނަ އަށް އެންމެ ގިނަ ފްލައިޓް ރާއްޖެއަށް އަޅާ އެއާލައިނަކީ ގަތަރު އެއާވޭސް އެވެ. އަދި މީގެ އިތުރުން ހިމެނެނީ ޗައިނާ އީސްޓަން އާއި ސިންގަޕޯ އެއާލައިނެވެ.\nތަފާސް ހިސާބުތައް ދައްކާ ގޮތުގައި މިދިޔަ އަހަރު ރާއްޖެއަށް ޖުމްލަ 159,242 ފްލައިޓް ވަނީ ބާއްވާފައިވެ އެވެ. މީގެ ތެރެއިން 23,820 ފްލައިޓް މޫވްމެންޓަކީ އިންޓަނޭޝަނަލް ފްލައިޓް އެވެ. އަދި 22,280 އަކީ ރާއްޖެއަށް ކުރާ ޝެޑިއުލް ދަތުރު ތަކެވެ.\nޓޫރިޒަމް މަސީ އިގްތިސޯދު\nމި އަހަރު 450 މިލިއަން ޑޮލަރުގެ ރިސޯޓް ވިއްކައިފި


WHO ves mihaaru bunanee mask alhan jeheyney!\nކޮވިޑް ރޯގާ އާއި ގުޅިގެން މާސްކު އެޅުމާމެދު ކުރިން ނެރުނު ގައިޑްލައިނާ މިހާރު ނެރެފައިވާ ގައިޑްލައިން ތަފާތު\nއުމުރުން 60 އަހަރުން މަތީގެ މީހުންނާއި ސިއްހީ މައްސަލަތައް ހުންނަ މީހުން މާސްކް އަޅަން ޖެހޭނީ ބޭރަށް ނުކުންނަން ޖެހޭ ވަގުތު ތަކުގައި ގައިދުރު ކުރެވޭނެ ގޮތެއް ނެތް ނަމަ އެވެ. މިފަދަ މީހުން އާދައިގެ މާސްކް އަޅައިގެން ކަމަކު ނުދާނެ އެވެ. މި މީހުން އަޅަން ޖެހޭނީ މެޑިކަލް-ގްރޭޑް މާސްކެވެ. މިއީ ދުނިޔޭގެ ސިއްހަތު ޖަމިއްޔާއިން އަލަށް ނެރުނު ގައިޑްލައިންގައި އެންމެ މުހިއްމު ކަމެއްގެ ގޮތުގައި ފާހަގަ ކޮށްފައިވާ ކަންތަކެވެ. މި ގައިޑްލައިން ބުނާ ގޮތުން އެހެން އެންމެން ވެސް އަޅަން ޖެހޭނީ ތިން ފޮތި ފަށަލަ އިންނަ މާސްކެކެވެ.\nހުކުރު ދުވަހު ޑަބްލިޔުއެޗްއޯ އިން އިއުލާންކުރި އާ ގައިޑްލައިންއަކީ ކުރިން އެ ޖަމިއްޔާއިން އަންގާފައިވާ އެންގުންތަކާ ވަރަށް ތަފާތު އެންގުމެކެވެ. އާންމުން މާސްކް އެޅުމާބެހޭ ގޮތުން މީގެ ކުރިން ޑަބްލިޔުއެޗްއޯ އިން އެހާ ބޮޑަކަށް ވަކާލާތެއް ނުކުރެ އެވެ. އެންމެން މާސްކް އަޅަން ޖެހޭނެ ކަމަށް ގަބޫލު ކުރަން އެ ޖަމިއްޔާ ކުރިން ބޭނުމެއް ނުވި އެވެ. ސަބަބެއް ކަމަށް އޭރު ބުނެފައި ވަނީ މާސްކް އަޅައިގެން އެކަށީގެންވާ ރައްކާތެރިކަމެއް ނުލިބޭތީ އެވެ.\nޑަބްލިޔުއެޗްއޯގެ އާ ގައިޑްލައިން ބުނާ ގޮތުން 60 އަހަރުން މަތީގެ މީހުން ބޭރަށް ނުކުންނަ ނަމަ މާސްކް އަޅަން ޖެހޭނެ އެވެ. ނަމަވެސް އެއީ އެހެން މީހުންނާ ދުރުގައި ނޫޅެވޭނެ ފަދަ ހާލަތު ތަކުގަ އެވެ. ސަބަބަކީ މިފަދަ މީހުންނަށް އިންފެކްޝަނެއް ޖެހޭލެއް އިތުރުވެފައި ބަލި ޖެހުމުން ނުކުންނަ ނަތީޖާ ވެސް ގޯސްވީމަ އެވެ.\nއެހެން އެންމެން އަޅަން ޖެހޭނީ ތިން ފަށަލައިގެ ފޮތި މާސްކެވެ. މީގެ ތެރެއިން މޫނާ އެންމެ ކައިރީގައިވާ ފަށަލައިގައި ހުންނަން ޖެހޭނީ ދާ އެބްސޯބް ކުރެވޭ ކަހަލަ ކޮޓްން ފޮއްޗެވެ. މެދު ފަށަލައިގައި ޕޮލީޕްރޮޕްލީން ލޭޔާ އެވެ. އެންމެ ބޭރަށް ފެން ނުވަތަ ތެތްކަން އެތެރެއަށް ނުވަންނާނެ ކަހަލަ ސިންތެޓިކް ލޭޔާ އެވެ. ގޭގައި ވެސް މާސްކް ތައްޔާރު ކުރެވިދާނެ ކަމަށާއި ކުދި ކުންފުނިތައް ހަދައިގެން މިފަދަ މާސްކް އުފައްދާނަމަ ކޮންމެވެސް ވަރަކަށް ވަޒީފާގެ ފުރުސަތުތައް ލިބިގެން ދާނެކަމަށް ވެސް މި ގައިޑްލައިންގައި ބުނެފައި ވެއެވެ.\nއާ ގައިޑްލައިންގައި ބުނެފައިވާ ގޮތުގައި ބޭރަށް ނުކުމެ އުޅޭއިރު އެހެން މީހުންނާ ދުރުގައި ހުރެވެން ނެތް ކޮންމެ ހާލަތެއްގައި މާސްކް އަޅައިގެން ހުރުން މުހިއްމެވެ. ބަސް ނުވަތަ އެނޫންވެސް ޕަބްލިކް ޓްރާންސްޕޯޓެއްގައި ދަތުރު ކުރާއިރު އާއި ފިހާރަތަކަށް ކާން ބޯން ބޭނުންވާ ސާމާނު ގަންނަން ދާއިރު އަދި އޮފީހުގަޔާއި އާއްމު އެއްވުން ތަކުގައި ބައިވެރިވާއިރު ވެސް މާސްކް އެޅުން ވަރަށް މުހިއްމެވެ.\nސްކޫލްތަކާއި މިސްކިތްތައް އަދި އެނޫންވެސް ގިނަ ބަޔަކު އެއްވެ އުޅެން ޖެހޭ ބަންދުވެފައި ހުންނަ ތަންތަނުގައި ތިބޭއިރު ވެސް މާސްކް އެޅުން ވަރަށް މުހިއްމު ކަމަށް އާ ގައިޑްލައިން ބުނެ އެވެ.\nމީގެ ކުރިން ޑަބްލިޔުއެޗްއޯ އިން މާސްކް އެޅުމަށް އެހާ ބޮޑަށް ތާއީދު ކޮށްފައި ނުވަނީ މާސްކުން ލިބޭ ރައްކާތެރިކަން ކުޑަކަމަށް ބުނެފަ އެވެ. އަދި މެޑިކަލް-ގްރޭޑް މާސްކް އަކީ ކޮރޯނާވައިރަސް ޖެހޭ މީހުންގެ ފުރާނަ ސަލާމަތްކުރަން މަސައްކަތްކުރާ މީހުންނަށް މުހިއްމު އެއްޗަކަށް ވެފައި އެ ފަދަ މާސްކް މަދުވެގެން މައްސަލަތައް ކުރިމަތިވެދާނެތީ އެވެ.\nއާ ގައިޑްލައިން ބިނާ ކުރީ މިކަމާ ގުޅޭ ގޮތުން ހަދާފައިވާ ބައެއް ދިރާސާތަކަށް ރިއާޔަތްކޮށް ކަމަށް ޑަބްލިޔުއެޗްއޯ އިން ބުނެފައި ވެއެވެ. މި ދިރާސާތަކުން ހާމަވެފައިވާ ގޮތުގައި މާސްކް އެޅުމުގެ ސަބަބުން އެ މުޖުތަމައެއްގައި އުޅޭ މީހުން ބަލިން ދިފާއު ކޮށްދެ އެވެ. މާސްކް ފަރުމާ ކުރަން ޑަބްލިޔުއެޗްއޯ އިން މިހާރު އިރުޝާދު ދީފައިވާ ގޮތަށް ތައްޔާރުކޮށް އަދި އެކަށީގެންވާ ގޮތަކަށް މާސްކް ބޭނުން ކުރާނަމަ އެކަށީގެންވާ ރައްކާތެރިކަން އެއިން ލިބޭނެކަމަށް ތަޖުރިބާކާރުން ބުނެ އެވެ.\nމާސްކް އަކީ އަތުގެ ސާފުތާހިރުކަމާއި ގައިދުރުކުރުމުގައި ފަރުވާ ކުޑަ ކުރަން ކުރާ ކަމަކަށް ވެގެން ނުވާނެ އެވެ. އެންމެ މުހިއްމީ އަތުގެ ސާފުތާހިރު ކަމާއި އެހެން މީހުންނާ ވީވަރަކުން ދުރުގައި އުޅުމެވެ. މާސްކް އެޅުމަކީ މިކަންތައްތައް ކުރުމަށްފަހު ކުރަން ޖެހޭ ކަމެކެވެ.\nޑަބްލިޔުއެޗްއޯގެ އެކްސްޕާޓު ޑރ.މާރިއާ ވެން ކެރިކޯވް ވިދާޅުވީ މާސްކް އަޅައިގެން އުޅޭ މީހުން މުޒާހަރާކޮށް އެކި ކަހަލަ ޖަރީމާތައް ހިންގުން އާއްމުވުމަކީ އެ ޖަމިއްޔާގެ އޮތް ވަރަށް ބޮޑު ކަންބޮޑުވުމެވެ. މާސްކަކީ ނުރަނގަޅު އަމަލުކުރަން ކުރަން މީހުންނަށް ލިބޭ ހިމާޔާތަކަށް ހަދާނަމަ އެއީ ވަރަށް ބޮޑު ގޯހެއް ކަމަށް އޭނާ ވިދާޅުވި އެވެ. މިސާލަކަށް އޭނާ ނެންގެވީ ޖޯޖް ފްލޮއިޑް މަރާލުމާ ގުޅިގެން އެމެރިކާގައި ކުރަމުންދާ މުޒާހަރާތަކުގައި މީހުން މާސްކްގެ ފަހަތުގައި ފިލާތިބެ ހިންގަމުންދާ ހަމަނުޖެހުން ތަކެވެ.\n"މާސްކަކީ ބަލިން ރައްކާތެރިވުމުގެ ގޮތުން އަޅާ ފިޔަވަޅުތަކުގެ ބައެއް. ނަމަވެސް މާސްކް އެކަނި އަޅައިގެނެއް އޭގެން އެއްވެސް ރައްކާތެރިކަމެއް ނުލިބޭނެ. ބަލިން ރައްކާތެރިވުމަށް އަޅަން އަންގާފައިވާ އެހެން ފިޔަވަޅުތައް ވެސް އަޅައިގެން ނަތީޖާ ނެރެވޭނީ. އަހަރެން އެދެނީ ކިރިޔާ ވެސް ބައްޔެއްގެ އަލާމާތެއް ހުރި މީހެއް ވިއްޔާ ގޭގައި ތިބެން. އަދި ވީހާ އަވަހަކަށް ކޮވިޑް-19 އަށް ޓެސްޓްކޮށް އެމީހުންނާ ގުޅުން ހުރި އެންމެން ވެސް ޓެސްޓް ކުރަން އަދި ކަރަންޓީނު ކުރަން،" ޑރ. މާރިއާ ވިދާޅުވި އެވެ.\nބޭރަށް ނުކުމެ އުޅޭއިރު އެކަކު އަނެކަކާ ދޭތެރޭ އެންމެ މަދުވެގެން މީޓަރެއް ބަހައްޓަން ޖެހޭނެ ކަމަށާއި މިއަށް ވުރެ ވެސް ދުރުގައި ހުރުމަކީ އެންމެ ރަނގަޅު ގޮތް ކަމަށް ވެސް އޭނާ ވިދާޅުވި އެވެ.\nޑަބްލިޔުއެޗްއޯގެ ޑައިރެކްޓަރު-ޖެނެރަލް ވިދާޅުވީ އެ ޖަމިއްޔާގެ ގައިޑްލައިން ބަދަލުކުރި ނަމަވެސް އަދިވެސް ގަބޫލުކުރަނީ ހަމައެކަނި މާސްކުން ރައްކާތެރިކަން ނުލިބޭނެ ކަމަށެވެ. ސަރުކާރުތަކަށް އެ ޖަމިއްޔާއިން އިލްތިމާސް ކުރަނީ ބަލި ފެތުރެމުންދާ މުޖުތަމައުތަކުގެ މީހުންގެ ތެރެއިން ދުރުދުރުގައި އުޅެވޭނެ ގޮތެއް ނެތް މީހުންނަށް ނުވަތަ އެފަދަ ހާލަތުތަކުގައި އެންމެން ވެސް މާސްކްގެ ހިމާޔަތް ހޯދުމަށް ބާރު އެޅުމަށެވެ.\nމި ގައިޑްލައިންގައި މާސްކް ތައްޔާރު ކުރާނެ ގޮތުގެ އިތުރުން މާސްކް ދޮވެ ސާފު ކުރާނެ ގޮތުގެ އިރުޝާދު ވެސް ހިމެނެ އެވެ.\n"އަތް ރަނގަޅަށް ސާފު ނުކޮށް މާސްކް ހެޔޮވަރުކުރަން އޭގައި އަތްލާ ހަދާނަމަ އެ މީހަކު އަމިއްލައަށް އެމީހަކަށް އިންފެކްޝަން ޖެއްސުމުގެ ފުރުސަތު އޮންނާނެ. އެހެންވީމާ މާސްކް ސާފުތާހިރުކޮށް ބަހައްޓަން ވެސް ސަމާލުކަން ދޭން ޖެހޭނެ،" ގައިޑްލައިންގައި ވެއެވެ.


Imran India ah vadhaigenfi\nއިމްރާން އިންޑިއާއަށް ވަޑައިގެންފި\nރަސްމީ ދަތުރުފުޅެއްގައި ހޯމް މިނިސްޓަރު އިމްރާން އަބްދުﷲ އިންޑިޔާއަށް ވަޑައިގަތުމަށް އެއާޕޯޓްގައި --\nރަސްމީ ދަތުރުފުޅެއްގައި ހޯމް މިނިސްޓަރު އިމްރާން އަބްދުﷲ އިންޑިޔާއަށް ވަޑަައިގެންފި އެވެ.\nހޯމް މިނިސްޓްރީން ބުނީ އިމްރާންގެ މި ދަތުރުފުޅަކީ އިންޑިޔާގެ ހޯމް މިނިސްޓަރުގެ ދައުވަތަކަށް ކުރައްވާ ދަތުރުުފުޅެއް ކަމަށެވެ.\nރާއްޖެއިން ފުރާވަޑައިގަންނަވަމުން އިމްރާން ވިދާޅުވީ މި ދަތުރުގެ ތެރެއިން އިންޑިޔާ ކަނޑުގެ ސަލާމަތާ ރައްކާތެރިކަމާއި ރާއްޖޭގެ ދާހިލީ ސަލާމަތާ ރައްކާތެރިކަމާ ގުޅޭގޮތުން ދެ ގައުމުން މަޝްވަރާ ކުރައްވާނެ ކަމަށެވެ.\nރާއްޖޭގެ ދާހިލީ ސަލާމަތާ ގުޅުންހުރި ކަންކަމުގައި އިންޑިއާއިން އަަބަދުވެސް އެހީތެރިވެދީފައިވާ ކަމަށާ މީގެ އަހަރުތަކެއް ކުރިން އެ ގުޅުން ހީނަރުވީނަމަވެސް އަލުން ރާއްޖެއާއި އިންޑިއާގެ ގުޅުން އިތުރަށް ހަރުދަނާވެ، ދެ ގައުމުގެ ގުޅިގެން އިންޑިއާ ކަނޑުގެ ސަލާމަތާ ރައްކާތެރިކަމަށް މަސައްކަތް ކުރެވިގެންދާނެ ކަމަށް އިމްރާން ވިދާޅުވިއެވެ.\nމިނިސްޓަރު އިމްރާންގެ އަރިހުގައި ކޮމިޝަނަރު އޮފް ޕޮލިސް މުހައްމަދު ހަމީދުވެސް ވަނީ އިންޑިއާއަށް ވަޑައިގެންފައެވެ.\nކުރީގެ ރައީސް ޔާމީންގެ ވެރިކަމުގައި އިންޑިއާއާ ރާއްޖޭގެ ގުޅުން ހީނަރުވީ ނަމަވެސް މި ސަރުކާރުން ވަނީ އެ ގައުމާ ވަރަށް ހާއްސަ ގާތް ގުޅުންތަކެއް އުފައްދާފައެވެ. ސަރުކާރަށް މިވީ އަހަރެއްހާ ދުވަހުގެ ތެރޭގައި ރައީސުލްޖުމްހޫރިއްޔާއާއި، ރައީސުލްޖުމްހޫރިއްޔާގެ ނާއިބް އަދި ސަރުކާރުގެ ވަޒީރުން ގެންދަވަނީ އިންޑިއާއަށް ރަސްމީ ދަތުރުފުޅުތައް ކުރައްވަމުންނެވެ. އަދި މަޖިލީހުގެ ރައީސާއި، މަޖިލީސް މެންބަރުންވެސް އިންޑިއާއަށް ވަޑައިގެންފައިވެއެވެ.\nމީގެ އިތުރުން އިންޑިއާގެ އެންމެ އިސްވެރިންވެސް ރާއްޖެ ވަޑައިގެންފައިވެއެވެ.\nމޯލްޑިވްސް ޕޮލިސް ސާވިސް އިންޑިއާ އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް